
Liber I
Descenderam heri in Piraeum una cum Glaucone Aristonis filio, ut et Deam precarer, et celebritatem spectarem, quonam modo acturi essent, quae tunc primum agebant. Pulchra igitur mihi patria pompa visa est; sed nihilominus, ut videbatur, decens fuit ea quam Thraces mittebant. Cum vero et precati essemus, et spectaculo interfuissemus, in urbem regrediebamur. Aspexit autem procul nos redeuntes domum Polemarchus Cephali filius, servulumque currentem mittendo se exspectare iussit. A tergo igitur veste mea apprehendens servus, Iubet vos, inquit, Polemarchus manere. Egoque ad eum conversus, Ubinam ipse esset, interrogavi. At te pone sequitur, inquit; quem exspectate. Exspectabimus, respondit Glauco.
Ac paulo post Polemarchus venit, unaque Adimantus Glauconis frater, et Niceratus Niciae filius, et alii complures, qui a pompa venire videbantur. Igitur Polemarchus, Videmini, inquit, o Socrates, tanquam abituri ad urbem contendere. Non male, inquam, coniectas. Videsne, inquit, quot sumus? Quidni? Aut ergo his fortiores esse vos oportet, aut hic manere. Unum hoc concedetis, inquam, vos videlicet permissuros abire nos, si persuaserimus dimittendos esse. An persuaderetis, inquit, non audituris? Nequaquam, inquit Glauco. Perinde itaque tanquam audituri non simus, inquit, deliberate. Tunc Adimantus, Nescitis, inquit, vesperi facibus cursaque equorum ludendum in honorem Deae? Equorum cursus, inquam? Novum hoc certe. Facesne gestantes, et vicissim illas sibi tradent, equisque certabunt? An ita dicis? Ita prorsus, inquit Polemarchus. Nocturna praeterea sacra peragent digna certe spectatu. Surgemus enim post coenam, eaque sacra spectabimus, aderimusque illic inter multos adolescentes, et confabulabimur. Sed manete, nec aliter facite. Atque Glauco, Videtur, inquit, manendum esse. Verum si videtur, inquam, sic facere oportet.
Profecti igitur sumus domum Polemarchi, ibique reperimus et Euthydemum et Lysiam Polemarchi fratres, Thrasymachum Chalcedonium, Charmantidem Paeaneum, et Clitophontem Aristonymi filium. Erat et intus pater Polemarchi Cephalus, valde quidem senex, ut mihi videbatur; iamdudum enim eum non videram. Sedebat autem coronatus in quodam cervicali et sella; in aula enim sacrificaverat. Consedimus igitur iuxta eum, plerisque sedibus in orbem dispositis. Ut primum itaque me conspexit Cephalus, salutavit, dixitque: O Socrates, raro admodum ad nos accedis, in Piraeum descendens. Non recte autem facis. Nam si ego facile in urbem venire possem, minime opus esset ut tu huc ad nos, sed nos ad te tenderemus. Nunc autem te huc crebrius adventare decet. Profecto quanto magis aliae corporis voluptates deficiunt, tanto cupiditas confabulandi, et voluptas quam ex ea re capio, augetur. Hoc igitur age, et una cum istis iuvenibus huc ad nos veni, tanquam ad amicos apprime familiares.
Atqui, inquam ego, o Cephale, valde quidem delector senilibus sermonibus. Videtur enim mihi ab his oportere, qui viam aliquam iam confecerint qua nobis quoque ingrediendum sit, quaerere quam aspera et difficilis, vel quam facilis sit et pervia. Atque ex te libenter audirem quidnam de hac re sentias, cum huc aetatis perveneris, quod in limine senectutis esse poetae aiunt: utrum difficultatem vitae, vel quomodo ipsum enuncies. Ego tibi per Iovem, inquit, o Socrates, quale mihi videtur. Saepe convenimus plerique fere aequales, antiquum illud servantes proverbium. Plurimi ergo nostrum in coetu lamentantur, voluptatum quibus in iuventute frui licuit desiderio affecti, et rem veneream et convivia ceteraque generis eiusdem quibus nunc fruimini recordati, graviterque ferunt, tanquam maximis privati rebus; et tunc quidem se bene vixisse affirmant, nunc autem ne vivere quidem. Nonnulli etiam domesticorum convicia contumeliasque deplorant, et in hoc senectutem maxime accusant, tanquam maximorum sibi causam malorum. Qui mihi non iure videbantur accusare quod esset accusandum. Nam si culpa senectutis id accideret, eadem mihi usu evenirent, reliquisque omnibus maioribus natu.
Verum ego etiam multos non ita affectos vidi, et cum Sophocle poeta nonnunquam adfui, ex quo cum quaereret quidam, Quomodo te, o Sophocles, rebus venereis habeas? respondit: Dij meliora, inquit; libenter vero isthinc, tanquam a domino agresti et furioso, profugi. Perbelle igitur et tunc illi respondisse mihi visus est, et nunc non minus. Omnino enim ab huiusmodi rebus in senectute multa pax inest, et libertas. Quando enim ferbuerunt iam cessaveruntque libidines, omnino hoc Sophocleum accidit: a multis dominis et his insanientibus liberamur. Sed omnium istiusmodi querelarum in moribus est culpa, non in aetate. Moderati enim et non difficiles senes tolerabiliter agunt senectutem; importunitas autem et inhumanitas omni aetati molesta est.
Tunc ego, mirifice his quae dicebat delectatus pluraque audire cupiens, ita eum ad reliqua provocavi. Existimo, profecto, o Cephale, multos, cum ita dicis, minime haec admittere, verum putare facile senectutem ferre te propter divitias potius quam propter mores; divitiis enim solatia adesse dicunt. Vera, inquit, dicis; non enim admittunt. Et est istud quidem aliquid, sed nequaquam in isto sunt omnia; ut Themistoclem ferunt Seriphio cuidam in iurgio respondisse, cum ille dixisset non eum sua, sed patriae gloria splendorem assecutum: Nec hercle, inquit, si ego Seriphius essem, nobilis, nec si tu Atheniensis esses, clarus unquam fuisses. Quod eodem modo de iis potest dici qui, cum non sint divites, graviter senectutem ferunt. Neque enim in summa inopia leniter esse senectus potest ne sapienti quidem, nec insipienti in summa inopia non gravis.
Utrum autem, inquam ego, ex his quae habes plura tibi a maioribus relicta sunt quam acquisivisti? Nonnihil acquisivi, inquit, o Socrates; medius enim in pecunia paranda exstiti inter patrem et avum. Avus nempe meus Cephalus tantundem fere quantum nunc mihi est accipiens, multiplicavit; Lysanias autem pater minores etiam quam nunc sint opes effecit. Ego autem sat habeo, si non minores istis relinquo, sed aliquatulo maiores quam accepi.
Haec ego idcirco interrogavi, quod non multum amare pecunias mihi videris, quod plerumque faciunt qui eas non ipsi peperere. Qui autem peperere, dupliciter eas prae ceteris amplectuntur. Quemadmodum enim et poetae poemata sua, et patres filios diligunt, eodem modo qui acquisivere pecunias student tanquam operi suo, non ad usum solum. Ex quo difficilis eorum est familiaritas, cum nihil aliud quam divitias laudare velint. Vera, inquit, narras. Et valde, inquam ego. Sed hoc etiam mihi declara: quid boni maxime ex divitiarum possessione te existimas consecutum? Quod, inquit, non multis forte persuaderem si dixerim. Certo enim scito, o Socrates, quod postquam eo devenit aliquis ut brevi moriturum se opinetur, incidit in eum timor et cura quaedam eorum quae in superiori vita neglexit. Etenim fabulae quae de inferis dicuntur, quemadmodum eos qui iniuste egerunt poenas illic dare oporteat, irrisae hactenus, movent tunc animum, ne forte verae sint suspicantem; atque ipse, sive propter senii debilitatem, seu quod alteri vitae propinquior illa magis inspicit, sollicitudinis et timoris plenus redditur, atque secum examinat, siquem iniuria aliqua affecerit.
Qui ergo invenerit multas suas in vita iniquitates, ex ipso somno tanquam pueri frequenter excitus extimescit, et pessima in spe vivit. Qui autem nullius iniuriae sibi conscius est, huic iucunda spes semper adest, optima senectutis nutrix, quemadmodum Pindarus ait. Scite namque ille, o Socrates, illud cecinit: Quicunque iuste videlicet et sancte vitam exigit, dulcis eum spes comitatur, cor nutriens, senectutemque fovens, quae maxime homini volubile gubernat animum. Bene igitur et apprime mirabiliter dicit. Ad haec ego: existimo pecuniae possessionem plurimi faciendam esse, non cuivis homini, sed modesto et aequo. Non minimum enim ad id confert pecuniarum possessio, ut quis illuc intrepidus proficiscatur, cum neque invitum quempiam circumveneris, neque mentitus fueris, neque debeas vel vota vel victimas vel pecunias homini. Habet praeterea et utilitates alias, ac sane permultas; sed, si unum uni conferatur, o Socrates, non minimum ego ponerem ad hoc homini menti prudenti, immo plurimum conferre pecunias.
Egregie loqueris, inquam, o Cephale. Hoc autem ipsum, iustitiam scilicet, utrum simpliciter veritatem dicemus esse, et reddere quod quis acceperit, vel hoc eadem facere alias iustum, alias iniustum est? Quod non apparet. Unusquisque enim diceret, si gladium quis apud te sanae mentis deposuerit, repetat insaniens, reddere peccatum sit, neque iustum esse eum qui reddat, vel rursus homini sic affecto vera omnia dicat. Recte, inquit, loqueris. Non ergo haec est iustitiae definitio, vera dicere et deposita reddere. Recte sane dicis, o Socrates, sermonem suscipiens Polemarchus inquit, siquid credere decet Simonidi. Hic Cephalus, Sermonem vobis trado, inquit; nam sacra me curare oportet. Nunquid Polemarchus, inquam, tibi haeres est? Et ille quidem arridens, Et profecto, inquit, et simul ad sacrificandum discessit.
Dic ergo, inquam, igitur, o sermonis haeres, quid recte dici de iustitia Simonide asseris? Quod, inquit, iustum est debitum unicuique reddi; atque hoc dicens recte loqui videtur. Atqui non facile, inquam, est fidem Simonidi abnegare; sapiens quod dicit et divinus vir. Verum quod dicit tu forte intelligis, o Polemarche; ego autem ignoro. Manifestum enim est non hoc eum dicere quod paulo ante dicebamus, scilicet depositum alicui non sano reposcenti reddere; quod debitum quodammodo est hoc quod depositum est. Itane? Certe, inquit. Reddendum autem nequaquam, quando aliquis non sanus repetat. Vera dicis, inquit ille. Aliud igitur quam hoc dicit Simonides, quando iustum esse ait debitum reddere. Aliud, per Iovem, inquit; amicis enim putat amicos bene facere debere, non autem male.
Intelligo equidem: quod minime debita redderet ille qui, si quo deposito accepisset aurum redderet, siquidem redditio et receptio noxia foret, amicique essent et qui recipiunt et qui reddit. Nonne sic dicere affirmas Simonidem? Prorsus. Quid autem? inimicis reddendum est quodcunque debetur? Omnino quod illis debetur; debetur autem inimico ab inimico quod convenit, malum videlicet aliquid. Ergo poetice significavit Simonides quid iustum esset; iudicabat enim, ut apparet, iustum esse tribuere quod unicuique convenit; hoc autem debitum appellavit. Verum quid putas ipsum dicturum, siquis eum roget: O Simonides, quaenam facultas, et quibus, et quid tribuens debitum et conveniens, medicina vocatur? Quid nobis responsurum aestimas? Nempe quae corporibus medicamenta, cibos, potiones. Item quae ars et quibus et quid praestans debitum et conveniens, coquinaria nominatur? Quae suavia obsoniis condimenta. Age itaque, quae ars et quibus et quid tribuens iustitia, quae amicis utilitates, inimicis detrimenta reddit, vocatur?
Quis maxime potest morbo laborantes amicos bene afficere, inimicos autem contra, et ad bonam valetudinem et ad malam? Medicus. Quis autem navigantes ad maris periculum? Gubernator. Iustus vero in qua actione et ad quod opus maxime potest amicos prodesse, inimicos laedere? In pugnando et propugnando, ut mihi quidem videtur. Atqui non aegrotantibus, o amice Polemarche, medicus est inutilis? Verum. Et non navigantibus gubernator? Certe. Num igitur non pugnantibus iustus inutilis erit? Haud admitto equidem. Utilis igitur et in pace iustitia? Utilis. Agricultura quoque in pace utilis, nonne? Et haec. Ad fructuum perceptionem. Sane. Et coriaria? Utique. Ad comparandos puta calceos. Plane. Quid autem ad iustitiam? Ad quem usum aut quaesitum eam in pace utilem dices? Ad commercia, Socrates. Commercia vero dicis communicationes, an aliud quid? Istud ipsum.
Num igitur iustus bonus et utilis erit communicator, an ille qui talo ludit? Ille profecto. Atqui in laterum lapidumve structura melior et utilior socius ipso architecto iustus erit? Minime. Sed in qua communione iustus melior erit communicator, quemadmodum citharista iusto in pulsandis chordis utilior? In argento, ut mihi videtur. Tamen, o Polemarche, ad utendum argento, quando oporteret equos vendi argento vel emi: tunc sane mango utilior esset. Annon? Apparet. Atque de aliis omnibus similiter est dicendum: iustitiam scilicet in usu rerum inutilem esse, quando vero non utimur, esse utilem? Apparet. Non multo igitur studio, o amice, digna est iustitia, si tantum sit ad inutilia utilis.
Verum hoc quoque consideremus. Nonne qui aptissimus est ad percutiendum in pugna sive pugili, seu quavis alia, idem quoque ad cavendum? Prorsus quidem. Num igitur et morbum quicunque vitare et occultare potest, idem et inferre valebit? Mihi quidem videtur. Atqui exercitus idem optimus est custos, qui hostium et consilia et alias actiones furatur. Sic est profecto. Cuiuscunque ergo quis aptus est custos, eiusdem et fur est aptus. Apparet. Ergo si maxime servare argentum poterit iustus, poterit et furari. Ita ratio, inquit, indicat. Ita igitur aliquis iustus ut appareat fur demonstratus est, viderisque ab Homero didicisse. Ille enim Autolycum, maternum Ulyssis avum, admiratur, eumque affirmat prae ceteris et furto et iureiurando valuisse. Videtur igitur iustitia, et secundum te et secundum Homerum et Simonidem, furatoria quaedam facultas esse, ad emolumentum quidem amicorum, detrimentum inimicorum. Nonne ita dicebas? Minime per Iovem, inquit; sed nondum novi quid dixerim. Hoc enim mihi adhuc videtur: prodesse amicis iustitiam, inimicis nocere.
Amicos autem dicis tu esse utrum eos qui unicuique boni utilesque videntur, vel qui sunt, etsi non videantur? et inimicos eodem modo? Decens est amare quidem quos bonos et utiles quis putet, odisse autem quos malos et inutiles videatur. Nonne in hoc aberrant homines, ut videantur multi sibi boni et utiles esse cum mali sint et inutiles, multi autem contra? Aberrant certe. Istis igitur boni quidem inimici, mali autem amici. Valde quidem. Attamen iustum tunc istis, malos quidem iuvare, bonos autem laedere. Apparet. Atqui boni quidem iusti sunt, talesque ut nihil perpetrent iniuste. Vera loqueris. Secundum vero sermonem tuum, eos qui nulla iniuria afficiant iustum est laedere. Minime, o Socrates: prava enim haec videtur oratio.
Iustum ergo iniustos laedere, iustos vero iuvare? Probabilius hoc oratio quam superior. Continget ergo, o Polemarche, multis, quorum sunt in iudicandis amicis errores, iustum esse ut amicos laedant (mali enim quandoque amici sunt), atque item ut inimicis prosint (cum quandoque sint boni). Atque ita contraria dicemus eorum quae proferri a Simonide dicebamus. Ita prorsus accidit. Sed retractemus. Videmur enim non recte amicum inimicumque posuisse. Quomodo posuimus, o Polemarche? Quod diximus amicum esse eum qui bonus et utilis. Quomodo in praesentia corrigemus? Amicum dicemus eum qui bonus utilisque et videatur et sit; ei vero qui videatur quidem, sed non sit, videri quoque amicum, non tamen amicum esse. Atque eadem ratio de inimico erit.
Iubes igitur nos addere iusto aliquid praeter ea quae dicebamus. Dicebamus porro iustum esse, ut amicum qui bonus est iuvemus, inimicum qui malus est contra laedamus. Perpulchre, mihi quidem, hoc pacto dici videtur. Est igitur viri iusti aliquem hominem laedere? Oportet sane pravos et inimicos laedere. Si laedatur equus, meliorne an deterior fit? Deterior. Num ad canum virtutem, an ad equorum potius? Ad equorum. Nonne et canes laesi deteriores ad canum, non ad equorum virtutem efficiuntur? Necessario quidem. Homines itaque, o amice, detrimento affectos nonne peiores ad virtutem hominum iudicabimus? Omnino. Atqui iustitia nonne humana virtus est? Et plane. Necesse itaque erit laesos homines iniustiores fieri. Videtur.
Possunt ne igitur musici ipsa musica aliquos amusos reddere? Nequaquam. Num et equites ab equestri peritia equestrium alienos? Non licet. An iusti viri iustitia ipsa iniustos? Et ad summam, virtute ipsa boni malos facere possunt? Non certe. Non enim caloris, existimo, opus est frigidum aliquod reddere, sed contrarii. Sic est. Neque siccitatis humidum, sed contrarii. Valde quidem. Neque igitur boni laedere est, sed eius contrarii. Videtur. Iustus autem bonus? Omnino. Non igitur iusti opus est, o Polemarche, nocere vel amico vel alteri cuiquam, sed contrarii eius, iniusti. Verissima loqui videris, o Socrates. Si quis ergo iustum esse dixerit debita cuique tribui, deberi autem intellexerit inimicis a iusto damna, amicis utilitatem, haudquaquam sapiens iudicandus qui hoc dixit; neque enim vera haec. Constitit nanque nullo modo iustum esse quenquam laedere.
Fateor equidem, inquit. Pugnabimus itaque una ego ac tu, siquis hoc asserat vel Simonidem vel Biantem dixisse, vel Pittacum, vel aliquem alium sapientem beatorumque virorum. Equidem pugnare tecum una adversus eum paratus sum. Sed nosti cuius mihi esse haec sententia videatur, qua iustum asseritur prodesse amicis, inimicis obesse? Cuiusnam, inquit? Periandri certe existimo, vel Perdiccae, vel Xerxis, vel Ismeniae Thebani, aut alterius cuiusdam opulenti viri, maxima fere posse putantis. Verissime, inquit, loqueris. Quoniam igitur hoc minime apparet aut iustitia esse aut iustum, quod aliud hoc esse quis dixerit?
Thrasymachus autem saepius disputantibus nobis contradicere concupiverat, et a praesentibus qui nos audire desiderabant prohibitus acquieverat. Postquam vero finem dicendi fecimus atque ego haec dixi, non ulterius se continuit: verum, colligens se tanquam fera quaedam, in nos impetum fecit, quasi nos protinus discerpturus. Itaque ambo, ego atque Polemarchus, exterriti sumus. Ille vero exclamavit: Quae vos nugae usque adhuc, o Socrates, occuparunt? Quidve inter vos ineptiis vobis ipsis succumbitis? Quod si revera nosse cupis quid iustum sit, ne interroga solum, neve vincere concupisce reprehendendo postquam tibi responsum fuerit, animadvertens facilius esse interrogare quam respondere; sed tu ipse responde quid esse iustum existimes. Neque mihi dicas quod decens sit, neque quod utile, neque fructuosum, neque conducibile, neque conferens; verum clare et perspicue mihi dic quidnam dicas. Neque enim admittam, si huiusmodi nugas induxeris.
Haec ego audiens exterritus sum, et ipsum intuitus metuebam; atque, ut arbitror, nisi prior eum aspexissem quam ipse me, mutus penitus evasissem. Nunc, quando oratione ipsa exasperari coepit, respexi ad eum prior, et quoad respondere illi potui, leviter renidens dixi: O Thrasymache, ne in nos saevias. Si enim in dispiciendis rationibus lapsi sumus ego ac tu, pro certo habeto invitos errasse nos. Profecto, si aurum rimaremur, nunquam sponte ita succumberemus invicem inquirendo ut inventionem impediremus. Quare ne existimes, cum in praesentia iustitiam persequeremur, rem auro multo pretiosiorem, adeo inepte inter nos cedere ut non omni studio annitamur quo ipsam plane comperiamus. Sed, ut puto, eam assequi non valemus. Quapropter nostri multo magis vos sapientes misereri decet quam irasci.
Tunc ille haec audiens valde Sardonice profuseque risit, et: O Hercules, inquit, haec illa solita est Socratis ironia. Verum haec ego cognovi, atque his praedixi, quod tu respondere quidem nolles, sed ironia potius utereris, et denique omnia faceres potius quam interrogatus cuiquam responderes. Sapiens, inquam, es, o Thrasymache, recteque nosti, quod si quem interrogares quot duodecim sint, interrogansque praediceres ne mihi dicas, amice, duodecim esse bis sex, neque ter quatuor, neque sexies duo, neque quater tria (alioquin minime huiusmodi nugas admittam), nemo tibi sic interroganti responderet. At si tibi dixerit: Quomodo, o Thrasymache, dicis? ne respondeam eorum quae praedixisti quicquam? utrum, o mirabilis vir, neque etiam si horum aliquid sit, sed alienum quiddam a vero? Vel quo pacto id ais? Quid tu illi ad haec? Esto, inquit. Sed quam hoc illi simile est? Nihil prohibet, inquam ego.
At si ego aliam responsionem, inquit, de iustitia demonstravero praeter omnes istas istisque meliorem, qua te dignum poena putabis? Quanam alia, inquam ego, quam ea quae convenit ignoranti? Convenit autem ut a docto discat; et ego igitur hoc pati me dignum existimo. Quam facetus es, inquit; verum praeter hoc quod dicis, etiam pecuniam tribues. Cum videlicet aderit, inquam. Immo iam adest, inquit Glauco, pecunia: dic iam, Thrasymache, neque enim deerit argentum. Tandem vero concessit, atque: Haec, inquit, Socratis est sapientia: ipsum quidem nolle docere, sed ab aliis discere, nullamque gratiam inde referre. Quod ego ab aliis discam, verum, inquam, dicis; quod autem gratiam non referam, procul est a vero: persolvo enim quam possum; possum autem laudare tantum, pecunias vero non habeo. Quam vero propensa animi voluntate istud faciam, si quis mihi bene dicere videatur, intelliges mox cum responderis. Existimo enim te bene dicturum.
Audi igitur, inquit ille. Affirmo enim iustum nihil aliud esse quam quod potentiori utile. Cur non laudas? Scio noles. Si quid didicero, inquam, prius id dicas; nunc autem nondum novi quid dicis. Iustum esse ais quod potentiori est utile; quid hoc esse vis, Thrasymache? Neque enim tale quid dicis: si Polydamas nobis fortior athleta est, et illi quidem confert bubula ad corpus, hunc cibum esse et nobis illo debilioribus utilem simul et iustum? Scelestus nimium es, inquit, o Socrates, atque ita accipis dicta qua depravare maxime sermonem possis. Haud est ita, vir optime, inquam; sed tu planius hoc enarra.
An ignoras, inquit, civitatum has quidem a tyrannis, illas vero a populo, nonnullas ab optimatibus gubernari? Novi equidem. Nonne in quavis civitate id plus potest, quod imperat? Quidni? Fert autem leges principatus quisque ad suam semper utilitatem: popularis quidem gubernatio populares, tyrannica vero tyrannicas, in ceterisque similiter accidit. Ponentes autem leges ostendunt id iustum esse his qui subiecti sunt, quod sibi sit utile, atque hoc transgredientem puniunt tanquam iniustum et contra leges agentem. Hoc igitur est, vir optime, quod ego dico: in cunctis civitatibus idem esse iustum, quod illi principatui conferat; principatus autem ubique, utpote potentior, dominatur. Quare constat recte colligenti ubique idem hoc esse iustum, quod potentiori conducat.
Nunc demum, inquam, quid dicas intelligo; verum ne sit, tentabo perdiscere. Utile quidem et tu respondisti iustum esse, Thrasymache, quanquam mihi ne id respondendum interdixeras; praeterea autem illud adiunctum est, potentiori. Exigua forsitan, inquit, haec additio. Nondum manifestum est, inquam, magnane sit an parva; sed quod hoc investigandum sit, an vera dicas, perspicuum est. Considera, inquit. Faciam, inquam. Ac mihi dicas: parere dominantibus iustum esse asseris? Equidem. Utrum qui imperant in civitatibus quibuscunque sine errore sunt semper, an errant quandoque? Errare interdum possunt. Nonne igitur, cum leges ferre aggrediuntur, partim recte ferunt, partim vero non recte? Recte autem ferunt cum sibi utilia statuunt, non contra? Ita prorsus. Quae vero tulerint, observanda sunt a subiectis; atque id est iustum. Quidni?
Non solum itaque, secundum sermonem tuum, iustum est id agere quod conducat potentiori, sed contra quoque, quod obsit. Quid ais? Quod et tu, ut quidem mihi videor. Verum diligentius inquiramus. Nonne iam convenit inter nos principes nonnunquam ea imperare quae ab eorum utilitate aberrent, atque etiam quaecunque ipsi imperent iustum esse ut qui subiecti sunt observent? Nonne haec inter nos convenere? Ita, ut opinor, inquit. Putato igitur, inquam, inutile imperantibus et potentioribus facere iustum esse abs te concessum, quando imperatores ea quae sibi mala sunt ex inscitia imperant.
Nonne tunc, o sapientissime Thrasymache, contingit iustum esse contrarium facere eius quod tu dicebas? Quod enim potentioribus inutile est, subiectis quodammodo imperatur. Hic Polemarchus, Per Iovem, inquit, manifestissima haec sunt, o Socrates. Ita prorsus, et tu testis, inquit Clitopho, accesseris. Quid opus, inquit, et teste? Ipse enim Thrasymachus confitetur principes nonnunquam quae sibi non conducunt imperare, quae quidem perfici ab inferioribus iustum sit. Nam facere, inquit Clitopho, quae a principibus imperantur iustum esse posuit, o Polemarche, Thrasymachus. Etenim potentiori, inquit Polemarchus, utile, o Clitopho, iustum esse posuit. Haec autem utraque ponens, confessus est rursus quandoque potentiores quae sibi utilia non sunt inferioribus imperare. Ex his autem concessionibus sequitur ut non magis quod potentiori utile quam inutile iustum sit.
Tu mihi dic, o Thrasymache, hocne est quod iustum dicere volebas, potentiori utile, scilicet quod ipsi utile videatur, sive conferat sive non conferat? Itane? Minime, inquit. An vero tu me eum putas, qui aberret, potentiorem vocare cum peccat? Existimabam, inquam, te sic dicere, quando principes non esse omnino extra errorem, sed peccare quandoque confiteberis. Sycophanta profecto es in sermonibus, Socrates. Sed ut existimo, ita loqui consuevimus, quod medicus et rationis supputator et grammaticus errat: arbitror tamen nullum istorum, quatenus est id quod appellamus, quenquam peccare. Quare secundum exactam rationem (quando et tu ad eius vim refers) nullus artifex peccat: quisquis enim peccat, deficiente scientia peccat, in quo sane non artifex. Quapropter artifex vel sapiens vel princeps nullus peccat tunc cum princeps est. Illud vero exacta ratione dicendum, principem quatenus princeps est non peccare, non peccantem autem quae optima sibi sunt imperare; hoc vero is qui sub imperio eius sunt faciendum est. Quamobrem, ut a principio dicebam, iustum esse aio quod potentiori conducit facere.
Putasne, inquam, adeo me furere ut leonem tondere audeam, et Thrasymacho insidias tendere? Certe aggressus es, inquit, cum tamen nihil assequi possis. De his satis dictum fuerit, inquam. Sed mihi dicito: qui recta ratione medicus est, utrum pecuniarum conquisitor an aegrotantium est curator? Atque de eo dicas qui revera sit medicus. Morborum certe curator, inquit. Gubernator autem, qui revera sit gubernator, an nautarum princeps est, an nauta? Nautarum princeps, inquit. Non enim propter navigationem gubernator appellatur, sed propter artem ipsam nautarumque principatum. Nonne istorum cuique aliquid utile est? Est prorsus. An non ad hoc tendit ars, ut quod utile sit cuique investiget atque praebeat? Ad hoc ipsum, inquit.
Quemadmodum si me rogares an corpori satis sit esse corpus, an cuiuspiam alterius rei indigeat, responderem omnino indigere; et propter haec ars quidem medicinae nunc inventa est, quoniam corpus debile et infirmum est, neque ipsum tale esse satis est, ut ergo huic utilitatem afferat ipsa ars est inventa. Neque decet arte utilitatem quaerere, nisi illi rei cuius est ars: ipsa autem integra et sincera semper est, quatenus quaeque tota integra qualis est perseverat. Ergo nec medicinae medicina prospicit, sed corpori; neque equestris equestri, sed equis; neque alia ulla ars sibiipsi (non enim indiga est), sed illi cuius ars est. Atqui, o Thrasymache, praesunt artes et dominantur illi cuius sunt artes. Hoc ille, quamvis aegre, tamen concessit. Nulla ergo scientia utilitatem potentioris inquirit aut praecipit, sed imbecillioris et eius cui imperatur ab ea. Nullus medicus, eo quo medicus est, medico conferre studet, sed aegrotanti. Haud igitur gubernator talis ac princeps id inquirit et praecipit quod ipsi gubernatori conferat, sed quod nautis qui ab eo reguntur. Neque alius ullus in aliquo principatu et facultate imperans, quatenus princeps est, quod sibi conferat cogitat aut praecipit, sed quod subiecto conducat.
Cum huc deventum esset, omnibusque pateret definitionem iusti in contrarium decidisse, Thrasymachus non respondit quidem ut debuit, sed: Dic, inquit, o Socrates, est tibi nutrix? Quidni, inquam; nonne respondere decebat magis quam talia quaerere? Quoniam, inquit, te negligit, et oppletas tibi nares non emungit, cum tamen indigeas, qui neque pecudum neque pastoris cognoscis officium. Cur istud? Quia putas, inquit, opiliones vel bubulcos pecudum boumve bonum considerare pascereque et colere, ad aliud respicientes quam ad dominorum et ipsorum utilitatem; et illos qui in urbibus ut decet praesunt, aliter ad eos qui sub illis sunt existimas respicere quam tanquam pastor ad oves, et aliud cogitare noctes atque dies quam unde utilitas ad ipsos proveniat. Atque adeo procul abes ab iusto iustitiaque, et iniusto item et iniustitia, ut ignores iustitiam iustumque alienum esse bonum, ac revera imperantis et potentioris emolumentum, detrimentum vero proprium obedientis et subditi; iniustitiam vero contra ignavis iustisque hominibus dominari, qui autem parent facere quae imperanti potentiorique conducant, illumque obsequio beatum reddere, sibi autem nequaquam.
Considera, gnavissime Socrates, iustum virum omnino minus iniusto habere. Primum quidem in mutuis commerciis, ubi contrahunt iustus una atque iniustus, in dissolvenda societate semper minus reportare iustus quam iniustus reperietur. Cum vero in rebus publicis aliqua tributa conferenda sunt, iustus plus confert quam sui aequalis, iniustus autem minus; quando autem aliquid accipiendum est, iustus nihil, iniustus multa reportat. Facillime autem disces, si ad extremam perveneris iniustitiam, quae iniuste agentem felicissimum efficit, eos contra qui afficiuntur iniuria infelicissimos. Est autem haec tyrannis, quae non paulatim sed simul omnia aliena usurpat, et clam et vi, et sacra et profana, et privata et publica. Siquis vero in aliqua istorum parte deliquerit deprehensusque fuerit, multatur et opprobrio subiacet maximo: sacrilegi enim, fures, latrones, surreptores, et per singulas quasdam partes peccantes, ab huiusmodi criminibus nominantur. Sed postquam aliquis, ultra huiusmodi rapinas pecuniarum, etiam cives ipsos in servitutem redegit, non iam tam probrosis notatur vocabulis, sed et beatus et felix vocatur, non a civibus suis tantum, sed etiam ab omnibus qui eum audiunt nequitiam omnem adimplevisse. Non enim ideo vituperant iniustitiam quicunque eam vituperant, quod iniuste facere, sed quod perpeti metuant.
Haec cum dixisset Thrasymachus, abire iam mente conceperat, postquam quemadmodum balnei custos sermonem plurimum maximo cum impetu auribus nostris infuderat. Non tamen hoc permiserunt qui aderant, verum coegerunt et permanere et afferre eorum quae dixerat rationem; egoque in primis vehementer rogabam: O beate Thrasymache, qualem sermonem iactum abire festinas, prius quam abunde vel doceas vel discas sitne hoc ut dicis an secus? An forte putas parvam quandam rem te aggressum esse definire, non autem rationem vitae quam quis nostrum acceperit quam optime vivat? Videris, inquam, nullam de nobis curam gerere, neque cogitare utrum peius vivamus an melius. Nequaquam mihi persuades iniustitiam maius quam iustitiam lucrum afferre, etiam si omnis ei licentia praebeatur ut quaecunque cupit efficiat.
Ut superiora iterum resumamus: cum primo verum medicum definisses aegrotantium curatorem, deinde non ita sincere pastorem definiendum putasti, ut quatenus pastor est duntaxat custodiat; imo pascere ipsum oves, quatenus est pastor, arbitraris, non ad ovium utilitatem, sed ad voraginem potius, non tanquam pastorem sed conviuam qui vesci debeat, vel pecuniae studiosum qui sit venditurus. Sic ego putabam necesse esse nos confiteri, unumquemque principatum, in eo quod principatus est, nullius alterius bonum prospicere nisi eius quod sub illo sit et ab eo curetur, sive privatus sit sive publicus. Tu autem principes in civitatibus, qui vere principes sint, volentésne magistratibus fungi putas? Nequaquam, inquit, puto, sed certe scio. Nonne nosti neminem volentem accipere, sed praemium ex his requirere, quasi nulla sibi ex imperio sit, sed subiectis potius sit utilitas proventura?
Nonne, o Thrasymache, iam manifestum est nullam artem nullumque magistratum sibi quidem utilitatem parere, sed, quemadmodum in superioribus dicebamus, quod subiecto confert id parere et imperare, inferioris illius commodi semper, non superioris, inspicientem? Ob haec itaque ego modo, o chare Thrasymache, dicebam neminem volentem imperium suscipere et alienorum malorum ultro emendatione aggredi, sed praemium quaerere. Quapropter videtur praemium ponendum esse iis qui libenter gubernaturi sint, seu argentum seu honor, sive poena nisi imperium capiant. Oportet igitur necessitatem illi imponi et multam, si futurum est ut velint magistratum accipere. Maxima vero multarum est deterioris imperii ferre, nisi ipse imperare velit. Quippe si bonorum virorum extaret civitas, in ea, ut arbitror, haud aliter non imperandi gratia pugnaretur quam nunc certetur imperandi cupiditate; ibique pateret revera legitimum principem non suius ipsius, sed eius qui sub ipso est commoditatem respicere.
Hoc igitur ego Thrasymacho nullo pacto concedo, iustum quidem esse quod potentiori utile est. Verum hoc deinceps considerandum, multo autem mihi maius videtur esse quod nunc Thrasymachus dicit, cum iniusti vitam meliorem vita iusti esse affirmat. Tu itaque, o Glauco, utrum istorum tanquam verius eligis? Iusti, inquit Glauco, vitam potiorem existimo. Age igitur, o Thrasymache, responde nobis a principio. Affirmas tu quidem extremam iniustitiam extrema iustitia meliorem esse? Affirmo equidem, inquit, et rationem attuli. Nunquid istorum unum virtutem, alterum vitium vocas? Iniustitiam ergo nequitiam vocas? Ne istud quidem, sed bonum consilium sagacitatemque. Num iniusti viri, Thrasymache, prudentes ac boni esse tibi videntur, quicunque videlicet civitates iniuria afficere possunt et nationes sibi subicere? Admodum miror si in parte virtutis et sapientiae iniustitiam ponas, in contrariis vero iustitiam. Omnino sic pono. Perspicuum est dicturum esse te et pulchrum et robustum quiddam iniustitiam esse, ceteraque illi daturum omnia quae nos iustitiae tribuimus, quandoquidem et in virtute et in sapientia ponere eam non dubitasti.
An iustus videatur tibi plus iusto habere velle? Nullo pacto. Quid autem? plusne iusta actione? Neque iusta actione. Iniusto autem utrum dignum putaret plus habere idque iusto existimaret, vel contra? Existimaret utique, dignumque putaret, sed plus habere neque dignum putet neque velit iustus, iniusto autem contra. Num igitur et iniusto homine iniustaque actione iniustus plus habebit, et certabit ut in habendo omnes exuperet? Vera haec sunt. Sic itaque dicimus: iustum quidem simili non plus habere velle, plus autem dissimili; iniustum vero utroque plus accipere velle. Atqui prudens et bonus iniustus ipse est, iustus autem neutrum? Sit ita sane. Virum musicum, cum lyram temperat, velitne in intensione et remissione chordarum musicum virum exuperare, vel dignum putare ut eo plus assequatur? Minime. Expertem vero musicae superare contendit? Necesse est. Universas denique contemplare scientias et inscitias: bonus ergo et sapiens non volet plus suo simili, sed contrario et dissimili; malus autem et indoctus tam simili quam dissimili. Iustus igitur similis est sapienti et bono, iniustus autem malo et inscio. Haec omnia concessit Thrasymachus, non tamen ea facilitate qua ego nunc refero, sed vix aegre pertractus plurimo cum sudore (erat quippe tunc aestas); et vidi ego tunc primum, quod nunquam antea videram, erubescentem Thrasymachum.
Cum igitur constitisset iustitiam et virtutem esse et sapientiam, iniustitiam vero vitium et inscitiam, dicebamus validum ac potens quiddam iniustitiam esse. Verum non ita simpliciter id considerare cupio, sed hac via. Civitatemne aliquam affirmas iniustam esse, et alias civitates velle iniuste in servitutem redigere, servatásque sub se multas habere? Cur non? hoc vero summopere faciat illa quae praestantissima erit et quae ad extremam pervenerit iniustitiam. Sed hoc considero, utrum haec quae praestantior sit civitas civitate, absque iustitia habeat hanc potentiam, vel necesse sit ut habeat cum iustitia. An censes civitatem aliquam vel exercitum, seu latrones sive fures, vel alium quemvis coetum hominum iniuste aliquid una aggredientium, perficere posse quicquam, si iniuria invicem se afficerint? Nequaquam. Quid autem si ab iniuria abstinuerint? Nonne magis? Prorsus.
Seditiones nanque iniustitia parit et odia et pugnas inter se; iustitia vero concordiam et amicitiam. Si hoc iniustitiae opus est, ubicunque insit odium gignere, nonne, quae aliquam vim habere videtur, ut cuicunque insit sive civitati sive genti sive exercitui, primo quidem impotentem reddat id cui inest aliquid secum agendi propter dissensionem atque discordiam, deinde inimicum efficiat ipsum et sibi et contrario cuilibet atque iusto? Atqui et in uno si fuerit, haec eadem omnia faciet: primum impotentem agendi eum reddet, quum secum ipse dissentiat neque sibimet constet; deinde et sibi et iustis faciet inimicum. Iusti autem sunt et dei? Ita. Et inimicus erit, o Thrasymache, vir iniustus; iustus autem amicus. Liquet in ipsis esse iustitiam quandam quae ipsos ita afficiat ut se invicem laedere nolint; impulsi autem sunt ad iniuste agendum iniustitia, cum semimali essent; nam qui ad summum nequitiae et iniustitiae pervenerunt, perficere omnino nihil possunt.
Restat utrum melius vivant iusti quam iniusti, et feliciores sint. Considera iam: opusne equi tibi aliquid esse videtur? Num hoc equi et alteriuscuiuslibet opus, quod vel solo illo vel maxime quis faceret? Aliáne re quam oculis vides? Minime. Aliáne audires quam auribus? Nequaquam. Ergo haec horum opera recte diceremus. Possesne gladio et scalpello et multis aliis vitis palmites amputare? Quidni? Verumtamen non ita commode ut falce ad usum hunc fabricata. Cuiusque igitur opus esse dicimus quod vel solo illo, vel melius quam ceteris efficitur. Nonne et virtus tibi esse videtur cui aliquod opus adscribitur? Oculorum dicimus esse opus aliquod? Certe. Ergo et virtus oculorum est. Nunquid oculi suum opus pulchre aliquando exercerent, virtutem propriam non habentes, sed pro virtute vitium? Caecitatem nanque pro visu dicis. Quaecunque illorum sit virtus, propria virtute recte suum opus exercent, vitio vero non recte.
Estne animae aliquod opus, quod nulla re alia faceres, veluti curare, imperare, consulere, et alia generis eiusdem? An haec alterius rei potius quam animae iure tribuere possemus, diceremusque ipsius propria esse? Nulli alteri. Quid autem ipsum vivere? An non animae opus esse dicemus? Maxime. An non et virtutem quandam animae esse dicimus? Dicimus. An anima quandoque, o Thrasymache, propria virtute privata opera sua bene explebit? Vel nullo modo poterit? Non poterit. Necesse est igitur malam animam male imperare atque curare, bonam vero haec omnia bene facere. Concessimusne virtutem animae iustitiam esse, iniustitiam vitium? Concessimus. Iusta ergo anima iustusque vir bene vivet, iniustus autem male. Qui autem bene vivit beatus est et felix, qui male, contra. Igitur iustus felix est, iniustus miser. At miserum esse non prodest, prodest autem esse felicem. Nunquam igitur, o beate Thrasymache, utilior iniustitia quam iustitia.
His epulis crassatus fueris in Dionysiis, o Socrates. Apud te quidem comedi, Thrasymache, postquam mitior mihi effectus es difficilisque esse cessasti. Non tamen abunde vesci contigit, atque id mea quidem causa potius quam tua: nam quemadmodum epularum avidiores homines incontinentesque rapiunt semper quodcunque in convivio superfertur, gustantque illud antequam prioribus dapibus satis vescantur, ita et ipse, ut mihi videor, prius quam inveniremus quod principio fuit propositum, quid iustum esset, dimisso eo, deinde aggressus sum considerare utrum iniustitia sit vel vitium et inscitia, vel sapientia virtusque; ac postremo, incidente oratione illa quae afferebat utiliorem iniustitiam esse iustitia, non me continui quin ab illo ad hoc descenderem. Quapropter mihi in praesentia ex hac disputatione contingit ut nihil norim: quando enim iustum quid sit ignoro, nullo pacto sciam virtusne sit an contra, atque utrum qui id possidet beatus sit, vel non beatus.
Liber II
Haec cum dixissem, disputatione liberatum me esse putabam; verum hoc, ut videtur, prooemium modo fuit. Glauco enim, et semper alias vir certe ad omnia fortissimus, et tunc quidem Thrasymachi defatigationem haud probavit, sed dixit: Utrum, o Socrates, nobis persuasisse videri cupis, an revera persuadere, quod omnino praestet iustum esse quam iniustum? Ego quidem, si in mea optione esset, revera persuadere mallem. Non igitur facis, inquit, quod vis. Dic enim mihi: videturne tibi huiusmodi aliquid esse bonum, quod quidem eligeremus haud certe quae ex eo sequantur cupientes, sed ipsum gratia ipsius amantes? quemadmodum gaudere, et voluptates quaecunque sine nocumento sunt, et quae in posterum nihil praeter gaudium allaturae sint eas habenti. Mihi sane videtur, inquam, esse aliquid tale. Quid autem? estne aliquid quod et ipsum gratia ipsius, et eorum quae ab eo fluunt amemus? quemadmodum sapere, videre, valere; haec enim huiusmodi propter utrunque amplectimur. Certe, inquam. Tertium autem vides, inquit, genus boni, in quo est exerceri, aegrotantem curari, medicationemque et pecuniariam exercere? Haec utique laboriosa fatemur esse, prodesse autem nobis; et ipsa quidem sui gratia nunquam expereremus, sed quaestus et aliorum quae ab eis proficiscuntur gratia. Est hoc plane, inquam, genus tertium.
Quid tum? In quonam istorum, inquit, iustitiam ponis? Mea quidem sententia in pulcherrimo, quod et propter seipsum et propter ea quae efficit, ab eo qui beatus sit futurus expetitur. Haud ita multis videtur, sed laboriosi generis esse, quod quidem propter praemia et honores et gloriam sit expetendum, propter seipsum autem tanquam difficile fugiendum. Novi equidem isthuc multis videri, quocirca iampridem a Thrasymacho, quasi tale quiddam sit, vituperatur; iustitia vero laudatur, sed ego hebes sum, ut videor. Age itaque et me audi, inquit, si tibi quoque haec videantur. Thrasymachus nempe, prius quam oportet, tanquam serpens carminibus delinitus abs te fuisse videtur; mihi autem nondum ex sententia utrunque demonstratum est. Cupio enim audire quid sit utrunque, et qualem vim habeat ipsum secundum seipsum existens in animo, praemia vero et quae ex ipsis proveniunt mittere. Sic igitur faciam, si et tibi placet: renovabo equidem Thrasymachi orationem, et primum dicam cuiusmodi iustitiam esse dicant, et unde exortam fuisse velint; secundo vero loco, omnes quicunque iustitiam colunt invitos quodam modo eam sequi, tanquam rem necessariam, sed non bonam; tertio, merito id agere, multo ergo melior iniusti vita quam iusti, ut tradunt. Mihi quidem, o Socrates, non ita videtur, ambigo tamen plerumque, quia obtundor quotidie Thrasymachum aliosque innumeros audiens: oratione vero pro ipsa iustitia, quod melior quam iniustitia sit, ex nullo adhuc audivi ut vellem. Cuperem quippe iustitiam ipsam secundum seipsam audire laudatam, dicendoque ostendam tibi quonam maxime modo audire te velim vituperantem quidem iniustitiam, iustitiam vero laudantem.
Praeclare, inquit, loqueris. Enimvero quod primum de hoc dicere pollicitus sum, iam audi quale sit, et unde sit orta iustitia. Natura quidem dicunt iniuriam facere bonum esse, iniuria autem affici malum; sed longe plus mali esse in patiendo iniuriam quam in inferendo bono. Quamobrem postquam vicissim iniuriam et intulerint et acceperint, et utrique gustaverint, qui nequeunt vitare illud, consequi operaepretium fore ducunt ut inter se pacti sint, ut neque inferri neque accipi possit iniuria; hincque volunt originem habuisse leges placitaque ipsarum, et nominata esse praecepta legum legitima atque iusta. Hanc itaque iustitiae originem et substantiam esse volunt, quae media quodammodo sit inter optimum et pessimum: quandoquidem optimum est inferre iniuriam nec dare poenas, pessimum vero pati nec ulcisci posse. Iustum ergo, horum in medio constitutum, amari non tanquam bonum, sed ex imbecillitate iniuriae inferendae, tanquam iniuriarum inferendarum obstaculum. Eum sane qui hoc efficere possit vereque sit vir, cum alio paciscci nunquam decernere quae ne ultro citroque iniuria inferatur, alioquin insaniret. Haec est, o Socrates, natura iustitiae atque huiusmodi, et ex talibus, inquit, progenita.
Quod autem qui iustitiam servant inviti id agant, cum iniuriam inferre nequeant, plane perspiceremus, si tale quiddam animo fingeremus: si utrique licentiam largiremur quodcunque liberet agendi, et iusto pariter et iniusto, deinde pone sequeremur explorantes quo rapiat utrunque libido; deprehenderemus profecto iustum, plus habendi aviditate compulsum, ad eadem se atque iniustum conferre. Hoc siquidem natura omnis ut bonum expetit, lege autem ac vi ad aequalitatem servandam ducitur. Erit autem licentia quam dico talis istis, si detur, qualem aliquando ferunt fuisse Gygae Lydi progenitori. Fuisse enim ipsum ferunt mercenarium pastorem eius qui tunc Lydis imperabat. Magna autem imbrium tempestate exorta, motaque terra, ferunt terram hiatum fecisse in ea regione ubi ille armenta pascebat; quae cum vidisset, mirabundus in hiatum descendit, conspexitque et alia quae fabulantur miranda, et equum aeneum concavum, cuius in lateribus fores erant, quibus apertis hominis mortui vidit corpus magnitudine inusitata; hoc nihil habebat aliud praeter aureum digito anulum, quem ut detraxit, ac tum in concilio pastorum se recepit (quod ea re fieri solebat, ut de rebus peculii ad regem per singulos menses referret) iuxtaque alios assedit.
Accidit ut, cum ferretum palam eius anuli ad palmam convertisset, a nullo videretur, aliique de illo tanquam absente loquerentur. Admiratus ergo, denuo contrectans anulum, palam in lucem convertit, quo facto rursus apparuit. Hoc ille animadvertens, diligentius periculum fecit verum hic anulus vim haberet; atque ita illi compertum fuit quod, versa ad se gemma, a nemine videretur, versa autem ad alios, conspicuus fieret. Quod quidem expertus, curavit ut legatus ad regem una cum aliis mitteretur, profectusque uxorem eius stupravit, et de rege interficiendo cum ea consilio inito, quo caeso regnum occupavit. Si igitur duo tales anuli essent, alterumque iustus, iniustus alterum possideret ac ferret, nullus profecto esset tam adamantinus ut in ipsa iustitia permaneret et ab alienis abstineret, cum liceret illi ex foro intrepide quodcunque vellet arripere, ingredique alienas domos, et pro libidine cum quovis congredi, et interficere, et e carcere quemlibet solvere, et alia quasi par deo inter homines facere. Haec igitur cum uterque faceret, nequaquam alter ab altero in agendo differret, sed ambo eodem tenderent. Quae quidem maxima esse potest coniectura neminem volentem, sed invitum, esse iustum, quasi id per se et privatim non sit bonum; quoniam ubicunque iniuste agere quisque se posse confidit, agit. Prodesse enim quisque privatim multo magis existimat iniustitiam quam iustitiam, recteque sentit quisquis ita iudicat, ut sermonis huius perhibent autores. Quod si quis huiusmodi facultatem nactus velit ab iniustitia abstinere neque aliena tangat, infelicissimus et stolidissimus apud eos qui hoc adverterent putaretur; laudarent tamen illum alii coram aliis, sese mutuo decipientes, quia maxime timent ne afficiantur iniuria.
Atque haec quidem ita sint dicta. Vitam vero utriusque, iusti videlicet et iniusti, ita plane diiudicabimus, si iustissimum virum seorsum et iniustissimum distinguemus, aliter vero nequaquam. Sit autem haec discretio talis, ut nihil auferamus iniustitiae ab iniusto, neque quicquam ab iusto iustitiae, sed perfectum utrunque in suo studio ponamus. Primum igitur iniustus tanquam optimi artifices faciat: videlicet quemadmodum gubernator summus vel medicus quae in arte sua confici possunt et quae non possunt sentit, et illa quidem corrigere potest; ita et iniustus, recte iniurias aggrediens, lateat, si maxime iniustus futurus est; sin autem deprehensus fuerit, iners existimandus est. Extrema enim iniustitia est iustum videri eum qui non sit iustus. Danda est igitur iustissimo perfectissima iniustitia, neque auferenda, sed permittendum ut is qui est iniustissimus apud omnes iusti habeat opinionem, et si qua in re peccarit corrigere possit, sitque ad persuadendum idoneus si quid de ipso mali facinoris nuncietur, et ad vim si opus fuerit inferendam fortitudine et robore opumque et amicorum copia. Cum hunc talem finxerimus, iuxta ipsum virum ponamus iustum, simplicem hominem et ingenuum, qui, ut scriptum est ab Aeschylo, non videri sed esse bonus studeat. Removenda quippe ab eo iustitiae omnis opinio, ne iustus cuiquam videatur: si enim videbitur iustus esse, aderunt illi honores et praemia, incertumque erit iustusne, an honorum munerumque gratia talis sit. Privandus itaque rebus omnibus praeterquam iustitia, atque ita ponendus ut superiori contrarius sit: nihil enim iniuste agens, iniustissimus esse credatur, ut usque ad mortem immobilis perseveret, dum per omnem vitam iniustus existimatur, est tamen iustus; ut, cum utrique ad extremum pervenerint, hic quidem iustitiae, ille autem iniustitiae, iudicetur uter eorum sit beatior.
Papae, quam vehementer, inquam, o amice Glauco, utrunque virum quasi statuam quandam in iudicium expolitam inducis. Quam maxime, inquit, possum. Cum ergo tales sint, nihil iam, ut arbitror, difficile narratu est qualis utrunque vita maneat. Dicendum igitur; quod si asperius aliquid dicatur, ne existima me, Socrates, haec dicere, sed eos qui prae iustitia iniustitiam laudant. Dicent enim quod ita affectus iustus caedetur, torquebitur, et vincula patietur, eruentur illi oculi, atque demum, omnia mala perpessus, suspendetur, atque cognoscet non esse sed videri iustum concupiscendum esse. Aeschyli autem carmen rectius intelligi poterat de iniusto: dicent profecto iniustum, utpote veritati consona sectantem neque ad opinionem hominum viventem, appetere quidem non videri sed esse iniustum, profundum sulcum et frugiferum in mente habentem, ex quo praeclara germinent consilia: primum quidem magistratus capere in sua civitate, cum iustis appareat; deinde unde velit uxorem ducere, et sua cui velit elocare, cum quibuslibet congredi communicareque; atque ad haec omnia utilitatem capere, quaestum facientem, cum inferre iniuriam minime vereatur; in certaminibus tum publicis tum privatis superiorem evadere, plusque emolumenti quam adversarios inde excerpere, atque hinc effici dives, undeque et amicis prodesse et inimicis obesse; deos autem donariis et sacrificiis cumulate et magnifice colat, et multo melius quam iustus conciliare sibi possit quemlibet vel hominum vel deorum, ex quo consentaneum esse volunt ut deo charior sit quam iustus. Hac ratione aiunt, o Socrates, et apud deos et apud homines melius iniusto vitam institutam esse quam iusto.
Haec cum dixisset Glauco, egoque ad haec respondere aliquid cogitarem, frater eius Adimantus, Nondum, inquit, o Socrates, satis de hac re dictum putas? Quid igitur? inquam. Quia id, inquit, dictum non est quod maxime dici oportuit. Frater, inquam ego, adesto viro, ut habet proverbium; quare tu, si quid hic praetermisit, adiuva. Tum ille, Nihil, inquit, dicis: audi et haec praeterea. Decet enim et contrarias orationes inducere earum quas hic attulit, quibus laudat quidem iustitiam, iniustitia contra vituperatur, ut manifestius fiat quod mihi Glauco velle videtur. Praecipiunt sane patres filiis, atque omnes qui curam aliquorum habent, oportere iustum esse, non ipsam iustitiam laudantes, sed eos qui inde sequuntur honores, ut qui iustus habetur ex ea opinione magistratus et connubia, et quaecunque de eo qui iustus habetur paulo ante dicebat Glauco, assequatur. Plurimaque illi praeterea adiungunt: nam commemorantes deorum benevolentiam, summa referre possunt a diis beneficia sanctis viris collata, quod generosus Hesiodus Homerusque testantur. Ille enim invitis deos hoc concedere perhibet, ut quercus in ramis altioribus glandes ferant, in mediis apes, et oves lana onerentur; multaque alia generis eiusdem his similia dicit et alter. Musaeus item atque eius filius excellentiora etiam bona iustis ab ipsis diis tribui voluerunt: apud inferos namque agentes ipsosque in sanctorum conviviis collocates, coronatos faciunt magna feriantes, in voluptate ebrios vivere, existimantes pulcherrimum virtutis praemium aeternam ebrietatem.
Prophanos vero atque iniustos coeno quodam apud inferos obruunt, et aquam cribro ferre cogunt, viventes etiam infamia notant; ac demum quaecunque supplicia eorum narrabat Glauco qui iusti sunt et videntur iniusti, eadem in iniustos enarrant. Praeter haec considera, Socrates, aliam quandam de iustitia iniustitiaque orationis speciem, et privatim et a poetis inductam. Omnes enim uno ore canunt bonum quid temperantiam et iustitiam esse, difficile autem et laboriosum; intemperantiam vero et iniustitiam iucundum quidem et facile comparatu, opinione tantum legeque turpe. Mirandum vero, de diis et virtute sermones circumferuntur, deos plurimis bonis hominibus infelicem vitam dedisse, malis autem contra. Circulatores insuper et vates ad ianuas divitum accedentes persuadent se vim habere a diis, per sacrificia et carmina in feriis et ludis, expiandi si quod scelus ab his aut eorum maioribus patratum fuerit, et nocendi parvo etiam sumptu cuicunque velint inimicorum, iusto pariter et iniusto. Asserunt quippe tum blandimentis quibusdam, tum vinculis, se deos inducere ut sibi in his obsequantur. Ad haec omnia poetarum afferunt testimonia: partim quod facile labamur in vitium (nam ad vitium pervenire facile est, plana enim est via et admodum prope habitat; ante virtutem autem sudorem Dij posuerunt longamque viam et arduam); partim quod Dij precibus nostris muneribusque flectantur, Homerum adducunt testem, quoniam et ipse inquit flecti quoque Deos posse, et hos quidem sacrificiis, votis, libationibus, nidore flectunt homines supplicantes, cum quis peccarit.
Libros autem Musaei et Orphei (Lunae, ut aiunt, et Musarum filiorum) secundum quos sacra celebrant, persuadentes non privatis solum verumetiam civitatibus solutiones et purgationes scelerum per sacrificia cum ludorum oblectamentis fieri, et viventibus et defunctis, quas appellant Teletas, id est expiationes, quae nos ab illis quae illic mala sunt liberent; sacrificiis autem praetermissis, gravia nos manent. Haec quidem, o Socrates, talia ac tanta de virtutis vitiique praemiis, quod ad deos et homines pertinet, dicunt. Quid putamus acturos haec audientes animos eorum iuvenum qui solertes ingenio sunt, et ad omnia dicta commode celeriterque conversi, ex iis quae dicuntur ratiocinari possunt qualem eum esse decet, et quam viam ingredi qui optime vitam agat? Consentaneum est iuvenem talem Pindari illud animo volvere: utrum iustitiae conscendam alta moenia, an obliquo doli via ingrediar, méque ita fulciens vitam agam? Ea enim quae dicta sunt mihi quidem, si iustus sim non tamen appaream, nihil prodesse dicunt, labores autem et poenas certas esse; iniusto vero, opinionem iustitiae assecuto, vita divina adesse dicitur. Inducere itaque imaginem oportet, et quandam prae se ferre virtutis adumbrationem, a tergo vero illam sapientis Archilochi vulpem astutam ac variam trahere. At dixerit forte quispiam haud facile esse ut malus quis semper lateat. Nos vero respondebimus nihil magnum esse facile; veruntamen, si beati esse volumus, hac eundum est qua rationum vestigia ducunt. Etenim ut nostra improbitas occulta permaneat, sodalitia societatesque inibimus; adsunt quinetiam persuasionis magistri qui sapientiam concionatoriam et iudicialem tradunt, ex quibus partim persuadebimus, partim cogemus, ut, dum nobis plura arrogamus, poenas minime persolvamus.
Sed deos quidem neque latere neque cogere possibile est. Verum si non sunt, vel humana non curant, haud nobis curandum est ut eos lateamus; sin autem curant humana, nos non aliunde id novimus vel audimus quam ex multorum sermonibus, et ex poetis genealogiae ipsorum scribentibus. Iidem vero ipsi perhibent posse deos sacrificiis suavibusque precibus et muneribus flecti; quibus vel utrunque credendum est vel neutrum. Si ita credendum, et iniuste agendum, atque ex ipsa rapina diis sacrificandum: iusti enim si simus, illaesi a diis erimus, sed quaestum qui per iniustitiam comparatur respuemus; iniusti autem divitias parabimus, sceleribusque patratis illos precibus flectentes a poena liberabimur. Sed enim apud inferos poenas dabimus eorum quae hic iniuste commiserimus, vel nos vel nati natorum. At, o amice, dicere quadam ratione licebit, expiationes pro peccatis commissis multum posse, exorabilesque dij sunt, ut maximae civitates dicunt, et deorum filij poetae et vates, qui haec ita se habere testantur.
Quare igitur, ex omnibus iam dictis, summae iniustitiae iustitiam anteponamus? quae quidem, si iniustitiam sub adulterinis specie honestatis occultaverimus, et apud Deos et apud homines omnia nobis ex sententia succedet, et viventibus et defunctis, quemadmodum multorum excellentiumque virorum testatur oratio. Ex omnibus iam dictis, o Socrates, quis crederet eum hominem iustitiam velle colere cui sit aliqua vis aut fortunae aut opum aut corporis aut generis, ac non potius subrisurum si laudari eam audierit? Quinimo, si quis falsa ostendat quae diximus recteque norit iustitiam optimum esse, vehementer ignoscet neque irascetur iniustis, cum intelligat, nisi quis divina quadam natura iniquitatem oderit vel doctrina abstinuerit ab iniustitia, neminem sua sponte esse iustum, sed prae timiditate vel senectute vel alia quadam imbecillitate iniustitiam vituperare, cum eam exequi nequeant. Quod quidem ex eo patet, quoniam ut primum quis potestatem adeptus est, primus pro viribus agit iniuste. Quoniam ex vobis, o mirifice Socrates, quicunque laudes iustitiae profitemini, a priscis illis heroibus incipientes de quibus aliqua extat memoria usque ad nostros homines, nullus unquam aliter laudavit iustitiam vel iniustitiam vituperavit, quam ad gloriam muneraque vel poenas respiciens quae ab illis proficiscuntur; ipsum vero utrunque suapte natura quid agat in habentis animo, latens deos et homines, nullus unquam vel in poematis vel alio sermone satis enarravit, quod videlicet iniustitia sit maximum malorum omnium quotcunque in se habet animus, iustitia vero maximum bonum.
Ne ergo nobis solum ostendito iustitiam iniustitia praestantiorem esse, sed quomodo ipsa per se afficiens utrunque animum, haec quidem malum, illa bonum sit; opiniones autem auferas, ut etiam Glauco iusserat. Postquam igitur assensus est iustitiam maximis bonis annumerari, quae et propter illa quae sequuntur et multo magis ipsa propter se sunt expetenda (videlicet videre, audire, sapere, bene valere, et quaecunque alia bona suapte natura foecunda sunt, non autem opinione), hoc utique ipsum lauda in ipsa iustitia, quod per se ipsam habentem iuvat, cum iniustitia laedat; opiniones autem et praemia aliis laudanda relinque. Ne igitur nobis solum oratione ostende praestantiorem iniustitia iustitiam esse, sed quonam modo utranque ipsarum sui participem afficiens, sive lateat sive non lateat deos et homines, haec quidem bonum sit, illa malum.
Haec ego cum audissem, quamvis et alias semper Glauconis et Adimanti ingenium adamassem, tunc tamen vehementer admiratus sum, dixique: Non male in vos, o filii illius viri, principium elegorum carminum amator Glauconis scripsit, qui, cum in Megarensi praelio fortiter pugnavissetis, Aristonis inclyti viri divinum genus vos appellavit. Hoc bene dici videtur, amici: divine enim affecti estis, si non estis persuasi iniustitiam iustitia meliorem esse, cum sic pro ipsa dicere possitis. Atque arbitror vos mihi persuasos non esse; coniecturam capio ex vestris moribus, quoniam, secundum orationem ipsam, vobis minime credidissem. Quo autem magis credo, eo magis quid vertam ambigo: nam quomodo adiuvem nescio, videor quippe non posse. Illud autem mihi signum est, quod ea quibus ego supra adversus Thrasymachum sufficienter ostendisse putabam iustitiam meliorem esse, non admisistis; nec rursus quomodo nunc succurram invenio. Praestat itaque pro viribus suffragari. Tunc Glauco et ceteri omnes rogarunt ut omni ope auxiliarer, neque disputationem relinquerem, sed perscrutarer quid esset utrunque, quaenam revera utriusque utilitas.
Dixi igitur, ut mea fert sententia, postquam nos aliter non valemus, perinde investigandam esse iustitiam, ac siquis non acute cernentibus literas parvas proculque positas legendas mandasset, deinde animadvertisset aliquis easdem literas esse alibi in maiori quodam loco maiores, atque inde operaepretium censuisset ut, eas primo legentes, ita demum minores, si eaedem sunt, considerent. Ita prorsus, Adimantus inquit; sed quid sit simile in hac de iustitia inquisitione vides, o Socrates? Dicam, inquam. Dicimúsne iustitiam hominis unius esse, an et totius civitatis? Plane, inquit ille. Atque civitas nonne maior uno viro? Maior, inquit. Fortasse igitur iustitia amplior in maiori inest, faciliorque est cognitu. Quare, si vultis, prius quaeramus in civitatibus quidnam sit, idque deinde in singulis considerabimus, maioris ipsius similitudinem in minoris idea contemplantes. Scite, inquit, loqui mihi videris. Si civitatem oratione constitutam inspiceremus, iustitiam quoque eius et iniustitiam videremus. Fortassis, inquit ille. Opus est igitur istud efficere; non parva enim res est, ut arbitror.
Fit utique, inquam ego, civitas, ut existimo, quandoquidem nullus nostrum ex seipso sufficiens est, sed multorum indiget. An vero tu putas aliud extitisse civitatibus constituendis initium? Nullum aliud, inquit ille. Sic itaque, alius alium ad usum alium itémque alium adiungentes, cum multis indigeamus, multos in habitationem unam communicatores adiutorésque congregavimus, quem coetum civitatem nos appellavimus. Age iam constituamus oratione nostra a principio civitatem; faciet autem ipsam, ut videtur, indigentia nostra. Prima vero et maxima omnium indigentia est praeparatio victus, ut et esse et vivere possimus; habitationis secunda; tertia vestitus et huiusmodi. Age igitur: an non unus erit agricola, aedificator alius, alius textor? Nonne et coriarium ibidem annumerabimus, vel aliquem aliorum rerum ad corporis usum pertinentium curatorem? Erit itaque ipsa civitas saltem ex quatuor aut quinque viris. Apparet. Quid igitur? Unumquemque istorum oportet suum opus aliis communicare, an potius, aliorum cura neglecta, quartam sibi soli partem comparare? Nam te loquente considero nasci nos quidem non admodum similes, sed differentes inter nos, singulósque ad singula opera promptos natura produci. An non tibi videtur? Mihi vero. Quid autem? agerétne melius aliquis unus omnes simul artes, vel singuli singulas? Singuli singulas. Ex his patet singula fieri et plura et melius et facilius, quando singuli singula, secundum naturam occasione servata, ab aliis cessantes efficiunt.
Pluribus igitur, o Adimante, opus est civibus quam quatuor, ad ea quae diximus comparanda. Non enim agricola sibi aratrum conficiet, neque ligones et rastros, neque alia instrumenta quibus agricultura indiget; neque rursus aedificator, multis enim et huic opus est; idemque de textore et coriario dicendum erit. Fabri igitur lignarii et ferrarii, aliique huiusmodi plures artifices, nostri in oppidulo concives facti, frequentius ipsum efficient. Sed nondum satis amplum hoc esset, nisi ipsis bubulcos et opiliones et pastores alios adderemus, ut et agricolae ad arandum boves haberet, et architecti iumentis ad convectandum materiem cum agricolis uterentur, tortores autem et coriarii pellibus ac lanis. Atqui constituere civitatem in eo loco in quo adductionibus non indigeat, ferme impossibile est. Indigebit igitur et aliis, qui ex alia urbe importent quibus haec indigeat. Oportet igitur non solum ea confici quae illi civitati sufficiant, sed qualia et quot iis quibus illa indiget. Ut igitur importent et exportent singula, sint item mercatores illi. Et si quidem maritima mercatura erit, multis etiam opus erit qui rerum quae ad navigationem pertinent periti sint.
Quid autem in ipsa civitate quomodo inter se impertient ea quae singuli operantur, cuius impertiendi gratia communicationem induximus civitatémque construximus? Patet, inquit, quod emendo et vendendo. Forum itaque nobis et nummus in commerciis ex hoc, permutationis gratia, instituetur. In civitatibus enim recte institutis id agunt homines quidam imbecilles corpore et ad aliud opus inutiles, qui illic constituti circa forum partim quidem argento commutant cum his qui aliquid vendituri sunt, partim res dant pro argento his qui empturi. Haec ergo necessitas nobis cauponum genus in urbe procreat; qui vero ad alienas urbes migrant, mercatores. Sunt et alii praeterea ministri, qui, cum huic societati parum animi viribus conferre possint, robur corporis sufficiens ad labores habent; isti ergo roboris usum vendentes, quia ipsum praemium mercedem appellant, mercenarii nuncupantur. Complementum itaque civitatis et mercenarii sunt. Ubinam, o Socrates, in ipsa iustitia erit et iniustitia, et cui simul innata atque insita ex his rebus quas tractavimus? Equidem nescio, nisi forte consistat in mutuo quodam usu eorum quae diximus.
Considerandum tamen, neque desistendum. Et primum quidem intueamur qua ratione victu utentur qui ita instituti sunt cives. An non cibos parabunt, et vinum, et vestes, et calceamenta, et domos? Nutrientur autem ex hordeo et frumento farinam conficientes, et placentas egregias panesque super calamis aut puris frondibus imponentes, in lectísque ex herbis smilace atque myrto factis discumbentes comessabuntur, ipsi et eorum filii, bibentes vinum coronati et deos laudantes, iucunde simul viventes, nec ultra censum filios generabunt, caventes paupertatem ac bellum. Ei Glauco respondens, Sine obsonio, ut videtur, inquit, convivas fecisti. Verum dicis, inquam: oblitus enim hoc eram, quod habituri etiam obsonia, sal videlicet et oleas et caseum et bulbos, praeterea holera quae agrorum sunt pulmenta coquent; et bellaria ipsis apponemus, ficuum, cicerum et fabarum, et baccas myrti et phaginas glandes prunis torrebunt, modeste bibentes. Sicque, quiete et salubriter viventes ut par est, senio confecti, aliam eiusmodi vitam posteris suis relinquent. Si suibus, o Socrates, civitatem instituisses, quanam alia ipsis cibaria praeparasses?
Quid ergo agendum, o Glauco? Quod multi solent, inquit: super thoris discumbendum, nisi misere velimus vivere, e pulisque ex mensa vescendum, obsoniisque et bellariis quibus his temporibus utuntur. Esto, Glauco, inquam ego: intelligo. Non enim urbem, ut videtur, consideramus solum quomodo fiat, sed delicatam urbem. Fortasse igitur non male se habebit; hanc enim intuentes fortasse deprehendemus unde iustitia et iniustitia civitatibus innascantur. Vera utique mihi civitas esse videtur quam diximus, tanquam sana; verum si vultis, civitatem quoque turgidam consideremus, nihil enim prohibet. Profecto haec, ut videtur, quibusdam nequaquam sufficient, atque hic victus non placebit, sed et thori addentur et mensae et alii apparatus, et vasa, et obsonia, unguentaque et suffitus, scorta, aromata, condimenta, oblectamentaque, singulaque horum omnis generis. Nonne igitur maiorem civitatem oportet constitui? illa enim sana non amplius sufficiens est, sed mole quadam et multitudine replenda est eorum qui non amplius necessitatis causa in civitatibus sunt: quales sunt venatores omnes, et mimi, imitatoresque qui partim circa figuras et colores, partim circa musicam (poetae scilicet eorúmque ministri, rhapsodi, recitatores carminum, actores, cantores, saltatores), redemptoresque rerum et apparatuum instrumentorúmque variorum artifices.
Atqui et medicis indigebimus multo magis ita viventes quam antea dicebamus. Valde quidem. Atque regio quae tunc eos homines satis commode alebat, ex copiosa parva erit. Nonne igitur de finitimorum regione nobis aliquid usurpabimus, ut satis agri habeamus ad pascendum atque arandum, et finitimi quoque de nostra, si et ipsi ad cumulum divitiarum se conferant infinitum, necessitatis terminos excedentes? Admodum necesse erit, o Socrates. Pugnabimus ergo? vel quid agemus? Pugnabimus. Atque nondum dicimus quid aut mali aut boni bellum afferat, sed hoc solum, quod originem bellorum invenimus, ex quibus, cum eveniunt, et publice et privatim magnae urbem calamitates invadunt. Igitur et maiore civitate opus est ad exercitum comparandum, qui ob ea quae dicta sunt incurrentibus hostibus obvius sit. Quid? non sufficiunt ad pugnam quos narravimus? Non, siquidem tu atque nos omnes recte superiora concessimus, cum, urbem constituentes, in hoc convenimus impossibile esse unum plures artes bene exercere.
Certamen bellicum nonne artificiosa facultas est? Est, et maxime quidem. An igitur de coriaria magis quam de bellica est curandum? Minime. Prohibuimus autem ne coriarius opera simul aggrederetur agricolae vel textoris vel architecti, et in sua duntaxat arte versari praecepimus, ut opus ipsius quam optime nobis conficeretur. Nonne quanto magis custodiae opus est, tanto maiori otio indigebit, artéque et exercitatione maiori, et natura ad studium ipsum idonea? Nostri igitur est officium, ut videtur, quoad fieri possit deligere quae et quales natura sint ad urbem custodiendam. Existimásne differre naturam generosi canis et generosi adolescentis ad custodiam agendam? Quid ais? Utrunque ipsorum sagacem oportet esse ad sentiendum, et velocem etiam ad insequendum, atque robustum, cum assecutus fuerit, ad pugnandum, et audacem, si quidem bene pugnaturus sit. An vero fortis erit et audax qui iracundus non sit, sive equus sive canis seu quodvis aliud animal? An non animadvertisti inexpugnabilem invictamque esse iram, qua praesente anima omnis intrepida ad omnia est et invicta?
Manifestum est igitur qualem corpore custodem esse oportet, et qualem anima, scilicet iracundum. Quomodo ergo, o Glauco, asperi et agrestes non erunt adversus se invicem aliósque, cum tali natura praediti sint? Veruntamen oportet erga suos mansuetos, adversus autem hostes immites esse; alioquin haud expectabunt donec ipsos alii perdant, sed ipsi seipsos perdent. Ubinam igitur mansuetum simul et iracundum ingenium reperiemus? contraria namque iracundae naturae mitis apparet. Verum qui alterutro horum carebit, custos bonus non erit; haec autem fieri non posse videntur, atque ita sequitur ut bonus custos inveniri non possit. Et eo haesitans, mecúmque ipse animo superiora revolvens, Merito, inquam, dubitamus, amice: nam ab ea quam supra induximus comparatione digressi sumus. An non invenimus tales quasdam esse naturas, quales minime putaveramus, habentes haec simul in se contraria? Ubinam? In aliis animalibus hoc utique videre licet, et non minime in eo custode cum quo nostrum custodem comparabimus. Nosti enim ingenuum canem, ad notos quidem mitissimum esse, ad ignotos vero contrarium.
An videtur praeterea tibi opus esse, ut qui futurus sit custos, ad ferocitatem illam addat et natura philosophus sit? Atqui et hoc in canibus intueri licet, quod quidem in fera dignum admiratione sit: quem enim ignotum viderit, graviter fert, et si nihil mali ab eo sit perpessus; notum autem blanditur, quamvis nihil boni ab eo susceperit. Hic naturae ipsius effectus ingenuus ac vere philosophus: aspectum enim nulla re alia amicum et inimicum discernit, quam quod hunc quidem novit, illum autem ignorat. Discendi igitur cupidus et philosophus idem. Cur igitur audacter non ponamus et in homine, siquidem adversus familiares et notos mitis futurus sit, philosophum ipsum esse et discendi cupidum oportere? Philosophus igitur et iracundus et velox et robustus natura erit, qui civitatis custos optimus sit futurus. At quo pacto nutrientur a nobis erudienturque custodes? Quae igitur erit disciplina? Num difficile est invenire meliorem illa quae hactenus longo tempore est inventa? est autem haec ad corpus quidem pertinens gymnastica, ad animum musica. An non a musica eruditio haec prius quam a gymnastica incipere debet? Cum musicam dicis, sermones etiam ponis nécne? Pono. Orationis autem species duae, vera et falsa; erudiendus utique in utraque custos, prius autem in falsa: nescis quod pueris fabulas prius narramus? hae autem, ut simpliciter dicam, falsae sunt, insunt tamen etiam vera.
An nescis in unaquaque re maximum esse principium, praesertim iuveni et tenero cuique? maxime enim tunc formatur induitúrque figura quam quis unicuique imprimere velit. An adeo facile permittemus quaslibet fabulas a quibuscunque fictas audire pueros, animísque imbibere opiniones ut plurimum contrarias illis quas, cum adoleverint, habere illos debere existimamus? Nullo modo id permittemus. Primum igitur, ut videtur, fabularum fictoribus praeficiendi sunt qui, siquam bonam fabulam fecerint, eligant, reliquas autem abiiciant: quas denique elegerimus, per nutrices et matres pueris narrandas curabimus, ut ipsorum animi fabulis multo magis informentur quam corpora manibus. Ex his vero quas nunc recensent multae erunt abiiciendae, quales Hesiodus et Homerus reliquíque poetae scripserunt: hi nanque hominibus falsas fabulas effinxere, quas quotidie circumferunt. Quod et primo et maxime damnari oportet, praesertim cum aliquis non bene mentitur, est quando quis verbis male fingit quales dii et heroes sint, instar pictoris nulla ex parte similia figurantis ad ea quae imitari conatur. Primum quidem et maximum, et de maximis rebus, mendacium quod non probe mentitus est Hesiodus, quando gesta illa a Caelo fingit, addítque quemadmodum Saturnus eum puniverit; quae quidem, etsi vera essent, non tamen putarem tam aperte ad homines mentis inopes adolescentésque proferenda, sed tacenda potius.
Neque omnino narrandum est quod cum diis dii bellum gerant, insidientur et pugnent (neque enim vera), siquidem oportet futuros apud nos civitatis custodes turpe putare inter se dissidere; quare nec ullo pacto narranda illis gigantum bella, praeve permulta deorum et heroum in cognatos suos proelia. Vincula autem Iunoni a filio iniecta, et Vulcanum caelo a patre deiectum cum ille matri verberatae subvenire vellet, aut deorum pugnas quotcunque Homerus scripsit, minime in civitate recipere debemus, sive per allegoriam dicta haec sint, sive sine allegoria: non enim adolescens haec dignoscere potest, sed quae in ea aetate opinionibus accipiuntur, difficillime elui evellíque consueverunt. O Adimante, poetae quidem nos in praesentia neque ego neque tu sumus, sed civitatis institutores; hos autem nosse oportet figuras in quibus fingere poetae fabulas debeant, quas si excesserint, ferri fabulae huiusmodi permittendae non sunt. Sed hoc mihi declara, quales istae circa theologiam figurae? Tales quaedam: qualis ipse Deus est, talis semper est describendus, sive carminibus describatur, sive cantibus, sive etiam tragoedia.
Nónne deus et ipse Deus bonus est, et ita dicendum? Proculdubio. Atqui nullum bonum noxium est; quod innoxium est, nunquid nocet? Nequaquam. Quod non nocet, nunquid malum facit? Neque istud. Quod autem nihil mali facit, nullius mali est causa. Item, nonne conducibile bonum est, et bene feliciterque agendi causa? Est. Non igitur omnium causa bonum est, sed eorum quae bene se habent causa; eorum vero quae male, nequaquam. Non igitur Deus, quum bonus sit, omnium causa est, ut multi dicunt, sed paucorum quidem hominibus in causa est, multorum vero extra causam: multo enim pauciora nobis sunt bona quam mala, et bonorum quidem solus Deus causa est dicendus, malorum autem quamlibet aliam praeter Deum causam quaerere decet. Neque alterius poetae admittendum est peccatum, stulte de diis dicentis in Iovis limine iacere duo dolia plena sortibus, bonis unum, malis alterum, cumque ex his Iupiter invicem commixtis impertit alicui, aliàs huic bene aliàs male fit. Malorum alicui causam esse ipsum Deum, quum bonus sit, refellendum est omnino, neque permittendum hoc quenquam dicere in tua civitate, si bonis institui legibus cupit. Haec itaque una sit lex atque figura ex his quae circa deos ferendae sunt, in qua cogatur unusquisque et dicere et inducere Deum non omnium causam, sed bonorum.
Quid autem haec secunda? Num existimas praestigiatorem esse Deum, et tanquam ex insidiis aliàs alia sub specie apparere, et aliàs quidem in multas formas speciem suam mutantem, aliàs autem nos decipientem vanásque de se nobis imagines offerentem? Nonne necesse est, si quid a specie sua discedat, vel ipsum a se mutari vel ab alio? Haud quaquam ab alio quae optime se habent mutantur aliáve vertuntur, quemadmodum corpus a cibis et poculis et laboribus, ubi quod integerrimum est et robustissimum minime permutatur. At vero Deus ipse et quae dei sunt omni ex parte quam optime sese habent; hac igitur ratione minime formas plures Deus susciperet. Nunquid autem se in se verteret mutarétque Deus? Manifestum hoc est, si quidem mutaretur, in peius eum mutari; non enim indignum pulchritudinis et virtutis esse Deum dicimus. Impossibile igitur Deum mutare se velle: sed, ut videtur, pulcherrimus optimúsque cum sit deorum quisque, quod fieri potest, omnes sua in forma sempiterna et simplici permanent.
Nullus igitur poetarum nobis, o vir optime, dicat deos hospitibus similes variis in formis urbes adire; neque aliquis de Proteo et Thetide similia mentiatur, neque in tragoediis aut aliis poematis inducat Iunonem in sacerdotis speciem permutatam. At vero nonne dii ipsi immutabiles sunt, sed quibusdam praestigiis nos decipientes varias in formas mutari videntur? Quid vero, mentirine Deus vult, aut verbis aut re falsam obiectans imaginem? An nescis quod ipsum revera mendacium omnes homines diíque oderunt? Nullus enim sponte vult ipso quodam sui praecipuo, et circa res praecipuas, mentiri, sed importune illud ibi mendacium timet. Ipsum itaque revera mendacium non solum diis sed hominibus etiam est odiosum. Quid autem ipsum in verbis mendacium, quandónam et cui adeo utile est ut non sit odio dignum? Nonne adversus hostes, atque eos qui vocantur amici, quando ob furorem atque aliquam inscitiam malum aliquod facinus aggrediuntur, tunc avertendi gratia tanquam medicina quaedam utile est? Secundum ergo quid istorum mendacium est utile Deo? Poeta igitur mendax in Deo non est: non enim est cui Deus mentiatur. Omnino igitur sine mendacio est deorum daemonúmque natura. Quare et simplex omnino Deus, et verax dictis ac factis, neque mutatur ipse, neque alios decipit, neque per visiones, neque per sermones, neque per signa immissa, neque nobis dormientibus neque vigilantibus.
Concedis ergo hanc secundam esse figuram, in qua oportet de diis ita dicere et fingere, tanquam qui neque praestigiatores sint, neque se mutent, neque mendaciis nos aut dictis aut factis seducant? Concedo. Multa igitur ab Homero dicta laudantes, somnium ab Iove Agamemnoni missum nequaquam laudabimus; neque Aeschylum, cum Thetidem inducit dicentem quod Apollo in eius nuptiis cecinerat bonam Thetidis stirpem fore longaevam morbísque intactam, dicens: “Fortunas meas Deo amicas fore”, et laetitia me laudationibus suis affecit, atque ego os Phoebi sperabam divinum, veridicum, fatidicúmque esse; ipse vero idem qui laudabat, in mensa et ipse discumbens, ipse haec fatus, ipse idem meum filium interfecit. Talia quaedam quoties de diis dicantur, protinus reclamabimus exsibilabimúsque, neque permittemus ut ludorum magistri ad iuventutis disciplinam illis utantur, si custodes apud nos pii atque divini, quod ad hominem possibile est, futuri sunt. Accipio, inquit, equidem hanc formam, próque legibus ubique utar.
Liber III
Haec igitur, ut mihi videtur, quae de diis audienda aut non audienda sint, ab ipsa statim pueritia his dicenda sunt qui deos et parentes honoraturi sunt, communémque amicitiam non parvi facturi. Existimo, inquit Adimantus. Quid autem his qui fortes futuri sunt? nonne ea dicenda quae ipsos mortem minime metuentes reddant? An putas aliquem fortem esse unquam qui hanc timeat? Minime per Iovem, inquit. Sed qui ea quae de inferis dicuntur vera credat et terribilia esse existimet, putabísne eum intrepidum ad mortem futurum, in ipsáque pugna mortem servituti et captivitati praeponentem? Nequaquam. Oportet itaque nos, ut videtur, praecepta dare etiam his qui de his rebus fabulantur, precaríque ne ita omnino quae apud inferos sunt vituperent, sed magis laudent, tanquam neque vera dicant, neque utilia his qui pugnaces futuri sunt.
Delebimus igitur eiusmodi omnia, ab hoc versu sumentes exordium: “Mallem equidem in re rustica conservo inopi servire, quam defunctis omnibus imperare.” Et illud: “Domus profecto mortalibus immortalibúsque horribilis, vasta, foeténsque videatur, quam etiam dii odio habent.” Et illud: “O miseri! nunquídnam apud inferos anima atque imago? At vero mens adest nulla.” Et illud: “Soli sapere; ceteri umbrae volitant.” Haec utique et cetera talia, bona Homeri et reliquorum poetarum venia, abiiciamus: non quia poetica non sint et apud multos auditu iucunda, sed quoniam quanto magis poetica sunt, tanto minus audienda pueris atque viris quos liberos esse oportet, servitutem magis quam mortem timentes. Nonne insuper nomina quae his imposita sunt horribilia terribiliáque abiicienda sunt, Cocytos inquam et Styga et inferos et mortuos aliáque eiusdem generis nomina, quae terrent vehementer omnes quicunque audiunt? Nos enim custodibus nostris ab huiusmodi nominibus valde metuimus, ne ex hoc pavore molliores quam decet reddantur. Auferenda sunt igitur. Ergo lamentationes commiserationésque illustrium virorum auferimus.
Dicimúsne moderatum virum, moderato viro amico suo mortem non gravem existimaturum? Dicimus quidem. Non igitur in morte illius, tanquam gravia passi, lamentabitur; enimvero hominem huiuscemodi seipso ad bene vivendum contentum esse, miniméque omnium alio indigere. Minime igitur moleste feret liberis aut fratribus aut divitiis reliquísque huiusmodi privari. Rursus Homerum et ceteros poetas orabimus ne Achillem deae filium nunc in latus cubantem faciant, nunc supinum, nonnunquam etiam pronum, aut exurgentem errare tristi affectum in litore maris, aut utraque manu ardentem pulverem capientem in caput fundere, neque alia eiulantem et lamentantem quot et qualia ipse fecit; neque Priamum, qui iuxta deos fuit, supplicantem et fimo se provolventem. Multóque magis Homerum eúndem orabimus ne hunc modum plangentes inducat: “Hei mihi miserae! hei mihi quae infelicissime optimi filii peperi.” Sed neque in risum nimium profusos nos esse oportet, nam effusum risum vehemens mutatio sequitur. Non igitur admittendum est quando quis summae autoritatis viros in risum solutos inducit, ac multo minus quam deos; ergo neque ab Homero audiemus talia de diis: “Inextinguibilis risus diis concitatus est, dum Vulcanum per domum properantem viderent.” Haud admittendum est hoc.
Quinetiam pluris facienda veritas est. Si enim recte paulo ante dicebamus revera diis inutile esse mendacium, hominibus autem pro medicamento esse utile, quare publicis medicis concedendum, privatis autem hominibus minime attingendum. Igitur reipublicam administrantibus praecipue, si quibus aliis, mentiri convenit, vel hostium vel civium causa, ad civitatis utilitatem; reliquis autem a mendacio abstinendum est. Sed adversus huiusmodi principes privatum mentiri idem ac maius peccatum est quam aegrotum mentiri erga medicum, vel se exercentem erga ludimagistrum circa sui corporis vitia, vel erga navis gubernatorem de nave et nautis minime vera dicere. Quid praeterea? nónne temperantia nostris adolescentibus opus erit? Temperantiae autem nonne haec talia maxima sunt, ut videlicet subditi obtemperent magistratibus, ipsi vero principes ad rerum venerearum epularúmque et comparationum usum continentes sint? Mihi sane videtur. Haec itaque talia bene dicta asseverabimus, qualia apud Homerum Diomedes ait: “Eia age silentio confide, ac meis verbis obtempera.” Quae autem huiuscemodi privatorum in superiores faceti ac iuveniliter dicta, ut illud, “Vinolente, canis oculos habens, cor autem cervi,” et cetera quae sequuntur, sive quis soluta in oratione sive poemate inserat, an recte dicuntur? Nequaquam.
Neque etiam muneribus corrumpi ipsos cives permittendum est, neque avaros esse; non ipsis igitur canendum, “Munera, crede mihi, placant hominésque deósque.” Neque laudandus Phoenix Achillis praeceptor, quasi probe locutus fuerit dum consuleret ipsi munera accipienti Achivis auxilium ferre, non accipienti vero ab ira nequaquam recedere. Neque rursus Achillem ipsum dignum existimabimus adeo pecuniae cupidum esse ut ab Agamemnone recipiat munera, atque ut Hectoris cadaver sine pretio reddere nolit. Vereor equidem propter Homerum dicere nempe non esse fas haec de Achille asseruisse: eum adversus Apollinem dixisse “Perdidisti me, Apollo deorum perniciosissime omnium, quem certe ulciscerer si mihi potestas esset,” et adversus fluvium deum pertinaciter se habuisse, pugnare etiam paratum. Tractus autem Hectoris circa Patrocli sepulchrum et iugulationes captivorum supra rogum cunctáque huiusmodi neque vera esse affirmabimus, neque sinemus nostris persuaderi quod Achilles, deae filius et Pelei temperatissimi viri, a Chirone sapientissimo educatus, tanta perturbatione plenus fuerit ut duobus contrariis morbis animi laboraret, illiberalitate cum avaritia, atque item deorum hominúmque contemptu. Rursus neque hoc credamus neque dici sinamus, Theseum Neptuni filium et Pirithoum filium Iovis in rapinas adeo maximas irruisse, neque alterius dei filium sive heroem ausum esse unquam tam gravia impiáque patrare qualia de his quotidie mentiuntur.
Verum poetas ipsos cogamus vel negare horum haec esse opera, vel non affirmare filios deorum esse: ambo vero haec simul nequaquam asserere, neque operam dare ut nostris iuvenibus persuadeant quod ex diis mala oriantur, quódve heroes hominibus nihilo meliores sint, quoniam, ut iam dictum est, neque sancta haec sunt neque vera. Omnes quippe pravitati suae ignoscent, persuasi talia quaedam facere fecíssque et illos qui proxime ex deorum genere nati sunt. Quamobrem fabulae huiusmodi reprimendae sunt, ne facilem occasionem ad nequitiam nostris adolescentibus praebeant. De diis enim quemadmodum loqui decet est dictum, itémque de ipsis daemonibus et heroibus et his quae sunt apud inferos. Deinceps de dicendi ratione, ut arbitror, differendum: atque ea nobis et quae et quomodo dicenda sint compertum erit. An non quaecunque a poetis vel fictoribus fabularum dicuntur, narrationem haec dicimus, vel praeteritorum vel praesentium vel futurorum? Quid enim aliud? Num ergo vel simplici narratione, vel per imitationem facta, vel etiam utroque modo narrant? Clarius, inquit, hoc quoque exponi requiro.
Et primum mihi dic: nostin' Iliados principia, in quibus ait poeta Chrysem Agamemnoni supplicasse redemptámque filiam impetrare, iratúmque deum? Usque ad eos versus ipse poeta loquitur, neque tentat alio mentem nostram convertere, tanquam alius quam ipse loquatur; deinceps vero ita loquitur ac si Chryses ipse sit, conatúrque non Homerum se nobis sed sacerdotem illum senem ostendere. Cum orationem profert tanquam alius quidam sit, nonne tunc orationem suam ei quam simillimam reddit quem loquentem introduxerat? An non alteri se similem reddere vel figura vel voce, est eum imitari cui facit se similem? In hoc igitur et ipse et reliqui poetae per imitationem narrant; ubi autem se non celat poeta, universa illa poesis et narratio sine imitatione est. Si enim Homerus, cum dixisset Chrysem venisse filiam redempturum et supplicasse Achivis praecipuéque regibus, deinceps non tanquam Chryses sed tanquam Homerus esset locutus, non imitatio illa fuisset futura sed simplex narratio. Esse igitur poesim fabularúmque figmenta non omnino per imitationem (quemadmodum in tragoedia atque comoedia), aut per enuntiationem ipsius poetae (quod maxime in dithyrambis inspicitur), aut per utraque cuncta (ut in heroicis aliísque multis apparet).
Hoc igitur, o Adimante, considera, utrum imitatores nos habere custodes oporteat nécne. Vel hoc ex superioribus pendet, quod singuli singula recte conficere possunt, plura vero minime; quod si quis plura tractare aggrediatur, in singulis ita deficit ut in nullo evadat egregius. Nonne et de imitatione eadem ratio, quod non plura aliquis aeque ac unum bene imitari potest? Vix igitur studio alicui aestimatione digno quis simul incumbet et imitabitur multa, erítve imitator idoneus, quando neque ipsas quidem imitationes quae parum differre inter se videntur iidem homines bene simul tractare possent, ut comoediam simul et tragoediam. Natura hominis in minora etiam concisa est, ut nullo modo possit bene plura imitari, vel etiam ea facere quorum imitationes ipsae similitudines quaedam sunt. Si ergo rationem superiorem ratam haberi volumus, custodes nostros a reliquis omnibus artificiis alienos, patriae libertatis artifices esse oportet, valde quidem solertes, neque aliud quicquam curare quod huc non redeat.
Nihil aliud agere eos, sed statim a pueris fortes scilicet, temperantes, sanctos, liberales et reliqua eiusmodi imitari; illiberalia autem neque facere neque imitari posse, neque aliud quicquam turpe, ne ex ipsa imitatione tales efficiantur quale id quod aemulantur. An non animadvertisti imitationes, si a teneris annis incipiant perseverántque, in mores et naturam abire, tum quantum spectat corpus, tum ad vocem, tum ad cogitationem ipsam? Non permittemus igitur ullo modo eos quos praestantes viros esse oportet mulierem imitari, adolescentem vetulámve, vel marito conviciantem, vel cum diis contendentem, vel quae aerumnis circumventa fleat atque eiulet; neque servas et servos ea quae servorum sunt facientes; neque viros pravos timidos et contraria eorum quae diximus facientes; neque insanientibus se similes reddere, neque artifices ex aere aliquid fabricantes, vel remiges navium; neque hinnientes equos vel mugientes tauros aut fragorem fluviorum aut maris fremitum vel tonitrus imitabuntur. Est igitur quaedam orationis et narrationis species qua vir optimus, cum quid dicturus est, utitur; et alia quaedam huic dissimilis qua semper utitur qui contra ac ille natus atque nutritus est.
Videtur mihi vir moderatus, quando in narratione devenerit ad aliquam viri boni vel orationem vel actionem, perinde ac si ipse ille esset, pronuntiaturus, et sine ullo rubore aut dedecore imitationem huiusmodi suscepturus, maxime quidem imitans virum bonum prudenter et sine errore agentem, rarius autem ac minus morbis vel amore labantem aut ebrietate aut casu quovis alio. Quando autem ad aliquem indignum se venerit, nolet dedita opera similem se deterioris praebere, nisi breviter quidem et cum boni quicquam peragit, sed rudis sit ad hos imitandos. Non igitur narratione utetur tali qualem paulo ante in versibus Homeri dicebamus, erítque oratio ipsius particeps utriúsque, imitationis videlicet et narrationis alterius, exigua vero pars in multa oratione imitationis erit. Qui autem talis non erit, quo erit ineptior et indoctior, eo plura narrabit et omnia imitabitur, nihílque se indignum esse existimabit; quare omnia imitari aggredietur, tonitrus, fremitus ventorum et grandinis, axis rotarum, tubarum, tibiarum, fistularum, praeterea canum pecudum et avium voces; erítque huius oratio universa paene per imitationem, voce ac gestu, vel parum aliquid narrationis habebit. Atque hae sunt orationis species duae, quarum una quidem parvas mutationes habet, altera vero contra omnibus consonantiis omnibúsque rhythmis indiget. Quid igitur faciemus? utrum has omnes in civitate suscipiemus, vel alteram simplicium, vel permixtam? Si mea sententia probetur, simplicem decori imitatricem.
Atqui, o Adimante, mixta quaeque iucunda est, multo autem iucundissima pueris et paedagogis itémque vulgo, contraria illius quam tu eligis. At, ut arbitror, reipublicae nostrae convenire eam non diceres, quoniam non fit duplex vir neque multiplex apud nos, quandoquidem singuli singula faciunt. Siquis ergo in nostram urbem venerit qui animi sapientia in omnes possit sese vertere formas et omnia imitari, voluerítque poemata sua ostentare, venerabimúrquidem ipsum ut sacrum, admirabilem et iucundum, dicemus autem non esse eiusmodi hominem in republica nostra neque fas esse ut insit, mittemúsque in aliam urbem, unguentum in caput eius effundentes lanáque coronantes; nos autem austeriore minúsque iucundo utemur poeta fabularúmque fictore, utilitatis gratia, qui decori nobis orationem exprimat. Videmur iam, o amice, satis de ea musicae parte dixisse quae circa orationes fabulásque versatur; restat de cantus et melodiae ratione differere. Suspicor omnino hoc primum nos posse dicere, melodiam ex tribus constare, oratione, harmonia, rhythmo. Atqui harmonia et rhythmus orationem sequi debent.
Quaenam igitur querulae harmoniae sunt? Lydiae mixtae, Lydiaeque acutae ceterúsque huiusmodi. Nónne removendae hae sunt? Inutiles enim etiam mulieribus, bonis saltem, nedum viris. Praeterea vinolentia, mollities et pigritia custodes minime decet. Quaenam igitur molles et conviviorum harmoniae? Ionicae et Lydiae quotcunque laxae vocantur. His igitur num quoquo modo uteris ad militum utilitatem? Nullo modo; sed videtur tibi reliqua esse Dorica et Phrygia harmonia. Eam relinque harmoniam quae imitatur fortiter euntis in proelium et ad quodlibet negotium violenti viriliter se gerentis voces atque actiones, et periclitantis sive in vulnera sive in mortem irruentis, in omnibus istis fortunam constanter atque viriliter propulsantis; aliámque iterum relinque harmoniam quae voces imitatur atque accentus hominis in tranquilla et minime violenta sed spontanea actione versantis, ad aliquid alicui persuadentis vel supplicantis vel votis Deo, vel doctrina et admonitione hominis: hásque duas sequatur harmonias, violentam et voluntariam, infortunatorúm fortunatorúmque, temperantium ac fortium.
Num igitur opus erit nobis in cantibus et melodiis harmonia quae multis constat chordis omnibúsque concentibus? Non, ut mihi videtur. Ergo trigonorum, pectidarúmque et omnium instrumentorum quae multis constant chordis et plurimis consonantiis fabros non nutriemus. Quid autem tibiarum artifices ac tibicines in civitate relinques, an non instrumentum multarum chordarum harmoniarúmque omnium tibia imitatur? Lyra itaque restat et cithara in civitate utilis, et fistula in agris pastoríbusque commoda. Nihil alienum inducimus, o amice, dum Apollinem et Apollinis instrumenta Marsyae ipsi et organis istis praeponimus. Per Canem, sensim et clanculum purgare coepimus civitatem quam supra nimiis deliciis deditam dicebamus. Sequitur ea quae de harmoniis dicta sunt, ut rhythmos ita persequamur, ne per varios admodum vagemur néve per quoslibet motus, sed qui vitae fortis et temperatae rhythmi sunt dignoscamus; quibus cognitis, pedem cantúmque cogamus orationem huiusmodi sequi, non orationem sequi pedem et cantum. Qui vero sint rhythmi tales, tuae sunt partes declarare, quemadmodum harmonias exposuisti.
De his cum Damone deliberabimus, quinam pedum motus apti sint illiberalitati, petulantiae, insaniae aliísque malitiae, qui vero illis contrarii reservandi sint. Hoc autem ita discernere potes, quod concinnitas atque ineptitudo congruitatem et incongruitatem rhythmi sequuntur; congruum quidem pulchram sequitur et tanquam simile imitatur, incongruum vero contrariam; quinetiam consonum ipsum et dissonum eodem modo, quandoquidem rhythmus et harmonia, ut paulo ante dictum fuit, orationem sequuntur, non ipsa oratio rhythmum et harmoniam sequitur. Quid vero loquendi modus ipsáque oratio? nónne animi affectionem sequitur? Sermonis itaque decor, consonantia, venustas et rhythmi congruentia, affectionem animi moderatam sequuntur (non eam dico quam saepe, cum inscitia quadam sit, blanda quadam derisione moris nominavimus, imo vero eum morem qui revera bonam cogitationem moribus significat). Nónne igitur ubique haec iuvenes sequi debent, si rem suam agere volunt?
Est autem ars pingendi universa horum plena, et omne huiusmodi artificium, plena quoque texendi facultas et variegandi et aedificandi, omnis praeterea ceterorum supellectilium instrumentorúmque effectio, quin et corporum plantarúmque natura: in omnibus istis aut concinnitas quaedam inest aut indecentia; et indecentiae quidem et rhythmi inconcinnitas atque dissonantia, sermonis turpis et improbi moris sorores sunt, contraria vero contrarii, temperantis et boni moris germana. Nónne poetae duntaxat urgendi sunt singuli ut imaginem boni moris in suis poematis exprimant, vel apud nos non scribant? An praeterea et aliis artificibus praescribemus ac vetabimus ne mali moris simulacrum aliquod non bene castigatum, illiberale, indecens, sive in figuris animalium sive in aedificiis sive in quovis alio artificio faciant? Vel si quis hoc praestare non potest, ne quid apud nos agat prohibendus est, ne in pravitatis imaginibus nobis enutriti custodes, tanquam noxio in gramine multa quotidie paulatim decerpentes pascentésque, unum aliquod maximum malum ignari in animo contrahant. Quamobrem illi quaerendi sunt artifices qui naturali quadam industria possint tanquam per vestigia exprimere pulchri ipsius decoríque naturam, ut, tanquam in loco salubri habitantibus iuvenibus, undique adiuventur.
Ob hanc igitur causam, o Glauco, et ipsa principali in musica educatione rhythmus et harmonia interiora animi subeunt feriúntque vehementissime animum, decoram quandam figuram ferentia, per quam decorus et pulcher efficitur quísquis recte in musica eruditur, contra vero si contra quis fuerit educatus. Qui illic quemadmodum oportet nutritus fuerit, merito aegre haec feret quae impure et non recte fabricata aut non bene orta sunt; pulchra quidem laudabit, eáque amans, audiénsque artipiens, ipsis aletur ac bonus inde efficietur et pulcher; turpia vero recte vituperabit oderítque, etiam in ea aetate in qua rationem nondum susceperit; adveniente denique ratione, qui ita nutritus erit libenter eam amplectetur, quam ex ipsa propinquitate familiaritatéque prorsus agnoscet. Imagines praeterea literarum, sicubi vel in aquis vel in speculis appareant, non prius cognoscemus quam ipsas literas noscimus; est enim hoc artis et exercitationis eiusdem. Utrum igitur (per deos) ita est ut dico, néque musici prius erimus, néque ii quorum custodiam suscepimus, quam temperantiae species et fortitudinis, liberalitatis et magnificentiae et quaecunque horum sorores sunt, ipsáque contraria cognoverimus ubicunque sint, ita ut haec et ipsorum imagines quibuscúnque insunt persentiamus, neque in parvis neque in magnis contemnamus, sed eiusdem esse putemus et artis et studii? Necesse est omnino.
Nónne igitur, si quando in anima boni mores insint, et in corporis specie illis singula respondeant consentiántque, eandem suscipientia formam, pulcherrimum hoc erit ei qui inspicere possit spectaculum? Atqui quod maxime pulchrum, et amabile maxime. Tales quidem homines maxime vir musicus adamaret; si quid vero absonum adverteret, minime. Estne ullum temperantiae cum soluta nimiaque voluptate commercium? Quónam pacto, quippe cum voluptas huiusmodi non minus quam dolor mentem e suo statu dimoveat? Habésne maiorem et vehementiorem voluptatem quam quae circa venerea? Rectus autem amor ipsa sui natura temperate et musice amat pulchrum atque decorum; nihil ergo furiosum vel intemperantiae proprium recto amori est admovendum. Sic igitur in civitate instituta legem condes, amatorem amare unà esse et tangere amatum, si persuaserit, tanquam filium, honestorum causa, atque in omnibus sic versari cum eo quem amat ut nunquam diutius quam hoc patiatur esse cum illo videatur; sin minus, ignominiam subeat, itáquam qui nihil omnino sapiat musicum pulchrúmve. Nónne tibi videtur finem suum iam sermo de musica consecutus? oportet enim musicam in amatoria pulchri finiri.
Post musicam vero in gymnastica exercendi sunt iuvenes. Mihi quidem non videtur bene affectum corpus vi sua bonum animum facere, sed contra bene affectus animus vi sua corpus, quo ad fieri possit, optimum reddere. Ab ebrietate itaque ipsis diximus abstinendum; ridiculum enim esset custode indigere custodem. De cibis autem quid dicemus? Athletae enim hi viri sunt, et maximi quidem certaminis; sed athletarum vulgarium habitudo somnolenta est et ad valetudinem dubia. Elegantiore igitur aliqua exercitatione opus est bellicosis athletis, quos tanquam canes insomnes esse oportet, et quam acutissime videre quáque audire, et multas in expeditione mutationes aquarum et ciborum, aestus et frigoris ita perpeti ut facile non in morbos delabantur. Optima igitur gymnastica soror est simplicis musicae de qua paulo ante tractavimus. Ab Homero quidem id discere possumus, qui in heroum conviviis neque pisces ipsis parat, quamvis ipsi in Hellesponto mari essent, neque elixas carnes sed assas, quae facilius a militibus praeparantur; ubique enim facilius est, ut paucis dicam, ipso igne uti quam vasa circumferre. Syracusanas itaque, o amice, mensas et Siculorum ciborum obsoniorúmque varietatem non laudas, nec Corinthium luxum blandientium puellarum in his qui optima corporis habitudine futuri sunt, nec Attica bellaria condimentáque, ut iucunda plurimis et delicata videntur.
Omnem enim huiusmodi victum, si similem esse dicemus melodiae et cantilenae quae in omni genere harmoniis omnibúsque rhythmis versantur, recte comparaverimus: ibi quidem intemperantiam varietas parit, hic morbum; simplicitas autem secundum musicam in animis temperantiam, secundum vero gymnasticam in corporibus sanitatem facit. Intemperantia vero et morbis in civitate multiplicatis, et tribunalia et medicorum officinae aperiuntur, undéque iudiciaria et medicina in pretio habentur, quando et liberi multi his utuntur. An non maiorem probae institutionis coniecturam capere possumus, quam summis iudicibus ac medicis indigere, non modo abiectos homines et mechanicos, sed eos etiam qui liberali disciplina educatos esse se glorientur? Nónne turpe videtur, et malae institutionis magna coniectura, ut cogamur ob propriae virtutis inopiam iustitia uti aliena, videlicet tanquam dominorum et iudicum? Omnium profecto turpissimum. Absurdum praeterea existimandum est homines medicis egere, non ad vulnera sananda duntaxat morbósque curandos intemperie aëris, sed ob desidiam et quem in victu supra damnavimus luxum, ita ut praeclaros Aesculapii successores morbos quosdam novo nomine flatus et catarrhos appellare cogant.
Hac, ut arbitror, nostra medendi facultate (morborum quodam paedagogo) Aesculapii sectatores ante Herodicum minime usi sunt. Herodicus autem, cum esset exercitandorum magister iuvenum essétque valetudinarius, miscens gymnasticam medicinae, primo quidem seipsum, deinde et posteros multos taedio affecit; longam quippe illi mortem praestitit, nam dum morbum qui letalis erat subsequeretur, neque curare se poterat, sed medelae studio occupatus, omissis reliquis omnibus, vitam in hac corporis indulgentia conterebat, aegre moriens, hácque sapientia ad senectutem pervenit. Ignorabat autem Aesculapium non imperitia quadam huius medendi formae posteris hoc non ostendisse, sed quoniam videbat in civitate optime instituta suum cuique opus assignatum esse, nec ulli superesse otium ut per omnem vitam valetudinarius in corpore curando occupetur. Faber siquando in morbum incidit, a medico curationem exigit per vomitum vel deiectionem vel ustionem vel incisionem; si quis autem diuturnam illi victus observationem praecipit, statim obiicit non esse sibi ad aegrotandum otium, neque praestare sibi ita vitam trahere continuis curationibus incumbenti suúmque opificium negligenti. Atque idcirco opus illi propositum esse dixi, quod nisi peragat, vivere ipsi non expedit. Phocylidem forte audis dicentem oportere virtutem exercere dum vivendi facultas suppetit: ista enim supervacua curatio temporis nos occupat, et rei familiari et militari et urbanis magistratibus obest, quoniam discendi studium et omnem intelligendi diligentiam impedit, dum capitis dolores semper ac vertigines suspicantur.
Haec cum videret, arbitror Aesculapium hominibus natura educationéque bene valentibus, deinde vero morbo quodam exterius lato et subito aegrotantibus, eam ostendisse medicinam qua pharmacis vel ferro, solito victu servato, ne civilia negotia disturbarentur; corpora vero penitus interiori corruptione valetudinaria nequaquam aggressum fuisse diligentia victus in vita producere, ita ut valetudinarii filios generarent. Neque vero sensui curandum qui non posset in constituto et solito victu ac regula vivere, tanquam neque illi ipsi neque civitati id conferret. Civilem virum dicis Aesculapium extitisse. An ignoras illos eius filios apud Troiam in rebus bellicis clariússe, quamquam et medicinae studio utebantur? Non meministi quod Menelao, Pandari manibus vulnerato, cruorem vulneris absterserunt et unguentis mitigantibus perunxere, de cibis autem nihilo magis quam Eurypylo praescripserunt, quasi pharmaca ad curandos sufficerent homines qui ante accepta vulnera et firmi corporis habitu et victu moderati fuissent? homines autem et natura et incontinentia morbosos vivere neque iis ipsis neque aliis conferre putabant, neque circa illos versari artem neque esse curandos, etiam si Mida locupletiores essent. Aesculapium enim ferunt Apollinis filium extitisse: at, si dei filius fuit, lucri turpis avidum fuisse negabimus (qui auro inductus hominem pecuniosum ad mortem aegritudine ferente curasset, unde et fulmine percussum tragici ferunt); sin turpis avidus lucri, dei filium fuisse reiicimus.
Sed de hoc quid ais, o Socrates? An non bonos medicos habere oportet in civitate? Essent autem tales maxime quicunque cum sanis plurimis plurimíque aegrotantibus conversati essent. Medici quidem praestantissimi evaderent si ab ineunte aetate, praeter discendam artis studium, inter plurimos corpore male affectos conversarentur ipsíque omni morborum genere laborarent naturáque imbecilla essent; neque enim corpus, ut arbitror, corpore curant (impossibile nanque esset ipsum quandoque vel fuisse vel esse malum), sed anima corpus curat, quae non potest, si fuerit sítque mala, bene aliquid curare. Iudex autem, o amice, animo ipsi animo imperat: nónne possibile est a pueritia animum aliquem cum malis animis conversatum et iniusta quaeque facinora operatum acute ex seipso aliorum scelera coniectare, quemadmodum ex ipso corpore morbos? At inscium ipsum imperitúmque malorum morum, dum esset iuvenis, extitisse oportet, si bonus et honestus existens iusta syncereque sit iudicaturus. Quapropter modesti homines, dum iuvenes sunt, stolidi esse videntur et qui facile ab iniustis decipi possunt, tanquam qui non habeant in seipsis eadem quae habent improbi affectuum exempla malorum.
Verumenimvero non iuvenem sed senem esse bonum oportet iudicem, qui sero quale quid iniustitia sit didicerit, tanquam qui non propria in animo suo eam senserit, sed alienam in alienis animis longo tempore noverit, atque idcirco cuiusmodi sit malum discernat, scientia potius quam propria experientia iudicans. Versutus autem ille ac mala suspicans, qui multa egit iniuste fagáxque et sapiens habetur, quando cum sui similibus versatur cautus callidúsque apparet; quando vero bonis senioribúsque adhaeret, fatuus videtur, cum importune diffidat sanúmque et syncerum morem ignoret. Non ergo talem quaerere oportet iudicem tanquam bonum et sapientem, sed qualem paulo ante dicebam: pravitas enim neque se neque virtutem cognosceret unquam, virtus autem naturae addita tempore disciplina et seipsam simul et pravitatem intelliget. Nónne igitur et medicinam qualem diximus, una cum huiusmodi iudiciaria aequitate, in civitate constitues, quae quidem eos cives qui natura tum animo tum corpore bene se habent curabit, eos vero qui non sunt eiusmodi corpore praediti mori sinet, qui vero malo ingenio procreati insanabilésque sunt ipsi morte multabunt? Hoc igitur et ipsis qui talia patiuntur et civitati conducere videtur.
An non per eadem haec vestigia curabunt iuvenes, simplici illa utentes musica ex qua nasci diximus temperantiam, ita ut nihil egeant medicina nisi necessitas cogat? Exercebit autem in gymnasticis corpus, respiciens magis ad animositatem naturae illámque excitans quam ad robur, neque quemadmodum athletae alii roboris gratia victum instituet laborésque adhibebit. Qui ergo statuunt, o Glauco, musica et gymnastica homines erudire, non ea causa qua multi existimant studia haec aggrediuntur, ut hac quidem corpus, illa animum curent: videntur enim utraque animi gratia plurimum exercere. An non vides ut utrunque animum qui gymnasticam per omnem vitam exercent musicam vero minime attingunt, vel qui aliter affecti sunt, rusticam quandam duritiem ferocitatémque, atque item mollitiem et mansuetudinem contrahunt? Qui sola utuntur gymnastica agrestiores quam oportet evadunt, qui autem duntaxat musica molliores quam eos deceat efficiuntur. Atqui vis ipsa agrestis ad iracundae naturae animositatem pertinet, quae si recte nutritur fortis evadit, sin supra quam decet excrescit ferox ac dura; vim autem mitem et mansuetam nónne philosophi natura habet? quae si nimium remittatur mollior fit quam decet, bene autem si enutritur mansueta atque modesta. Dicebamus autem oportere ipsos custodes utranque naturas habere, congruere autem inter se et concinere has oportet; isque animus in quo haec consonant temperans est et fortis, in quo dissonant timidus et agrestis.
Ad haec igitur duo, ut apparet, artes duas asseremus deum aliquem hominibus tribuisse, musicam et gymnasticam, ad animositatem videlicet et ad philosophicam naturam, non ad animum et corpus nisi per accidens, sed ad illud ut inter se consonarent intensa atque remissa quatenus deceat. Eum igitur qui pulcherrime gymnasticam cum musica miscet moderatíssimeque haec animo adhibet, merito absolutíssimum musicum diceremus et summa harmonia coniunctum, multo magis quam eum qui chordas temperat. Nónne ergo huiusmodi aliquo praeside semper in civitate nobis opus erit, o Glauco, si salva respublica futura est? Hi ergo disciplinae educationísque modi erunt: choreae huius generis et venationes, gymnica certamina et equestria. Nunc autem distinguendum est horum omnium quinam imperare debeant, qui parere. Constat seniores imperare oportere, iuniores parere, et ex his esse optimos eligendos. Agricolarum optimi nónne hi sunt qui maximam agrorum colendorum peritiam habent? Nunc autem, cum hos custodibus eligi oporteat, nónne eos eligere convenit qui maximam custodiendae civitatis peritiam habent? Prudentes ergo ad hoc esse eos oportet potentésque, et qui reipublicae curam habeant.
Curat autem quísque maxime id quod maxime diligit, et cuius sibi commodum existimat, et ex cuius felicitate sua arbitratur felicitatem infelicitatémve pendere. Eligendi igitur ex omnibus custodibus hi maxime qui nobis considerantibus videantur per omnem vitam summo studio ea facere quae si reipublicae esse ducunt, quae vero contra cavere. Observandi itaque sunt in singulis aetatibus, utrum praeceptum hoc servent, neque tanquam praestigiis quibusdam decepti neque vi ulla compulsi suíque ipsorum obliti eiiciant eam opinionem qua ea sola censentur agenda quae sunt optima reipublicae. Quaerendum est quinam constanter servent eam quae apud ipsos est sententiam, videlicet semper agendum esse quod reipublicae conducere arbitrantur. Observandi sunt igitur statim a pueritia, eáque illis opera proponenda ex quibus aliquis maxime praeceptum illud oblivisci fallíque possit; atque is qui servat illud memoriter neque decipitur eligendus, qui contra abiiciendus. Ergo et labores et dolores illis et certamina opponenda. Atque is qui semper a pueritia, adolescentia, matura aetate probatus est et incorruptus existit, custos et princeps est civitatis constituendus, honoresque huic tribuendi et viventi et mortuo, sepulchrorum et aliorum monumentorum maxima munera sortienti; qui vero talis non sit, abiiciendus.
Estne igitur verissime vocabulum, hi quidem custodes omni ex parte, tam externorum hostium quam internorum amicorum, ut ipsi nolint, illi nequeant malum aliquid machinari? iuvenes autem quos paulo ante custodes nominabamus recte auxiliarii defensorésque institutionum ipsorum principum appellabuntur? Quis itaque modus erit quo ex his mendaciolis quae aliquando decent, quemadmodum et nos antea dicebamus generosum quiddam esse mentiendo, persuadeamus prius quidem principibus, sin minus saltem reliquis civibus? Nihil boni equidem, sed Phoenicium quiddam, quod ante quidem apud multos factum est, ut poetae dixerunt et persuaserunt, nostris vero temporibus minime, nec scio si futurum unquam, ut persuadere certe est arduum. Aggrediar primum ipsis principibus et militibus suadere, deinceps autem et reliquis civibus, quod ea quibus nos ipsos enutrivimus erudivimúsque tanquam somnia uti sunt, circa seipsos omnia habere; erant autem tunc revera sub terra intus formati et enutriti ipsi, et arma eorum et supellex omnis; postquam vero omnino perfecti fuerint, terra ipsos ut mater eduxit; et nunc quidem tanquam matri ac nutrici regioni huic in qua sunt consulere debent atque succurrere si quis eam invaserit, deque ceteris civibus tanquam de fratribus terra genitis cogitare.
Estis utique omnes in civitate tanquam fratres (sic enim dicemus apud eos fabulantes): sed cum deus formaret, quicunque vestrum ad imperandum idonei nati sunt, aurum heroum tunc ipsis admiscuit, propter quod honoratíssimi sunt; illis autem qui ad auxiliandum, argentum; ferrum denique atque aes agricolis et aliis opificibus. Tanquam igitur cuiusdam generis omnes, similes vobis plurimum generatis; evenit autem quandoque ut ex aureo nascatur argenteus et ex argenteo aureus, ceteráque ita vicissim. Quapropter ipsis principibus et primo et maxime deus praecipit ut nullius rei maiorem curam custodiámque suscipiant quam natorum, ut dignoscant quid ex his quatuor illorum animis sit immixtum; et siquis ex ipsis nascatur subaereus aut subferrugineus, nullo pacto misereantur, sed honore illi naturae convenienti tributo, ad opifices vel agricolas se transferant; rursúsque, si ex illis nascatur aliquis aureus vel argenteus, honorantes extollant, illum quidem ad custodes, hunc ad auxiliarios. Quasi oraculum sit, tum rempublicam perituram cum ipsam vel aeneus custos vel ferreus custodierit. Habésne quomodo huic fabulae fidem adhibeant? Nullo modo quo pacto illi, at istorum filii ac reliqui posteri fortasse: hoc enim ad maiorem curam sui et civitatis habendam conferret.
Nos autem hos terra genitos, armantes ducentibus principibus, producamus; profecti autem explorent ubinam in civitate sit optimum castra ponere, unde et eos qui intus sunt maxime cohibeant si quis nolit legibus ipsis obtemperare, et eos qui extra sunt pellant si hostis tanquam lupus ovile invadat. Habitationes autem militares sint, non opulentae. Gravissimum quippe omnium et turpissimum pastoribus esset, si ita canes gregis custodes nutrirent ut ex intemperantia aut fame aut mala consuetudine canes ipsi aggrederentur pecuaria laedere, et pro canibus similes lupis efficerentur. Cavendum igitur ne quid tale adversus cives efficiant qui defensores adhibentur, cum ipsis valentiores sint, neque benevolorum sociorum loco agrestibus dominis se similes praebeant. Inspice igitur an tali quadam ratione eos oporteat et vivere et habitare, si quidem futuri sint tales. Primo quidem nemo proprium quicquam possideat, nisi quatenus summa cogat necessitas; deinde neque domum neque penum habeant quo non omnibus pateat aditus; quae vero ad victum pertineant tanta sint apud eos quantis indigent milites athletae temperantes ac fortes; accipiántque ex instituto ab aliis civibus mercedis tantum custodiae gratia, ut ex annuis sumptibus neque desit quicquam neque supersit; conferentes autem se ad comessationes, perinde atque in castris, communi vescantur convivio.
Dicendúmque est illis habere se aurum divinum semper in animo a diis datum, neque humano auro indigere, neque sanctum esse illius possessionem admixtione mortalis auri inquinare; solis enim ipsis ex omnibus qui sunt in civitate tangere aurum aut argentum aut sub tecto suo recipere aut circumferre vel ex ea materia bibere nefas. Hoc ergo pacto et sibi et civitati salutem parerent; siquando vero domum sibi aut agrum aut pecuniam privatim possederint, administratores familiae agricolaeque pro custodibus erunt, et vice eorum qui civibus auxilio sint, domini eorum infensi efficientur, et ipsi odio habiti odióque alios habentes et insidias parantes vicissimque patientes vitam universam degent, ubi multo magis cives quam externos hostes timebunt, accedéntque iam tunc proxime ad perniciem tam ipsi quam reliqua civitas. Horum igitur omnium causa dicamus custodes ipsos circa domum et reliqua omnia ita instructos esse debere. Haécque lata sit lex, nónne? Sic esto, inquit Glauco.
Liber IV
Hic Adimantus respondens, Quid, o Socrates, afferes, inquit, si quis te dicat non admodum beatos hos viros efficere, idque eorum ipsi culpa, quorum revera est civitas, nihil autem ex bonis civitatis accipiant? quemadmodum alii qui et agros et magnificas domos supellectilemque huiusmodi domibus convenientem possident, sacraque diis privata faciunt, hospites excipiunt, aurum et argentum adepti, et quaecunque ad felicitatem conferre putantur: isti vero, tanquam auxiliarii quidam mercede conducti, in urbe sedent nihil agentes aliud quam custodiam. Certe, inquam ego, ut qui victum praeterea solum recipiant, neque mercedem ullam ultra victum, ut alii; quocirca neque, si proficisci privatim alio velint, licebit ipsis, neque ad quaevis alia pecunias erogare eorum more qui beati putantur. Atqui, inquit Adimantus, sint et ista in accusatione comprehensa.
Eandem, inquam, viam illam ingredientes inveniemus quae sint dicenda. Dicemus porro nihil mirum fore si ita illi felicissimi sint; non tamen ad hoc respicientes constituimus civitatem, ut una aliqua nobis gens sit maiorem in modum felix, sed ut quam maxime civitas universa. Quemadmodum enim, si quis nos figuram hominis depingentes vituperet quod pulcherrimis animalis partibus non pulcherrimos etiam colores apponamus (oculi enim, pulcherrimum membrum, non purpura sed nigro colore essent depicti), decenter utique respondere videamur, o mirifice, non oportet adeo nos pulchros oculos pingere ut ne oculi quidem esse videantur: sed considera si, singulis decorem suum attribuentes, totum pulchrum reddamus. Sic neque nunc nos cogas ea custodes felicitate afficere quae illos quidvis potius quam custodes efficiat. Possemus enim et agricolas hortari ut, pretiosissimo corporis cultu auroque ornati, animi tantum gratia colerent terram, et figulos ut, a dextra discumbentes atque ad focum bibentes, missa rota quantum animo lubet figulina exercerent, et alios omnes hoc modo beatos efficere, quo universa civitas felix esset. Sed ne nos ita moneas.
Porro si tibi parebimus, neque agricola agricola erit, neque figulus figulus, neque ullus alius formam habebit eorum ex quibus fit civitas. Sed aliorum quidem ratio levior: sutores enim facti deteriores depravatique, et simulantes id esse quod non sunt, civitati nihil inferunt grave; custodes autem legum et civitatis si non sint sed appareant, videsne ut omnem civitatem simul perdant, quum eam bene constituendi beatamve reddendi soli opportunitatem habeant? Quamobrem si veros civitatis custodes quaerimus, minime eos eligere debemus qui noceant civitati. Videndum igitur utrum ad hoc respicientes custodes constituamus ut quam maxime felicitate abundent, an potius totius civitatis rationem habeamus ut tota sit felix. An et quod huic est proximum recte dico? Contemplare num ista ceteros quoque artifices ita corrumpant ut pravi sint. Quaenam ista? Divitiae videlicet et paupertas. Ita: figulus dives factus, pigrior certe negligentiorque reddetur, et instrumentis quibus indiget ars carebit, et opera ipsa deteriora faciet; ex utrisque igitur, tam opulentia quam paupertate, et deteriora artium opera et deteriores artifices ipsi fiunt. Opulentia siquidem delicias, desidiam, rerum novarum studium parit; paupertas autem, cum rerum innovatione, illiberalitatem et maleficia gignit.
Veruntamen, o Socrates, quo pacto nostra haec civitas, cum pecuniis careat, bellum gerere poterit, praesertim si quando adversus amplam opulentamque civitatem arma capere cogetur? Constat, inquam, quod adversus unam difficile, sed adversus duas tales certe facilius. Principio si committenda pugna est, nonne hi bellicis rebus exercitati adversus divites pugnabunt? Unus pugil optime ad hoc instructus nonne contra duos non pugiles, divites insuper ac pingues, videtur ita facile pugnaturus? An non putas divites pugilum artis plus usu et notitia consecutos esse quam bellicae? Quid si, missa in civitatem aliam legatione, vera dixerint quod nos quidem auro et argento non utimur, neque nobis fas est, vobis vero: quare vos qui nobiscum belli societatem contraxistis, quae alii possident habetote? Verum si in civitate una ceterorum pecuniae cumulaverint, cave ne minus pecuniarum periculum inferat. Aliae quidem ampliorem appellationem exigunt: nam quaeque illarum civitates multae sunt, non civitas; duae nanque utique futurae sunt, eaeque inter se dissidentes, una quidem pauperum, divitum altera. Et quatenus civitas ista, ut nuper ordinata est, temperans existet, maxima erit: maxima quidem revera, etiam si mille duntaxat propugnatoribus constet.
An non his igitur pulcherrimus erit nostris principibus augendae civitatis terminus, cui cum tanta fuerit tantam regionem tribuere decet, reliquam autem dimittere? Quousque adaucta civitas dum una permaneat, eatenus augendam esse, non ultra. Hoc praeterea praeceptum custodibus servandum mandabimus, ut omni ratione provideant ne parva civitas neque magna videatur illis, sed una atque sufficiens. Et illud levius praeterea, cuius in superioribus meminimus, cum diceremus oportere, sive quis custos ignavus nascatur ad alios mittere, sive ex aliis probus ad custodes ipsos: in quo plane ostendere volebamus quod et aliorum civium unumquemque ad unum id opus duntaxat, ad quod natura sit aptus, ducere decet, ut suae quisque naturae studio sequens non multi sed unus existat, atque ita civitas tota una fiat, non multae. Haec multa ac magna, ut existimaverit aliquis, illis non praecipimus, sed levia omnia exiguaque, si unum, ut dici solet, magnum servent, immo vero pro magno sufficiens. Quid istud? Educationem, inquam, et eruditionem: nam si bene educati viri moderati evaserint, facile omnia alia discernent.
Tum alia quotcunque nos in praesentia praetermittimus, tum mulierum virorumque coniunctiones et procreationes filiorum, quod videlicet oportet amicorum omnia haec, secundum proverbium, quam maxime esse communia. Etenim respublica si semel coeperit bene progredi, itaquam circulus semper augescens: quippe educatio eruditioque bona, servata, ingenia quoque bona efficit; rursusque bona ingenia, educationem huiusmodi consecuta, meliora etiam quam prius evadunt, tum ad alia tum ad filios generandos, quemadmodum et in aliis animalibus. Hoc igitur in primis curent custodes, ne quid praeter ordinem a nobis datum circa gymnasticam et musicam innovetur, sed illud quam maxime fieri potest quisque servet. Et cum dixerit aliquis poetae illud, homines videlicet novis cantibus admodum delectari, metuere debent illi custodes ne saepenumero poetam quis putet non cantilenas novas sed modos canendi novos dicere, eosque laudet. Cavendum sane speciem musicae novam inducere, tanquam in toto naufragium: nusquam enim musicae modi mutantur absque maximarum legum civilium mutatione, ut ait Damon, cui et ipse assentior.
Arcem igitur quandam, ut videtur, custodiae gratia his ipsis custodibus circa musicam struere oportet: nempe eiusmodi peccatum clam ac facile surrepit, ioci cuiusdam instar, atque ita ut nihil laedere videatur. Nihil enim aliud facit, quod familiaritate affectas, sed sensim in mores serpit et studia; ex his deinde ad commercia emergit amplius; demum a commerciis in leges respublicasque erumpit magna, o Socrates, cum petulantia, quousque tandem privatim ac publice cuncta pervertat. Ergo, ut a principio diximus, statim a primis annis pueri honestis in iocis assuefaciendi sunt: nam si iocis minus decentibus assuefiant, nunquam legitimi probique viri evadere poterunt. Quae igitur exigua videntur esse, haec reperiunt quae superiora omnia perturbabant: quemadmodum tacere debent coram senibus iuniores, cedere illis loco atque assurgere, parentes colere, quis tonsurae modus servandus cuique, quibus vestibus calceisve utendum, et omnino quis corporis ornatus conveniat, ac cetera generis eiusdem. Atqui legibus haec praescribere ineptum esse arbitror: neque enim usquam fit, neque constarent haec verbis literisve mandata. Apparet itaque, o Glauco, ex qua cuiusque fuerit pueris ipsis educationis initium, talia fore etiam quae sequuntur.
Dic per deos: an negotia ipsa forensia mutuaque commercia et pacta in mechanicis artibus, item convitia et verbera, constitutiones iudicum, et siqua vel circa fora vel portus aut imponenda aut exigenda sint vectigalia, vel omnino forensia quaecunque iura, an haec vel horum quicquam legibus constituere aggrediemur? Haudquaquam decet viris bonis praeclarisque praecipere: horum enim plurima qualia et quomodo statuenda sint facile ipsi reperient. Nimirum, o amice, si deus illis legum illarum quas supra posuimus salutem praestiterit; sin minus, ita vitam transigent ut multa eiusmodi legibus statuant corrigantque semper et innovent, putantes ita se quod est optimum assecuturos. Vivent perinde ut illi qui, cum aegrotent, propter intemperantiam insalubrem victum mutare nolunt, curationibusque suis nihil aliud assequuntur quam quod magis varios magisque vehementes morbos efficiunt, confiduntque semper, si quis pharmacis agi consulat, bene se valituros. Nonne hoc in illis ridiculum, quod omnium inimicissimum eum putent qui vera monet, dicitque non prius pharmaca aut ustiones aut eiusmodi aliqua profutura quam desinat quis ebrietati, voragini, otio indulgere?
Ergo viros huiusmodi nequaquam probas, neque civitatem totam quae id agat quod modo dicebamus: an non idem quod isti facere istis civitates videntur, quaecunque male institutae civibus interdicunt ne totum ipsum reipublicae statum moveant, alioquin capite damnentur quicunque res innovant; contra quisquis ita rempublicam administrantes colat, gratificetur et obrepat eorumque voluntati assentiatur et morem gerat, hic demum bonus vir habeatur et in rebus maximis sapiens? Equidem hanc speciem institutionum circa leges ac respublicas arbitror verum conditorem legum neque in male disposita neque in bene constituta civitate tractare: in illa quidem quoniam inutilia sunt huiusmodi instituta, in hac autem quia partim quisque reperiet, partim suapte natura ex superioribus studiis proficiscuntur. Quid praeterea de legum constitutione restat? Nobis quidem nihil; Apollini autem Delphico maxima, praeclarissima, prima instituta: templorum constitutiones et sacrificia, ceterique deorum et daemonum atque heroum cultus, sepulchra praeterea et funera defunctorum, et quaecunque sunt ad eos placandos ministeria subeunda. Talia profecto neque ipsi scimus, et in ordinanda civitate nulli credemus alteri, si sapimus, nulloque alio utemur interprete nisi patrio deo, qui in media terra umbilicum sedens cunctis hominibus haec exponit.
Constituta ergo iam tibi, o Aristonis fili, sit civitas. Deinceps autem, luce aliunde magna illata, per eam et ipse circumspice et fratrem advoca tuum et Polemarchum et alios, si quo pacto videre queamus iustitia et iniuria ubi locorum sint, quove inter se discrepent, atque utrum horum consequi debeat is qui beate victurus sit. Arbitror enim, civitate si recte nobis constituta, absolute bonam existere: constat utique quod sapiens est et fortis et temperans et iusta. Quocunque horum in civitate comperto, reliquum erit quod nondum invenerimus; et si ex quatuor tria reliqua prius comperiremus, ex hoc ipso quaesitum cognosceremus, qua constaret nihil esse aliud quam quod restaret. Atqui ex his omnibus prima in civitate sapientia praefulgere videtur: sapiens enim mihi vera quaedam civitas quam descripsimus esse videtur, nam bene consulta est, et haec ipsa consiliandi facultas scientia quaedam est. Sed non propter fabrilem scientiam, neque propter agriculturae peritiam, sapiens appellanda est, verum propter eam scientiam quae non de re aliqua privata sed de universa civitate deliberat, qua ratione et ipsa erga seipsam et alias civitates optime se gerat: ipsa scilicet custodiendi diligentia, in his principibus quos modo custodes perfectos appellabamus. Ex minima igitur quadam gente suique parte, et scientia quae in praesidente ac principe parte inest, tota sapiens erit civitas, idque natura paucissimum rarissimumque genus.
At vero neque inventu difficile est quid fortitudo sit quave civitatis in parte locetur: ad eam enim partem qua pro ipsa pugnat ac militat respiciens, quis fortem vel timidam civitatem nominabit. Fortis igitur ex parte sui civitas erit, ex eo quod in ea vim talem habeat quae ratam in omnibus servet opinionem quod terribilia sint et qualia, quae et qualia legislator in institutione pronunciavit. Conservationem igitur quandam fortitudinem esse dico: opinionis videlicet lege per educationem conceptae, quae rata semper et ubique servetur, neque voluptatibus aut cupiditatibus aut timoribus ulla ex parte dimoveatur. Cui simile esse arbitror, si vis tibi aperiam. Nescis quod fullones, quoties volunt lanas purpureo colore inficere, primo quidem album eligunt, deinde non mediocri opera praeparant ut quam maxime florem suscipiant, atque ita demum tingunt; quod autem ita tinctum est indelebile permanet, neque sola aqua dilui potest. Tale aliquid facere studuisse nos pro viribus cogita, quando milites ipsos eligebamus eosque in musica et gymnastica erudiebamus: nihil enim aliud excogitavimus quam ut, nobis quam optime persuasi, leges instar coloris cuiusdam imbiberent, adeo ut eorum opinio de rebus terribilibus immobilis perseveret, neque eam tinctura delere valeant purgationes illae vehementissimae, voluptas scilicet et dolor et cupiditas. Hanc igitur vim, legitimae rectaeque opinionis conservatricem circa terribilia eorumque contraria, fortitudinem voco; civilem dico fortitudinem.
Duo restant praeterea in civitate consideranda, temperantia scilicet, et cuius gratia omnia indagamus, iustitia. Temperantia consonantiae et harmoniae magis quam superiora similis est: ornatus enim quidam est, et a voluptatibus cupiditatibusque quibusdam abstinentia, seipso vero superiorem esse, ut perhibent, aliaque similia. Quod seipso potentius nuncupatur, ridiculum quodammodo apparet: videtur enim velle sibi hic sermo quod in hominis anima duo quaedam sunt, unum melius, alterum deterius; et quando quod natura melius deteriori dominatur, tunc aliquis seipso potentior dicitur; quoties autem, propter improbam educationem vel consuetudinem, quod melius est a deterioris multitudine superatur, hoc opprobrio vituperatur et seipso imbecillius dicitur, et qui ita affectus est intemperans appellatur. Contemplare nuper a nobis conditam civitatem, et invenies alterum horum inesse: nam si melius in ea peiori imperat, temperans dicenda est et seipsa melior. Quia non, quemadmodum sapientia et fortitudo in partibus quibusdam existentes illam sapientem hanc fortem efficiunt, ita temperantia quoque, sed instar harmoniae quae diapason dicitur per totam civitatem diffunditur, efficiens ut in idem debiliores fortioresque et medii consonent. Quapropter rectissime possemus temperantiam hanc appellare concordiam, deterioris videlicet et potioris secundum naturam consensionem, quae doceat quem vel in civitate vel in unoquoque conveniat dominari.
Cum ita sit, tria iam nobis in civitate comperta sunt; reliqua vero species, propter quam praeterea virtutis particeps civitas esset, quaenam erit? Constat hanc esse iustitiam. Nonne iam nos oportet, o Glauco, tanquam venatores hunc cespitem circundare, circumspicientes ne qua ex parte iustitia subterfugiat et, ab oculis evanescens, sese occultet? Hui hui, mi Glauco, videmur vestigia quaedam circa quod quaerimus, illud haud diu nos effugiturum. Enimvero ridiculo modo nobis ab ipso principio, quod quaerimus, ante pedes volvitur, neque ipsum inspeximus, sed perinde ridendi fuimus ut illi qui saepe quod in manibus habent perquirunt: nos quoque longe petebamus quod prope nos erat, vel forte nos latuit. Nam quod principio passim statuimus faciendum cum civitatem condidimus, id est, ut arbitror, vel species quaedam ipsius, iustitia. Diximus enim saepenumero, si recordaris, unumquemque oportere unum singula exercere eorum quae civitati conducunt, ad quod ipsius natura esset aptissima: etenim quod sua agere, neque in alienis curiose occupari, iustitia est. Hoc utique, amice, cum ita sit, quodammodo iustitia esse videtur, sua scilicet agere. Quod reliquum nobis est in civitate, praeter temperantiam et fortitudinem et prudentiam, hoc est quod omnibus illis vim praebuit qua et innascerentur et innata perseverarent, quandiu ipsum adest.
Difficile est iudicatu utrum consensio imperantium et subiectorum, an legitimae opinionis servatio in militibus, vel in principibus prudentia et custodia, an id potius bonam ipsam civitatem prae ceteris reddat, cum inest pueris, mulieribus, servis, liberis, artificibus, magistratibus et plebeis, quod videlicet suum quisque unus unum agit, neque alienis negotiis implicatur. Vis igitur ipsa qua quisque in civitate suas res agit de ipsius civitatis virtute, ex aequo cum sapientia eius temperantiaque et fortitudine, certat. Iustitiam ergo pones quod cum istis ex aequo de civitatis virtute concertat. Considera et hac ratione: an principibus in civitate mandabis ut iuste sententiam ferant, et iudicandum nihil alterius cuiusquam avidi magis quam huius ipsius, ut singuli neque usurpent aliena neque suis priventur? Sui igitur cuique et proprii operis possessio actioque iustitia est. Quoties autem artifex vel alius natura quaesturarius, divitiis elatus vel multitudine vel robore, in militaris hominis ordinem transire conatur, vel miles cum sit indignus in consularis nititur et custodis ascendere dignitatem, et instrumenta vicissim praemiaque permutant, tunc mutatio eiusmodi videtur tibi civitatis totius interitus. Cum ergo tria in civitate sint genera, multorum tractatio alteriusque in alterum commutatio extrema civitatis calamitas est, rectissimeque pernicies appellabitur; perniciem vero summam civitatis, nonne iniustitiam esse dices? Hoc igitur iniustitia est: rursus autem, quaestuarii auxiliariique et custodum generis actio propria, uno quoque suum opus peragente in civitate, contra ac confusio illa superior, et iustitia erit et civitatem iustam efficiet.
Nondum tamen omnino illud debemus asserere: verum si in cuiusque hominis animo species eadem, considerantibus nobis, iustitia esse assueverit, tunc demum consentiemus; alioquin aliud quiddam excogitabimus. Nunc autem disceptationi huic finem imponamus, secundum quam existimavimus, si plurium habentium iustitiam in maiori aliquo prius eam contemplaremur, facilius deinde in homine uno qualis sit inspecturos. Visum est nobis maius ipsum civitatem existere, atque ita quam optimam potuimus eam condidimus, scientes in bona republica inesse iustitiam: quod igitur in illa nobis apparuit, referamus ad unum, et si idem illi consistet, satis nobis erit factum; si quid autem aliud in uno appareat, rursus ad civitatem conversi hoc examinabimus, ac forte inter se comparata considerantes et collidentes quasi silices iustitiam excutiemus, eamque, iam cum clare micuerit, apud nos ipsos stabiliemus. Vir igitur iustus a civitate iusta, quo ad iustitiae speciem pertinet, nihilo differet sed similis erit. Civitas autem iusta tunc visa est cum in ipsa tria hominum genera, pro natura cuiusque, suum opus faciebant; temperans rursus et fortis et sapiens propter horum eorundem affectus et habitus. Necesse est igitur confiteri easdem in nobis species atque mores inesse quas et in civitate, neque enim aliunde in civitatem haec devenerunt.
Ridiculum quippe esset si quis iracundam animositatem existimaret nequaquam ex privatis hominibus in civitates invectam esse, quorum idem esset ingenii quod et Thracum, Scytharum superiorumque gentium; aut sapientiae studium non ex tali privatorum instinctu qualis natura nostris hominibus est tributus; aut quaestus aviditatem non ex eo singulorum hominum cupiditate qua affecti apprime dicuntur Phoenices Aegyptiique. Id autem difficile iam, utrum uno quodam eodem singula haec agamus, an potius tria quaedam habeamus in nobis quorum singulis singula operamur: uno quidem discimus, irascimur alio, tertio concupiscimus voluptates quae ad nutritionem generationemque pertinent ceteraque huiusmodi; vel tota anima unumquodque ipsorum explemus, cum conciti sumus ad agendum. Sic aggrediamur haec definire, sive eadem sint inter se sive diversa. Constat plane idem contraria facere seu pati, secundum idem atque circa idem, ad idem simul non posse: quamobrem si quando reperiemus in ipsis haec fieri, intelligemus non unum idem haec esse, sed plura. Esto.
Animadverte quod dico. Stare simul atque moveri idem secundum idem nunquid potest? Nullo modo. Praeterea haec diligentius definiamus, ne forte progredientes ambigamus, siquis dicat hominem stantem, moventem vero manus et caput, eundem stare simul atque moveri: haudquaquam ita dicendum censebimus, sed partem quidem eius stare, partem vero moveri. Quod si artificiosus et argutus iste luserit, asseverans trochum totum moveri simul et stare quando in eodem puncto centrum aculeumque suum revolvitur, nequaquam assentiemur, propterea quod non secundum eandem sui partem haec tunc moveantur et maneant: dicendum quippe habere ipsa rectum in se atque rotundum, et secundum rectum quidem stare, cum nulla ex parte declinent, secundum vero rotundum in orbem moveri. Quare nihil ex his obiectionibus nos perturbabit, persuadebitque quod idem quandoque, simul secundum idem atque idem, contraria vel agat vel patiatur. Veruntamen, ne in istis omnibus controversiis persequendis diutius cogamur insistere, his quasi concessis ac positis ulterius progrediamur, sponsione inter nos facta ut, si quando aliter quam sic se habere haec appareant, quaecunque ex his efficiuntur irrita sint.
Nonne annuere et renuere, cupere aliquid accipere et recusare, asciscere et reiicere, inter se contraria pones, sive actiones seu passiones? Veluti semper cupientis animam nonne vel propensam esse dices in illud quod appetit, vel asciscere quod sibi adesse velit? Quid vero, nolle, aspernari, non cupere, nonne in reiiciendi repellendique speciem et in omnia illis contraria referemus? Cum haec ita se habeant, speciem aliquam cupiditatum esse dicemus, et harum ipsarum manifestissimas quas sitim et famem appellamus, et hanc quidem potus, illam cibi? Nunquid quatenus sitis est, alicuius praeterea cupiditas in anima est, quam cuius esse diximus? veluti sitis estne calidi potus aut frigidi, vel multi vel pauci, vel omnino qualis cuiusdam? Vel potius, si calor sitienti inest, frigidi appetitum inducit; sin autem frigus, calidi; quod si vehemens et copiosum id fuerit, multa sitis, multi aviditatem praebebit, sin autem paucum, pauci. Ipsum vero sitire nunquam alicuius alterius appetitio est quam cuius suapte natura est, ipsius videlicet potionis; rursusque esurire, illa ipsa cupiditas ipsius cuius et solum cuius a natura est. Talis autem vel talis quum dicitur, in accessione est.
Cavendum est autem ne quis nos improvidos turbet, inferens neminem potum cupere sed potum bonum, et cibum sed bonum cibum, siquidem bona omnes expetunt: quare, si sitis appetitio est, boni erit, sive potionis seu cuiusvis alterius est aviditas. Veruntamen quotcunque eiusmodi sunt ut alicuius sint, talia quaedam talis cuiusdam sunt; ipsa autem quaeque ipsius cuiusque duntaxat. Non intelligis maius ipsum maius alicuius esse, ut semper aliquo maius existat? Nonne minore? Multo autem maius, multo minore, et quondam maius, quondam minore, et futurum maius, futuro minore; atque plura ad pauciora, dupla ad dimidia et omnia talia, itemque graviora ad leviora, et velociora ad tardiora, et calida ad frigida, omniaque horum similia eodem modo se habent. Nonne et de scientiis eadem ratio? Scientia quidem ipsa rei ipsius quae scitur scientia est; at vero scientia quaedam et talis rei cuiusdam et talis esse dicitur: postquam aedificandarum aedium quaedam scientia extitit, ab aliis scientiis discreta, adeo ut aedificatoria appellata sit, quia talis cuiusdam, ideo talis quaedam effecta est. Quaecunque igitur eiusmodi sunt ut alicuius sint, ipsa quidem sola ipsorum sunt duntaxat, talium vero quorundam talia quaedam.
Itaque non amplius scientia simpliciter appelletur, sed qualitate quadam addita, medicinaria scientia. Sitim vero his annumerabis, quod id quod est alicuius existit; est autem sitis potionis. An non qualis cuiusdam poculi, qualis quaedam sitis? Ideoque sitis, neque multi neque pauci, neque boni neque mali, neque ut uno verbo qualis cuiusdam, sed potionis ipsius solummodo, sitis ipsa natura est. Sitientis igitur anima, quatenus sitit, non aliud appetit quam bibere, idque affectat et ad ipsum fertur. Siquid ergo ipsam quandoque retrahit sitientem, aliud quiddam erit in ipsa ab ea parte diversum quae sitit, et quasi bestia quaedam ab bibendum impellit: neque enim fieri posse dicimus ut idem aliquid eadem sui parte circa idem simul agat contraria, quemadmodum absurdum dictu est eiusdem sagittarii manus simul arcum propellere atque adducere; altera enim est manus quae propellit, altera quae adducit. Fatemurne esse aliquos qui, cum sitiant, nonnunquam bibere nolint? Multos ac saepe. Quid de his aliquis dicet, nonne inesse in horum anima aliquid quod ad bibendum allicit, aliquid contra quod prohibet, quod et aliud est, et quod allicit dominatur? Atqui quod prohibet ex ratione inest quoties operatur; quae vero concitant atque contrahunt, ex affectibus perturbationibusque fiunt.
Merito igitur duo haec inter se diversa existimabimus: illud quidem quo ratiocinatur animus, rationale ipsius denominabimus; illud vero quo amat, esurit et sitit, et ad alias libidines pronior habetur, irrationale et avidum repletionum quarundam et voluptatum comitem. Hae itaque duae iam in anima species distinctae sint. Illud autem quod ad iram pertinet, quove irascimur, utrum tertium quiddam est, an alterius horum cognatum? Atqui credo hoc ex eo quod audivi quondam: quod, cum Leontius Aglaionis filius ex Piraeo sub boreali muro ad civitatem ascendens sensit extra cadavera apud carnificem iacentia, simul et videre cupiebat et horrebat tamen aversabaturque, ac tantisper sese tegebat, secum ipse pugnans; cupiditate denique superatus, ad cadavera intentis oculis accurrit dicens: Ecce iam vobis licet, o infelices, desiderium vestrum pulchro explere spectaculo. Itaque sermo iste testatur iram saepe pugnare adversus concupiscentiam, tanquam haec inter se diversa sint. Nonne et alibi frequenter animadvertimus, quando vim inferunt alicui praeter rationem cupiditates, obiurgare ipsum sese, et adversus eam sui partem quae vim infert indignari, et quasi duobus dissentientibus adiutricem rationi iram accurrere? cupiditatibus vero coniunctam nihil rationis voluntati contrarium moliri.
Quando quis iniuriam inferre se putat, nonne, quo generosior est, eo minus irascitur dum esurit et alget et aliud quodvis tale patitur ab eo quem iure haec agere censet, et ira in eum quodammodo non excitatur? Quando vero iniuriam se pati quis putat, nonne tunc effervescit et saevit, et auxilium praestat ei quod iustum videtur, famem frigus et cetera talia tolerans, et ad victoriam contendit, neque a generoso opere cessat prius quam vel transegerit vel obierit, vel, tanquam canis a pastore, ita denique revocatus ab ea quae in ipso est ratione mitescit? Etenim in nostra civitate auxiliarios ipsos tanquam canes posuimus, obtemperantes principibus quasi quibusdam pastoribus civitatis. Nunquid irascendi vis a ratione diversa est, vel quaedam species rationis, adeo ut non tres in anima sed duae species sint, rationale et concupiscens? Aut potius, quemadmodum in civitate tria quaedam genera ipsam continebant, quaestuarium, auxiliarium, consultans, ita et in anima tertia quaedam vis est, iracundia, quae natura ipsi rationi opitulatur, nisi ex improba educatione fuerit depravata? Facile id patere potest: nam in pueris quivis illud intelligat, qui statim nati iracundia pleni sunt, rationis autem aliqui nunquam, multi sero compotes fieri videntur. Et in Homero aperte horum meminit, ubi inducit aliquem pectus percutientem monitisque affantem acerbis: hic enim aperte alterum horum, ipsam videlicet rationem de meliore peioreque consultantem, obiurgare alterum facit, irrationalem iracundiae impetum.
In his itaque vix tandem consensimus, satisque inter nos constitit eadem in civitate, eadem et in cuiusque anima genera esse ac numero paria. Quin etiam necessarium est, quemadmodum et quo sapiens erat civitas ita et eodem sapientem esse privatum; et quo fortis est privatus et quomodo, eodem et ita fortem esse civitatem; et in ceteris omnibus ad virtutem utraque similiter se habere. Atqui et iustum, o Glauco, virum dicemus eadem ratione qua dicimus civitatem: at nondum illud obliti sumus, quod civitas ex eo iusta visa est quia, cum tria in ea sint hominum genera, suum quisque explet officium. Meminisse ergo oportet quod quisque nostrum, cuius singulae animae partes quod suum est agunt, et iustus erit et sua peragens. Nonne rationali potentiae convenit imperare, cum sapiens sit geratque totius animae providentiam, irascendi vero naturae obsequi rationi proque illa pugnare? Cumque ita nutrita haec fuerint et quae sua sunt revera didicerint, ardori concupiscentiae praesidebunt, quae pars animae in omnibus est plurima et avidissima pecuniarum, cavebuntque ne, corporalium voluptatum expletione adaucta, grandior robustiorque evadat, nolitque suo duntaxat officio fungi, sed subiicere sibi illa contendat quibus imperare natura non debet, atque ita universam omnium vitam pervertat.
Quinetiam ab externis hostibus haec duo animam omnem corpusque custodient, dum illud quidem provide consulit, hoc autem propugnat, obtemperat principi, et fortitudine quae consulta sunt peragit. Fortem profecto hac ex parte virum quemque vocamus, quando in ipsa iracundiae vigor servat, in mediis voluptatibus et doloribus, id quod ratio praescripsit, sive asperum id sit sive non sit. Sapientem vero brevi illa ex parte qua et imperavit in ipso et ista dictavit, habens in seipsa scientiam qua discernit quid potissimum ex usu sit tam singulis quam universo ex his tribus coetui constituto. Temperantem rursus aliquem appellamus horum ipsorum amicitia atque concordia, quando et quod praesidet et quod subest in sententiam eandem conveniunt, rationem scilicet imperare debere, neque ab illa descendendum esse. Iustus denique ex eo atque ita erit quisque ex quo iam diximus et quemadmodum exposuimus. Estne aliquid quod hanc nostram usqueadeo sententiam interturbet, ut aliud videatur esse nobis iustitia quam quod in civitate constitit?
Veluti si in hoc deliberare nos oporteret de homine ipso eodem pacto cum illa civitate nato atque nutrito: nunquid vir talis, quum depositum auri vel argenti acceperit, videatur quandoque fraudem excogitaturus? censes aliquem iudicaturum eiuscemodi virum fraudem committere potius quam secus affectos homines? An non a sacrilegiis hic, furtis, proditionibus, privatim adversus sodales quam publice adversus rempublicam abstinebit? Atqui neque perfidus erit vel iureiurando vel quibuscunque commerciis; adulteria quidem, parentum contemptus, impietas in deos, cuilibet alteri potius quam huic conveniunt. Nonne horum omnium causa haec est, quia quicquid in ipso est suum opus exequitur, sive imperando sive parendo? Tandem nobis absolutum somnium illud est, quod nos coniecisse diximus: nempe quod, mox incipientes condere civitatem, deo quodam favente, in aliquod principium imaginemque iustitiae ingressi videmur. Hoc autem erat, o Glauco, propter quod confert quoddam iustitiae simulacrum: nempe debere qui natura coriarius est artem hanc exequi aliud nihil facere, qui vero faber fabricare. Revera quidem talis iustitia est, sed non circa actionem exteriorem, immo circa interiorem suarum partium actionem, vere ad ipsummet animum; et suarum nihil permittit ex suis aliena tentare, neque sinit animae genera aliena agere vel inter se mutuo molesta esse.
Sed recte digerit, suique sit dominus, seseque exornat, amicus sibi ipse effectus, et in se tria ipsa contemperans tanquam tres terminos harmoniae, imae summae et mediae, et si quae vis alia media fuerit; itaque haec omnia nectens, ipseque prorsus unus effectus ex multis, temperans atque compositus, ita demum agit siquid agit, vel circa pecunias acquirendas vel corporis cultum vel civilia aut privata commercia, in his omnibus actionem illam iustam et praeclaram existimans et appellans quae habitum hunc peragit atque servat, sapientiam vero operationi huic praesidentem scientiam, iniustam autem operationem quae hunc dissolvit, insipientiam vero operationis huius ducem opinionem. Si ergo nos invenisse dixerimus iustum virum et civitatem iustam, quidve in utriusque iustitia sit, haud multum, ut arbitror, mentiri videbimur. Enimvero deinceps de iniustitia considerandum videtur. Seditionem quandam horum trium iniustitiam appellare decet, curiosamque et variam alieni operis usurpationem, et insolentem partis cuiusdam praevaricationem adversus totam animam rebellantis insurgentisque ad imperandum regio animi generi, cui servire eam natura iubet. Talia quaedam, atque horum turbationem erroremque, iniustitiam esse dicemus, et intemperantiam, ignaviam, insipientiam, et universam denique pravitatem.
Nonne satis iam perspicuum est quid sit iniusta facere et iniuriam inferre, ac rursus quid agere iusta, quandoquidem iustitia et iniustitia patent? Quia nihil a salubribus differunt: nempe ut haec circa corpus, sic circa animam se habent et illa. Salubria quidem sanitatem inducunt, insalubria morbum; similiter iusta agere iustitiam gignit in animo, iniusta facere iniustitiam. Est autem sanitatem inferre ita quae in corpore sunt disponere ut secundum naturae ipsius ordinem inter se superentur et superent, morbum autem contra naturam imperare unum alii et parere. Eadem ratione iustitiam praestare cuiquam nihil est aliud quam animi partes in ordinem suum digerere, ut ad naturae normam pareant atque imperent; iniustitiam vero, contra naturam aliud alii imperare atque parere. Virtus igitur, ut apparet, sanitas quaedam est et pulchritudo et bona animi constitutio, pravitas contra morbus turpitudo et imbecillitas; nonne igitur exercitationes honestae ad virtutem acquirendam conducunt, turpes ad pravitatem?
Restat, ut videtur, discutiendum nunquid prosit agere iusta, honesta colere, sive iustum sive occultum id sit sive non, an iniuriam inferre et iniustum esse, si modo non det poenas neque fiat castigatione melior. Mihi quidem, o Socrates, ridicula disceptatio iam fore videtur. Siquidem corporis natura corrupta videtur non esse vivendum, neque etiam in summa epularum et poculorum omnium affluentia, cunctis divitiis et totius orbis imperio: natura vero eius quo vivimus perturbata atque corrupta, num vivendum erit, si quis quodcunque libet aliud agat quam hoc unum, unde ab improbitate iniquitateque liberetur, iustitiam vero et probitatem adipiscatur? postquam talia haec utraque qualia narravimus apparuerint. Ridicula profecto. Verum, posteaquam eo devenimus ut, quam apertissime fieri potest, quod haec ita se habent perspiciamus, minime cessandum nobis est.
Age igitur, huc accede, ut videas quot species vitium habet, ut mihi videtur: nempe haec digna spectatu. Atqui tanquam ex specula, postquam huc ratiocinando conscendimus, una mihi species virtutis occurrit, pravitatis innumerae, ex quibus quatuor quaedam sunt quorum meminisse oportet. Quot enim sunt rerumpublicarum modi species suas habentes, totidem esse et animae ipsius species apparent. Quot? Quinque rerumpublicarum, quinque rursus et animae. Unum aliquem reipublicae modum esse hunc affero quem exposuimus, qui duabus appellationibus nominari potest: nam si inter principes civitatis unus quidam sit omnium praestantissimus, regnum vocabitur; sin autem plures, gubernatio optimatum. Hanc unam ideo speciem esse dico, quia, sive plures gubernent sive unus, nullus, qui ita ut diximus educatus et eruditus fuerit, quicquam existimatione dignum in reipublicae legibus permutabit. Neque enim consentaneum esset, inquit.
Liber V
Bonam igitur civitatem huiusmodi rectamque rempublicam voco, virtutemque talem bonam esse dico; ac si recta haec respublica est, alias pravas appello, utpote quae circa civitatis ipsius gubernationem et privatorum disciplinam aberrant, quae quidem in quatuor speciebus pravitatis sunt. Tunc ego narrare pergebam qua ratione mihi singulae ex sese invicem dependere viderentur; verum Polemarchus (paulo enim a me longius aberat quam Adimantus), Adimanti post tergum sedens, extendit manum, prehendensque superne Adimanti pallium circa humeros, et eum ad se traxit, et os ad aures eius admovit; ex his autem quae dixit nihil ipsi percepimus, nisi id unum quod ait, Permittemusne, an quid agemus? Cui Adimantus altius respondens, Minime, inquit. Ad haec ego, Quidnam istud est quod non vultis permittere? Te, inquit ille: declinare enim nobis videris, speciemque totam disputationis huius non minimam subticere, putans latere nos quod, male dixisti de uxoribus quidem et pueris, constare scilicet omnibus omnia inter amicos communia esse debere. An non recte dixi? Recte nimirum, inquit, sed quemadmodum in aliis, ita in hoc explanare oportet quaenam in re sit communio, quis communionis sit modus; nam multi esse possunt.
Nos enim diu iam expectamus, sperantes expositurum te tam circa filiorum procreationem, quae sit generationis conditio, quam circa nutritionem quae educationis futura sit ratio, qualisque debeat esse haec omnis quam tu dicis uxorii liberorumque communio: plurimum quippe, immo vero totum, referre istud ad rempublicam ducimus, recte an non agatur. Quid agitis, obsecro, quid me ita revocatis? quam gravem rursus, tanquam a principio, disputationem de republica suscitatis? Nempe ego, quasi hanc iam peregissem, gaudebam. Sed nos quidem mitte, tu vero ne graveris, si tibi videtur, ea quae perquiris declarare, quae nostris custodibus circa mulieres et filios sit futura communio, quaeve nutriendorum puerorum ratio. Haud facile, inquam, o vir beate, explicari haec possunt: plures enim in his quam in superioribus insunt ambiguitates; primo quidem an fieri haec possint dubitaretur, quinetiam si possint, utrum optima ista sint et quomodo dubitabitur. Adoro itaque supplex Adrastiam ob ea quae dicturus sum, Glauco: reor enim minus esse peccatum hominem aliquem imprudentem occidere quam de honestis et bonis iustisque institutis fallere. Hoc autem discrimen subire praestat inter inimicos homines quam amicos: quare melius me confirma.
At enim, o Socrates, inquit Glauco, siquo pacto nos ex hac disputatione errare contigerit, absolvimus te velut ab homicidio, et insontem in hac deceptione pronuntiabimus; ergo audacter disputationem ingredere. Hominibus quidem natis et eruditis quemadmodum supra narravimus, nulla est alia recta liberorum mulierumque adeptio aeque usus quam ea via gradientibus quam ipsi a principio ingressi sumus: etenim conati sumus tanquam gregi custodes viros sermone praeficere. Ita, utrum inter canes custodes easdem ipsas censemus una eademque custodire debere quae et mares, et una venari ac cetera omnia communiter facere; an foeminas quidem intus domestica asservare, tanquam imbecillas propter ipsum catulorum partum et nutritionem, masculos autem labores subire? Communiter his omnia tribuimus, nisi quod foeminis ut imbecillioribus, maribus ut robustioribus utimur. Fierine potest ut animali aliquo ad eadem utaris, nisi eadem ratione nutrieris erudierisque? Si ergo foeminis ad eadem utemur ac viris, in eisdem eas erudire decet. Musicam autem et gymnasticam viris tribuimus: mulieribus igitur artes hae similiter et res bellicae tribuendae sunt, ad eademque uti his decet.
Forsitan multa praeter consuetudinem ridicula videbuntur dicta circa ea quae nunc dicuntur, si agantur ut dicuntur. Quid in his maxime ridiculum cernis? An quia nudas foeminas conspecturus es in palaestris cum viris certantes, non modo iuvenes sed et vetulas, quemadmodum senes viros in gymnasiis? Nos igitur, postquam dicere coepimus, haudquaquam vereri debemus facetorum hominum ridicula quotcunque iaciant adversus huiusmodi mutationem, admonentes haud longum praeterisse tempus ex quo Graecis turpia et ridicula videbantur quae hodie barbarorum plerisque ridenda videntur, nudos videlicet spectare viros; et quando primum exercitationes huiusmodi aggressi sunt, in primis Cretenses, deinde etiam Lacedaemonii, licebat profecto urbanis et facetis viris qui tunc erant haec omnia carpere. Verum postquam utentibus visum est commodius nudato corpore quam operto homines exerceri, factum est ut, quod optimum id fuerat ratione indicatum, oculis ridiculum minime videretur: ex quo perspicuum est vanum esse eum hominem qui deridendum quicquam praeterquam quod est malum existimat, alibi respiciens quam ad bonum.
An non de hoc primum considerare oportet, utrum possint haec fieri necne? concedere insuper cuique ut pro arbitrio adversus haec ambigat, qui addubitare voluerit utrum in hominum natura possit foemina cum masculo in omnibus operibus communicare, vel in nullo, vel in quibusdam valeat, in aliis vero nequaquam? Convenit siquidem inter nos naturam aliam aliud opus tractare debere; mulieris autem et viri diversam esse naturam; diversas autem naturas iisdem studere rebus iubemus: in hoc nos accusamur. Quam generosa, o Glauco, contradictoriae artis potentia est: videntur enim mihi permulti etiam inviti in eam incidere, arbitrarique nequaquam litigare sed disserere, ex eo quod nequeunt secundum species dividentes id quod dicitur perspicere, immo secundum ipsum nomen contrarietatem prosequuntur, contendentes potius inter se quam disputantes. Nos quidem fortiter et contentiose, si verba inspicias, contendimus quod natura eadem opera eadem tractare non debeat; consideravimus autem nullo pacto quae species alterius eiusdemve naturae sit, quorsum respicientes tunc descripsimus quando diversae naturae studia diversa, eidem vero eadem attribuebamus.
Licet enim nobis a nobis ipsis exquirere nunquid eadem natura calvorum et comatorum, an contraria potius; ac postquam concesserimus esse contrariam, si calvi coria incidant calceosque conficiant, haudquaquam finere comatos homines eadem facere. At risu dignum id esset: et ob nihil aliud ridendum, quam quod tunc non omnino eandem et diversam naturam posuimus, sed illam duntaxat dissimilitudinis et similitudinis speciem observavimus quae ad ipsa eadem studia pertinebat: quemadmodum medicum et hominem habentem animum medicinae studio aptum naturam eandem habere diximus. Nonne et virorum genus et mulierum genus, si in arte aliqua aut studio nihil inter se differant, hoc utique assignandum esse dicemus; sin autem hoc ipso duntaxat differre inter se videantur, quod foemina quidem parit, vir gignit, nihilo magis admittemus huiusmodi differre inter se, sed adhuc censebimus tam custodes quam mulieres ipsorum eadem apud nos exercere debere. Nullum est, o amice, inter eos qui civitatem administrant officium mulieris proprium quia mulier, aut viri proprium quia vir, sed aeque disperse in animalibus utriusque naturae: et omnium quidem munerum natura particeps est foemina, omnium et vir, in omnibus autem imbecillior viro foemina.
Est utique quaedam inter mulieres alia medicinae apta, alia minime; alia musicae, alia natura a musica aliena; alia ad exercitationes gymnasticas et rem militarem prompta, alia inepta; alia philosophiae studiosa, alia philosophiae inimica; et alia animosa, alia animo carens. Est ergo et mulier custodum studiosa, et non studiosa: tale enim ingenium et in viris custodibus elegimus. Mulieris itaque et viri eadem est natura ad civitatem custodiendam, nisi quod mulieribus ut imbecillioribus, viris ut robustioribus est utendum. Mulieres itaque tales eligendae sunt ut una cum viris et colant et custodiant civitatem, postquam idoneae sunt et naturae ipsis cognatae; studia vero eadem naturis eisdem sunt tribuenda. Longo tandem circuitu ad priora illa revoluti sumus, concessimusque haud esse contra naturam ut custodum mulieres musica et gymnastica exerceantur. In civitate igitur quam condidimus nunquid censes nobis praestantiores viros effici custodes, eam quam dedimus disciplinam adeptos, quam coriarios peritia coriaria imbutos? Estne aliud melius civitati quam viros quam optimos et mulieres optimas effici? Hoc autem musica et gymnastica perficere poterunt: itaque non solum possibile sed et optimum quiddam civitati lege statuimus.
Nudandum igitur corpus erit mulieribus custodum, quandoquidem pro vestibus virtutem induent, communicandumque in bello et alia omni civitatis custodia; horum tamen officium leviora aliqua, propter generis imbecilliorem, mulieribus potius quam viris tribuenda. Qui vero nudas riserit mulieres, optimi cuiusdam gratia ita se exercentes, immaturum carpens sapientiae fructum, neque quid rideat neque quid agat intelligit: scite nanque illud et dicitur et dicetur, quod utile quidem honestum, noxium autem turpe. Hunc itaque unum veluti fluctum enatasse dicamus, de mulierum lege tractantes. Hanc quidem et priores ceteras haec quoque lex sequitur: mulieres scilicet has horum virorum omnes omnium esse communes, nullamque privatam habitare cum aliquo, ac rursus communes liberos, neque parentem filium suum nosse neque filium suum agnoscere patrem. Multo certe difficilius istud creditur, quod vel possibile vel utile sit. Haud quidem arbitror dubium cuiquam fore quin utile sit, maximumque bonum, mulieres esse communes communesque et filios, si modo fieri possit; verum arbitror plurimum in eo versari controversiam, nunquid fieri possit necne. In praesentia vero quasi possibilia sint admittens, perquiram qua ratione haec existentia principes ipsi disponent, quodve omnium utilissima erunt ista si fiant tam custodibus quam civitati.
Arbitror igitur, si modo erunt principes hoc nomine digni et ipsorum auxiliatores, illos quidem parere velle, hos autem praecipere, partim ipsis parentes legibus, partim imitantes, quatenus illis nos permiserimus. Tu igitur, legis conditor, istis, quemadmodum viros elegisti, ita et mulieres eligens praebebis quoad fieri potest consimiles inter se ingenio. Isti autem, utpote aedes et comessationes communes habentes, proprium vero nihil talium possidentes, una habitabunt, et inter se congredientes in gymnasiis ac reliquo victu, ab innata necessitate ad mutuam trahentur commixtionem: necessaria, non geometrica quadam necessitate, sed amatoria, quae multo acrior est ad persuadendum vulgoque trahendum. Manifestum itaque quod nuptias deinceps, quoad fieri potest, sacras instituemus. Video equidem in aedibus tuis et venatorios canes et generosas aves frequentes: nunquid ad istorum coitum generationemque animadvertisti, utrum ex quibuscunque aeque fieri generationem permittis, an curas potius ut ex optimis generetur, et ex aetatis in flore constitutis? Ac nisi hunc in modum generatio fiat, longe deteriora fore canum et avium genus existimas. Quam summis igitur nobis opus est principibus, siquidem in hominum genere similiter se res habet.
Necesse est ut medicinis multis utantur: necessarium enim fore videtur ut frequenti mendacio et deceptione utantur principes ad subditorum utilitatem; diximus autem supra huiuscemodi omnia pharmaci medicinaeve loco utilia esse. Oportet profecto, secundum ea quae supra concessimus, optimos viros mulieribus optimis ut plurimum congredi, deteriores autem contra deterrimis, et illorum quidem prolem nutrire, deteriorum minime, si armentum excellentissimum sit futurum; et haec omnia dum agantur ab omnibus praeterquam a principibus ignorari, si modo armentum custodum debeat seditione carere. Igitur festa quaedam erunt legibus designanda, in quibus sponsos et sponsas congregabimus, sacra fient, et hymni a poetis nostris celebratis nuptiis convenientes; numerum autem nuptiarum arbitrio principum concedemus, ut eundem quam maxime civium numerum servent, neve populosa civitas nimis sit neque vacua. Sortes igitur quaedam tali quodam artificio instituendae, ut deterior ille in qualibet copulatione fortunam, non principes, culpet. Enimvero his qui inter iuvenes praestantiores sunt in rebus militaribus munera ac praemia danda sunt, quin et uberior mulieribus congrediendi licentia, ut ex hac simul occasione filii plures ex his ferantur.
Filios qui ex his oriuntur suscipient ii qui talibus praesidunt magistratus, sive virorum seu foeminarum sive utrorumque, communes enim viris et mulieribus magistratus: accipientes utique ex his praestantium hominum prolem ad ovile portabunt, ad nutrices quasdam seorsum in civitatis parte aliqua commorantes; eos vero qui nascuntur ex deterioribus, sive etiam ex quibuscunque aliis membro aliquo manci, in abditis ut decet locis abscondent, siquidem custodum genus purum futurum est. Matres enim ad ovile cum lacte exuberabunt transmittent, omni adhibita arte ne sua quaeque suum agnoscere valeat; ac si hae minus suffecerint, alias insuper lacte plenas adhibebunt, providentque ut mediocre tempus in lacte sugendo servetur. Diximus autem ex iis qui in flore sunt aetatis oportere filios procreari: videturne tibi moderatum integrae aetatis tempus esse mulieri quidem annos viginti, viro autem triginta, ut mulier a vigesimo aetatis anno incipiens usque ad quadragesimum pariat, vir autem, postquam acerrimam cursus celeritatem praeterierit, ex eo civitati progeneret usque ad annum quinquagesimum quintum? Utriusque enim corporis et animi vigor in his constitit.
Si igitur senior istis sive iunior generationem in communi aggreditur, prophanum et iniquum scelus hoc esse censebimus, quasi foetus in civitate seratur qui, si latuerit, orietur non sub sacrificiis quidem et votis quae singuli in nuptiis peragent, precantes ut ex bonis meliores ex vilibus utiliores nascantur, sed sub tenebris ex gravi quadam incontinentia. Quando iam mulieres et viri aetatem generationi aptam egressi fuerint, licere viris dicemus cuicunque voluerint, praeterquam filiae atque matri et filiarum natis matrisve maioribus, commisceri; licere et mulieribus cuilibet copulari, praeterquam filio atque patri ac superioribus et inferioribus eorundem. Patres vero et filiae ceterique cognati quomodo invicem dignoscentur? Nullo modo: sed omnes quicunque nascentur decimo mense vel septimo ex die qua quis liberis operam dedit, masculis quidem ab hoc filii, foeminae filiae nominabuntur, illi autem patrem vocabunt, et eos qui illo tempore nascentur quo patres ipsorum matresque generabant fratres atque sorores appellabunt, atque ita nullo modo se mutuo tangerent; fratribus autem et sororibus lex cohabitationem concedet, si fors dederit et Pythia simul per responsa firmaverit.
Talis itaque erit, o Glauco, inter civitatis custodes mulierum filiorumque communio. Quod autem congruat reliquo civitatis ordini sitque longe optima, oportet deinceps ratione confirmare. An non conventionis huius hoc est principium, ut a nobis ipsis sciscitemur quid maximum boni ad civitatis constitutionem inveniamus, ad quod respiciens legislator leges condere debet, quidve maximum malum? Habemusne ullum perniciosius civitati malum quam quod eam dividit et ex una plures facit? vel melius quicquam eo quod ipsam vincit simul et unam efficit? Nonne voluptatis dolorisque communio unit, quando cives omnes maxime ex earundem rerum accessu vel decessu pariter gaudent ac dolent? horum vero diversitas eam dissolvit, quando, eisdem civitatis casibus, alii vehementer dolent alii gestiunt. Ex hoc autem tale quid provenit, quando non simul in civitate haec verba dicantur, meum scilicet et non meum, ac de alieno eodem modo. In quacunque igitur civitate complurimi de iisdem secundum eadem hoc dicunt, meum et non meum, ea optime gubernatur, et quaecunque simillime ut unus homo affecta sit: ut, quoties nostrum percussus est digitus, tota corporis communio, ad animam pertingens, in unam coordinationem eius quod in ipsa anima dominatur sensit protinus, totaque simul afflicta parte condoluit, atque idcirco homini dolere digitum dicimus.
Civitas igitur quae optime regitur huic quam proxime accedit: quoties civium cuiquam boni aliquid vel mali contingit, talis utique civitas suum esse clamabit eum qui sic afficitur, atque ideo tota vel laetabitur una vel dolebit. Sunt et in aliis civitatibus principes et populus, et in ista similiter; sed praeter civis nomen, in pluribus quidem populus principes dominos vocat, in populari gubernatione principes; at nostrae civitatis populus principes nuncupabit servatores auxiliariosque, isti autem populum mercedis tributores et nutritores, principes vero ipsi se mutuo concustodes. Cuicunque enim quis occurret, vel fratri vel sorori aut patri aut matri aut filio vel filiae, sive horum natis sive maioribus, putabit occurrere. Sed praeterea, non nomina cognationis tantum lege impones, verum et propinquitatis officia, ut ita se gerant ut appellationis ipsius dignitas postulat, ferantque erga parentes quaecunque lex praecipit reverentiam, curam, obedientiam: absurdum enim esset si cognationis nomina tantum ore sine officio proferrentur.
In hac igitur civitate maxime omnium, uno aliquo bene vel male affecto, uno ore clamabunt omnes, quod modo dicebamus, meum bene se habet vel meum se habet male; ex qua communione sequetur ut voluptates et dolores communes habeant. Horum vero causa, una cum reliqua civitatis constitutione, est ipsa custodum circa mulieres filiosque communio. Enimvero summum hoc civitati bonum esse confessi sumus, cum civitatem recte affectam similem esse diceremus corporis, cum singulis partibus suis circa voluptatem et dolorem quoquo modo communicantis: maximi itaque boni causa civitati patuit esse ipsa inter auxiliarios mulierum liberorumque communio. Atqui et superioribus haec consonant: diximus enim neque domos proprias his esse debere neque agros neque possessionem aliquam, sed ab aliis accipere alimentum, si veri custodes futuri sint. Unde sequitur ut veri hi custodes evadant, neque distrahant civitatem dum meum dicunt non idem omnes, sed aliorum aliud esse, et alius in propriam domum trahat quodcunque seorsum ab aliis usurpare voluerit; sed ut ex una proprii eiusdem omnium sententia, in idem tendentes, similibus voluptatibus doloribusque iisdem afficiantur.
Quid autem iudiciorum controversiae accusationesque mutuae? nonne cessabunt omnes, quandoquidem nec proprium quicquam praeter corpus quisquam habebit, reliqua vero communia? Unde sequitur sine seditione illos fore, quantum ad eas lites attinet quae pecuniarum vel propinquorum vel prolis causa oriri solent. Seniorem quippe lex nostra constituet praeesse omnibus iunioribus eosque corrigere; iunior vero seniorem, nisi iussu principum, nunquam violare conabitur, metus nanque et pudor sufficientes sunt custodes: pudor quidem non permittet eos ad parentes manus violare, metus autem ab iniuria abstinebit, rimentem ne ceteri omnes, partim ut filii partim ut fratres partim ut patres, oppresso succurrant. Omnino igitur ex his legibus cives in pace vitam agent; his autem inter se minime dissidentibus, haud metuendum est nequando civitas alia adversus hos vel ipsi inter se seditiones moveant. Aberunt praeterea minutissima quaeque mala a quibus liberi cives erunt: adulationes quibus adversus divites inopes uti solent, sollicitudines item indigentium atque dolores quibus in filiis nutriendis quaerendisque pecuniis vexantur, dum et foenori dant operam et negant quae acceperunt.
Porro ab his omnibus liberi erunt, vitamque agent beatiorem beatissima illa eorum vita qui vicerint Olympia: nempe illi ob exiguam eorum quae hi possident partem beati putantur, nam et victoria horum praeclarior, et perfectior ex publico alimonia; horumque victoria civitatis totius est salus. Alimenta praeterea ceteraque omnia quibus indigent et ipsi accipiunt et filii, honoresque a civitate vivi capiunt, et mortui digna sepultura potiuntur. Maximi itaque boni causa civitati patuit esse haec communio: quae si recte se habet, et superioribus consonat, et optima est. Sed nunc, posteaquam de mulieribus liberisque satis dictum est, eo devenimus ut, quemadmodum bellum gerent nostri custodes, considerandum sit: aut quid agemus? Hoc ipsum, inquit.
Nunc certe auxiliariorum vita, quando longe praeclarior ac melior quam eorum qui Olympia vincunt apparet, nequaquam coriariorum aut aliorum artificum aut agricultorum vitae similis esse videtur. Veruntamen, quod et supra dixi, par est ut hic repetam: quod si ita custos beatus fieri studeat ut non sit custos, neque sufficiat ipsi vita adeo moderata et stabilis et, ut nos asserimus, optima, sed insana et puerilis exorta felicitatis opinio rapiat eum ob ipsam potentiam ad omnia quae in civitate sunt sibi vendicanda, cognoscet Hesiodum sapienter illud dixisse, dimidium esse plus quam totum. Probas igitur communionem quam mulieribus cum viris tribuimus, quo ad disciplinam, liberorum susceptionem, custodiam aliorum civium, ut una cum viris in civitate maneant, in bello militent, custodiant una et canum instar venentur, omniumque officiorum communio quoad fieri potest participes sint. Nonne restat deinceps ut id declaremus, utrum esse possit haec in hominibus, quemadmodum in reliquis animalibus, communio, et quo pacto possit?
De re quidem bellica manifestum esse arbitror quo pacto eam tractabunt: militabunt profecto communiter, ducentque adultos liberos secum ad proelium, ut quemadmodum aliorum opificum filii et hi patrum suorum opera cernant, atque insuper ut parentibus auxilio sint ministrentque omnia quae ad bellum spectent. An non animadvertisti quod in artibus accidit, veluti quandiu figulorum filii fingentes patrem spectant eique ministrant antequam manum operi adiiciant? Verum periculum est permaximum, o Socrates, ne si forte, ut accidit in bello, fors adversa contigerit, filios quoque secum perdant, et quod civitas alia instaurari nequeat. Vera loqueris. Sed tu forsitan in primis ita se comparare quemque oportere existimas ut nullum unquam periculum subeat? Danda igitur opera est ut bellum pueri spectent, sed qua ratione tuti sint excogitandum. Principio parentes eorum haudquaquam ignari erunt, sed, quo ad hominibus concessum est, ad discernendum perspicaces quibus in castris insit periculum, quibus non insit; ad tutiora itaque ducent eos, ad alia minime; deinde rectores illis praeficient non ignavissimos quosque, sed homines et usu rerum et aetate idoneos duces et paedagogos.
Horum etiam causa, o amice, statim a teneris annis alas quasdam applicando pueris, ut siquando opus fuerit volantes protinus aufugiant: imponendi sunt equis, ut statim a pueris equitare discant, et ducendi ad spectaculum equorum non ferocium quidem aut nimium bellicosorum, sed quam velocissimorum et habenis facile obsequentium, atque ita commodissime suum munus perficient securissimeque evadent siquid adversi contigerit, seniores duces sequentes. Quid de iis quae ad bellum attinent dicendum, quae servanda militibus inter se et adversus hostes? Arbitror eum qui in acie ordinem deseruit vel arma abiecit, vel tale aliquid propter timiditatem commisit, ad opificum ordinem vel agricultorum esse transmittendum; eum vero qui vivus ab hostibus captus fuerit, etiam gratis reddere volentibus relinquendum, ut praeda quomodocunque libet utantur. Qui autem egregie sese gerens excelluerit, primo quidem in ipsa expeditione ab iis qui una militant coronari debet honorarique, et oscula iungere illi debebunt; atque legi huic addendum existimo, ut quoad in ea expeditione fuerint nemini renuere liceat quemcunque osculari ipse desideraverit, ut si quis alicuius amore captus fuerit acrior sit ad victoriam consequendam.
Etenim secundum Homerum eiusmodi iuvenes iustum est maxime honorare: nam ipse Aiacem bello praecellentem dixit assiduis ab humeris honoratum, quasi hic pubescenti homini ac forti conveniret sic honor, ex quo cum honore simul et robur augeatur. In his ergo Homero parebimus, ut viros bonos, quo magis boni videbuntur, eo magis et hymnis et sedibus et plenis pateris honestemus, ut honoremus una viros praestantes mulieresque et exerceamus. Cum vero quis aut in militia se strenue gerens obierit, primum aurei generis esse dicemus; deinde, Hesiodo fide adhibita, asseremus quicunque hoc ex genere decedunt e vita daemones effici sanctos terrestres, optimos, expulsores malorum, custodes mortalium. Consulemus ergo oraculum quo pacto beatos divinosque viros condere deceat et quibus insignibus praecipue decorare, atque ita condemus ut iusserit; reliquum vero tempus sepulchra eorum veluti daemonum colemus atque adorabimus. Eadem quoque servabimus erga illos qui cum praecipua probitate pollere in vita iudicati fuerint, si senio aut alio quodam modo e vita cesserunt.
At quomodo adversus hostes nostri se milites gerent? In primis quidem de servitute quaero, utrum iustum censeas ut Graeci Graecas urbes in servitutem redigant, an potius ut neque ab aliis fieri istud permittant ac pro viribus obstent, consuescantque Graecorum generi parcere, caventes ne barbaris ipsi servire cogantur? Omnino et ad omnia refert Graecis parcere, neque quemquam Graecorum nostri servum facere debent, sed et Graecis aliis consulere potius ut ipsi ab hoc caveant: nam ita facilius ac fortius contra barbaros insurgent et ab se invicem abstinebunt. Spoliare autem mortuos praeter arma, quum vicerint, an non illiberale quiddam et avarum ac muliebre videtur, cadaver expoliare hostemque parte mortui corpus, cum adversarius ipse evolavit eo quod pugnabat relicto? num censes eos qui hoc agunt differre a canibus adversus iactos lapides irascentibus, eo qui iacit dimisso? A rapinis igitur huiusmodi abstinendum est, victoriae nanque obsunt. Neque etiam in templum arma transferemus ea deo sacranda, praesertim arma Graecorum, si modo nobis curae est cum Graecis aliis benevolentia.
Quid de agris militum Graecorum, quibuscum pugnabunt, depopulandis ac domibus incendendis? Mihi quidem nihil tale videtur agendum, sed fructus annuos duntaxat auferendos. Videtur enim mihi, sicuti nomina haec duo sunt, bellum ac seditio, ita et duo quaedam duabus subesse differentiis: dico autem duo haec, aliud quidem proprium et cognatum, aliud alienum atque extraneum; inimicitiae quae inter nos est seditionis nomen, quae inter extraneos belli vocant. Aio equidem Graecos omnes inter se propinquos esse genere atque cognatos, a barbaris autem diversos atque extraneos: quoties igitur Graecia adversus barbaros vel contra Graecos barbari ipsi pugnabunt, bellum gerere asseremus et hostes esse natura, et has inimicitias bellum nominabimus; quando vero Graeci adversus Graecos insurgent, dicemus eos natura quidem amicos esse, morbo autem laborare in hoc Graeciam et seditionibus agitari, et seditionem has inimicitias appellabimus. Si in seditiosa civitate utriusque factionis homines adversariorum agros popularentur inflamarentque domos, vides quam perniciosa futura seditio sit, neutrique illorum patriae suae cultores. Quippe si eam amarent, nunquam certe auderent nutricem matremque vastare.
Beneo igitur et temperato animo rem agent, non ad servitutem aut necem respicientes, tanquam qui hostes minime sint, sed tanquam qui reconciliandi quandoque sint: non ergo Graeciam, cum Graeci sint, destruent neque domos incendent, neque putabunt in singulis civitatibus omnes sibi adversos esse et viros et mulieres et pueros, sed paucos admodum inimicos, eos duntaxat qui fuerint discordiae auctores; quare neque regionem devastabunt eorum, quasi ut plurimum amicorum, neque domos subvertent, sed eatenus decertabunt quatenus qui discordiae causam dederunt insontibus poenas solvant. Ponamus itaque legem hanc custodibus, ut neque populetur agros neque igne aedes absumat. Sed mihi videris, o Socrates, si quis te alia quaedam narrare permittat, nunquam illius te recordaturum quod in superioribus praetermittens haec omnia in medium adduxisti: quod videlicet possibile sit hanc rempublicam fieri, et quo pacto fieri possit. Verum tanquam concedente me haec omnia ventura si fiat haec respublica, ne plura de ipsa commemores, sed hoc ipsum iam conemur nobis persuadere, quod possibile sit et qua ratione possibile fiat.
Quadam quasi incursione sermonem meum iterum invasisti, neque mihi ignoscis, neque advertis forsitan quod vix me duobus e fluctibus emergentem nunc in tertium maximum et difficillimum retrudas. In primis meminisse oportet quod nos, inquirentes quale quid iustitia et iniustitia sit, huc devenimus. Nempe si quale quid iustitia sit conspexerimus, num virum iustum censebimus nihilo debere ab illa differre, sed talem esse omnino qualis ipsa iustitia est, an satis esse factum putabimus si quam proxime ad eam afferat et maxime omnium illius sit particeps? Exempli igitur causa quale quid iustitia sit quaerebamus, et qualis vir perfecte iustus, si extet, et qualis iniustus; non autem ob id ista quaesivimus ut monstraremus ea fieri posse. Cesses aliquem ex hoc minus bonum fore pictorem, quod, postquam humanae pulchritudinis exemplar absolutum ediderit nihilque de specie praetermiserit, nequeat demonstrare hominem talem reperiri posse? Nonne et nos praestantissimae civitatis exemplar oratione effinximus? An igitur eo minus nos recte loqui existimas si ostendere non possimus talem extare posse civitatem qualem ipso sermone depinximus? Sed si valeamus invenire qua ratione quam proxime ad haec accedat reipublicae institutio, fatendum est comperisse nos quemadmodum quae tu praecipis effici possunt.
Dicetur igitur, quanquam suspicor ne effusiore perversorum risu inundante penitus obruatur. Nisi vel philosophi civitatibus dominentur, vel hi qui nunc reges potentesque dicuntur legitime sufficienterque philosophentur, in idemque civilis potentia et philosophia concurrant, neque (quod nunc fit) a diversis duo haec tractentur ingenia, non erit civitati, vel ut mea fert opinio hominum generi, requies ulla malorum, neque prius haec respublica quam verbis exposuimus orietur pro viribus et lumen solis aspiciet. Hoc est quod ego iamdiu dicere vereor, quasi sit incredibile dictu; haud enim facile persuadetur nullam aliam gubernationem privatim vel publice futuram felicem. Plurimos, nec viles quidem homunculos, abiectis vestibus susceptisque armis impetum in te facturos suspicor, nisi oratione occurras defendasque te. Necessarium mihi videtur, si eos quos dicis effugere volumus, declarare illis in primis quales viros esse philosophos arbitremur cum affirmamus eos imperare oportere, ut his patefactis possit aliquis ostendere quod hos quidem decet ex ipsa natura et philosophiae studium et reipublicae administrationem attingere, alios autem nequaquam attingere, sed ducentibus illis obtemperare.
Quando aliquem amare aliquid dicimus, videtur oportere, si vere id dicitur, non partim illud diligere partim minime, sed erga totum affici. Virum amori plurimum indulgentem ignorare non decet quod omnes in aetatis flore constituti puerorum amatorem quoquo modo stimulant atque concitant, cum digni cura ac dilectione esse videantur; et ut summatim dicam, quascunque captatis occasiunculas et nihil non dicitis quo neminem omnino florentis aetatis adolescentem reiiciatis. Nonne ergo philosophum sapientiae studiosum esse dicimus, non huius quidem avidum illius non, sed omnis potius sapientiae? Eum igitur qui aliquam odit doctrinam, praesertim dum sit iuvenis nequedum ratione delectum habet quid conferat quidve non conferat, nequaquam discendi cupidum vel sapientiae amatorem asseverabimus, quemadmodum illum qui fastidit epulas neque esurire dicimus neque epulas concupiscere, sed contemptorem vocamus; hominem vero qui ad quamlibet doctrinam degustandam propensior et ad discendum promptissimus et inexplebiliter inhiat, hunc merito philosophum nuncupabimus. At vero, inquit, multi et absurdi quidem homines tales esse coeperunt: nam qui spectaculorum avidi sunt, discendi cupidi omnes esse videntur.
Homin, audiendi et videndi cupidi, pulchris vocibus et coloribus et figuris et omnibus quae ex talibus constant admodum delectantur, ipsius autem pulchri naturam cogitatio eorum non potest attingere; qui vero ad ipsum pulchrum ascendere valeant et secundum seipsum inspicere, rari admodum sunt. Qui res istas pulchras existimat, ipsam vero pulchritudinem neque putat esse neque, siquis ducat ad perceptionem eius, attingere potest, vere sapere sibi videtur an in somniis ludi? Considera itaque: somniare nonne id est, sive dormiens quis sive vigilans, quod alicui simile est non simile, sed ipsum esse censet cuius est simile? Somnia videre hunc ego dicerem. Quid vero qui contra istud agit, intelligitque quid ipsum pulchrum ac discernere valet et ipsum et quae ipsius participent, adeo ut neque ipsum illa esse neque illa ipsum putet, vigilne vivit an dormitat? Certe pervigil. Huius igitur cogitationem, ut cognoscentis, cognitionem iure vocabimus, huius tanquam opinantis, opinionem.
Quicunque cognoscit, cognoscitne aliquid an nihil? Aliquid certe. Utrum quod est an quod non est? Quod est: quo enim modo quod non est cognosci posset? Sufficienter istud constabit si varia sub ratione perscrutemur, quod videlicet omnino ens omnino et cognosci potest, nullo modo ens nullo modo cognosci. Si quid autem ita se habet ut et sit et non sit, nonne medium erit inter id quod ens et id quod nullo modo est? Circa id quod est cognitio ipsa versatur, ignoratio ex necessitate circa id quod non est, circa medium illorum medium quoddam investigandum, scientiam se inter et ignorantiam, si quid huiusmodi reperitur. Num aliquid esse opinionem dicimus, eandem potentiam cum scientia an diversam? Diversam. Potentias esse genus aliquod eorum quae sunt, quibus et nos possumus quaecunque possumus et aliud quodcunque aliud potest: veluti visum et auditum potentias quasdam voco. Illam quidem quae ad idem editur idemque agit eandem voco, aliam vero quae ad aliud et aliud spectat et aliud operatur. Scientiam potentiam quandam esse dicis, et omnium profecto validissimam; opinionem vero potentiam certe, sed non eandem, quo nuper diximus, quoniam scientia infallibilis est, opinio vero falli potest. Constat itaque aliud esse apud nos ab opinione scientiam, et utramque circa aliud aliud operari suapte natura.
His ita positis, eum qui ideam unam esse modo, secundum eadem se habentem, non admittit, multa vero pulchra esse ducit et pulchris rebus spectandis deditus nullo modo admittit unum esse pulchrum unum iustum, percontabor hunc in modum: estne aliquid ex hisce multis pulchris, vir optime, quod non ut turpe etiam videatur, itemque ex iustis quod non iniustum, et ex sanctis quod non prophanum? Non, sed necesse est pulchra ipsa turpia etiam et quotcunque alia apparere. Quid multa dupla? nonne non minus dimidia quam dupla videntur? et magna insuper et parva, levia item et gravia, num magis talia quam contraria vocabuntur? Non, sed singula semper utraque participabunt. Simile hoc est iis quae in conviviis ad utranque partem pleraque dicuntur, et aenigmati puerorum de eunucho et vespertilionis percussione, quomodo et in quo illum avem percussisse arguunt: haec enim ambigua sunt, neque esse neque non esse ipsorum aliquid, neque utraque neque neutra firmiter intelligi potest. Habesne igitur convenientiorem his positionem quam mediam inter essentiam et non esse? neque enim obscurior quam non ens apparebit ad hoc ut minus sit, neque clarior quam ens ad hoc ut sit magis.
Invenimus igitur, ut videtur, quod multa illa quae a multis pulchra aut alia quoquo modo existimantur, media inter omnino ens et omnino non ens volvuntur. Confessi autem antea fueramus quod, si aliquid tale appareret, non cognitione sed opinione percipi id deberet, et cum medium est media comprehendi potentia. Eos igitur qui pulchra haec multa conspiciunt ipsumve pulchrum non vident, neque eum sequi possunt qui ad id perducat, et multa contuentur iusta ipsum autem iustum minime, eos opinari cuncta dicemus, cognoscere autem nihil eorum quae opinantur. Quid eos qui ipsa quaeque contemplantur, semper eodem modo secundum eadem se habentia, nonne cognoscere potius quam opinari dicemus? Amare hos et admirari ista dicemus, in quibus versatur cognitio, illos autem in quibus opinio: an non recordamur quod voces et colores pulchros et alia quaedam diximus hosce diligere et intueri, ipsum vero pulchrum quod aliquid sit non admittere? Quare non aberrabimus si istos philodoxos, id est opinionis amicos, potius quam philosophos appellaverimus: quanquam acriter succensebunt nobis si ita dicamus. Non, si mihi pareant: nam veritati irasci nefas est. Itaque eos qui ipsum unumquodque per se ens admirantur et diligunt philosophos, non philodoxos, vocabimus. Ita decet, inquit.
Liber VI
Quales philosophi sint, inquam ego, et quales qui alieni a philosophia, o Glauco, vix tandem longa oratione constitit. Quid posthac nobis restat agendum, nisi quod deinceps sequitur? Postquam philosophi sunt qui attingere possunt id quod semper secundum eadem eodem modo se habet, qui vero id nequeunt sed semper per multa mutabiliaque vagantur philosophi non sunt, quos ex his civitatis duces oportet? Quicunque custodire leges possunt et civitatis officia, his gubernacula sunt reipublicae committenda. At perspicuum est utrum caecum an acute cernentem esse oporteat cui mandemus aliquid servandum. Videnturne tibi a caecis differre qui cognitione, in unaquaque re eius quod vere est, carent, neque perspicuum ullum habent in animo exemplar, neque possunt, tanquam pictores ad exemplar verissimum respicientes referentesque ad illud, et ipsum quam accuratissime intuentes, si demum leges hic ferre de pulchris iustis et bonis, si oporteat, et latas leges custodire atque tueri? Num istos potius ad custodiam eligemus quam eos qui unumquodque quod vere est cognoscunt, peritia quoque ut aliae quavis in parte virtutis nihilo inferiores existunt?
Hoc igitur primum inter nos constet de philosophorum ingeniis, quod semper eam diligunt disciplinam qua illis notior fiat natura illa quae semper est, neque generatione ac corruptione mutatur; quod eam totam affectant, neque sponte partem eius ullam spernunt, nec parvam nec magnam, neque honorandam neque vilem. Praeterea hoc animadverte: necesse est naturae eorum inesse qui tales futuri sunt ut mendacii omnis expertes sint, neque ipsi mentiantur unquam, sed omnem oderint falsitatem, diligant veritatem; non solum probabile est, o amice, sed penitus necessarium eum qui ex natura ad aliquid amore afficitur quicquid cognatum et familiare est amato diligere. Num familiarius aliquid sapientiae quam veritas reperitur? An ergo possibile est naturam eandem esse philosophicam et mendacem? Nullo modo. Ergo vere discendi cupidum necesse est statim a pueritia veritatem omnem summopere affectare. Quem vero ad certum quiddam ardenter rapiunt cupiditates, huic ad alia cupidines remissiores sunt, cum alio tanquam rivuli defluant: quicunque igitur ad disciplinas et cetera talia omni in desiderio feruntur, puram ipsius animae expetunt voluptatem, corporis autem oblectamenta despiciunt, nisi quis fictus minimeque verus philosophus sit.
Temperatus is erit qui talis est, neque pecuniae cupidus: nam ad quemvis pertinet potius quam ad hunc cumulandis pecuniis inhiare, cuius gratia ceteri maxima cum iactura pecuniis quaerendis insudant. Praeterea id considerandum, quoties mores eius qui philosophus sit et eius qui non sit discernere cupis, ne forte latens quaedam insit illiberalitas: nam adversa omnium est pusillanimitas animo universum ipsum semper divini et humani indagaturo. Cui enim cogitationis adest magnificentia et totius temporis aeternitatisque essentiae contemplatio, humana vita magnum quid videri non potest; nec mortem hic terribile quiddam existimabit. Vir autem modestus, non sibi deditus, non illiberalis, non superbus, non timidus, num in commerciis difficilis erit aut iniustus? Nullo modo. Quinetiam, quum discernere cupies quis animus philosophus sit aut non sit, statim a teneris annis id observabis, nunquid iustus et mitis an iniquus atque agrestis.
Neque hoc praetermittes, utrum ad percipiendum velox an tardus: num censes quempiam illud unquam diligere quod cum aggreditur summa cum difficultate agit, et vix tandem parum quod proficit? Obliviosum igitur animum legitimo philosophorum ingenio convenire nequaquam existimemus, sed admodum memorem. Absona praeterea et inconcinna natura ad intemperiem semper trahit; veritatem vero cum temperie potius quam cum immoderatione congruere putandum. Temperatam igitur et gratam praeter cetera cogitationem huic ingenio tribuamus, quod suapte natura propensum est ad ideam cuiusque, quod vere est, inspiciendam. Num potes quoquo modo studium id damnare quod nullus sufficienter exequi potest nisi natura sit perspicax, memor, magnificus, gratiosus, amicus familiarisque veritatis, iustitiae, fortitudinis, temperantiae? Ne Momus quidem id carperet. Nonne his solis, eruditione tandem et aetate provectis, rempublicam committendam?
Ad haec Adimantus: Nemo, o Socrates, posset contradicere; verum sic afficiuntur qui audiunt ea passim quae tu narras, putantque interrogandi respondendique imperitia a ratione in singulis paululum se abductos, collectis tandem exiguis erroribus, errorem ingentem in fine cogi, quasi verbis veluti calculis circumscripti. Dico autem quod ad praesens institutum attinet: re ipsa compertum esse aiunt quotcunque philosophiae studium aggressi diutius in eo immorentur, eos ut plurimum absurdos admodum evadere et a rebus hominum alienos; siqui vero praestantiores videantur, tamen hoc studio, quod ipse laudas, ita inquinari ut inutiles evadant ad rempublicam gubernandam. Qua ratione igitur recte id dicitur, quod non prius erit ulla malorum requies civitatibus quam in ipsis philosophi dominentur, quos reipublicae inutiles esse fateamur? Quod petis responsione indiget per imaginem quandam inducta. Audi ergo similitudinem, ut apertius cognoscas quam lubrice similitudinibus utar.
Finge animo cuiusdam navis aut classis gubernatorem magnitudine et robore corporis reliquos nautas excedentem, surdum vero et caligantibus oculis et mente gubernationis inscium; nautas autem de gubernatione inter se certantes, dum unusquisque putet se imperio dignum, quanquam nec artem didicerit unquam nec praeceptorem in ea ostendere possit, negantes quinetiam artem illam doceri posse, eumque qui doceri posse contendat ferro petentes. Ipsos autem cogita circa gubernatorem illum confluere, obstrepere, obnixe contendere ut ipsis gubernacula tradat; et ubi alii prae aliis persuaserint, ceteros vel perimere vel e navi eiicere, ac postremum generoso illo navis principe mandragora vel ebrietate sopito, navi imperare et iis quae in nave sunt uti, vinoque et epulis indulgentes, ac ita gubernare ut huiusmodi homines verisimile est; et insuper eum laudare et nautam gubernatoremque vocare, quicunque ad usurpandum navis principatum adiuverit, reprehendere autem tanquam inutilem qui id nequeat.
Veri autem gubernatoris officium ne cogitare quidem, quod videlicet ad eum spectet rationem habere anni et temporum caelique siderum et ventorum et omnium quae ad artem illam attinent, si gubernator navis sit revera futurus. Haec si in navi ita habeant, an non verum gubernatorem censes ab illis qui talibus vehuntur navibus inanem et curiosum rerum sublimium inspectorem et navi ipsi inutilem vocitari? Haudquaquam opus est ut tibi latius explicem quemadmodum ad propositam comparationem ita in civitatibus affecti cives sunt adversus veros philosophos, ut in huiusmodi navibus ad verum gubernatorem nautae. Adiicias et hoc: vera loqui eos qui dicunt inutiles esse vulgo eos qui philosophi sunt optimi; verum quod inutiles sint non esse ipsos in causa, sed eos potius qui his philosophis non utuntur. Neque enim naturae consentaneum est ut gubernator nautas oret quo eius se gubernationi committant, vel sapientes ad divitum fores accedant: sed qui hoc primum iactavit profecto mentitus est. Revera ita natura comparatum est ut, sive dives sive pauper ab adversa valetudine teneatur, necessario fores medicorum petat, et omnes qui gubernatione indigent domos adeant hominum gubernare potentium.
Maxima vero et vehementissima philosophiae calumnia oritur propter eorum mores qui philosophiae studia profiteri videntur: ferit enim hic, qui philosophiam criminantur, plurimos eorum qui ad philosophiam se conferunt pravos admodum esse, si qui vero ceteris excellunt esse inutiles. An non causam exposuimus ob quam optimi philosophi inutiles esse videantur? Cur autem et plurimi pravi sint visne deinceps aperiamus, quodve philosophiae culpa nulla est pro viribus declaremus? Pergamus ad haec, repetentes quod supra induximus, qualem esse naturam oporteat si qui honestus bonusque futurus est. Dux eius in primis erat veritas, quam sequi omnino ac passim debet; aut si vanus sit, veraeque expers, philosophiae expers sit oporteret. An hic ullo modo amabit mendacium, vel omnino potius oderit? Oderit certe. Nempe ubi dux veritas est, malorum chorum subsequi non dicemus, sed syncerum iustumque morem, hunc quoque subsequi temperantiam; et reliquum philosophicum chorum, fortitudinem, magnificentiam, acumen ingenii atque memoriam.
Quaerendum est deinceps qua ratione in multis natura philosophi depravetur. Concessum est, discendi acumen, memoriam, fortitudinem, magnificentiam ad hoc ingenium pertinere: nam quod praeter cetera auditu mirabile est, unumquodque eorum quae in philosophi ingenio nuper probavimus habentem inquinat animum et plerumque a philosophia detorquet; praeterea quaecunque bona vulgo dicuntur depravant animum atque impediunt, forma, divitiae, corporis vires et genus in civitate potens. Scimus enim de omni semine et plantarum et animalium quod, nisi ea quae cuique convenit nutritione potitum fuerit neque tempore neque loco, quo generosius ac vehementius eo pluribus commodis carere: bono nanque malum contrarium magis quam non bono. Consentaneum est igitur naturam optimam, si diverso alimento nutriatur, deteriorem evadere quam ignavam. An putas infanda scelera et extremam nequitiam ex ignavo potius ingenio quam ex generoso educatione corrupto procedere? Imbecillem vero naturam ingentium vel bonorum vel malorum quandoque causam fore? Hac itaque ratione dicimus, o Adimante, animos praestantissimo ingenio praeditos, si male fuerint educati, deteriores fieri.
An tu quoque putas, quemadmodum multi, iuvenes esse quod dicunt quosdam adolescentes a sophistis corrumpi, corruptores vero eorum sophistas quosdam esse privatos; ac non eos potius qui ista loquuntur maximos esse sophistas credamus, qui talem prorsus unumquemque et senum et iuvenum et virorum et mulierum reddant qualem volunt? Quando id potissimum? Quando frequentes multi vel in concionibus vel iudiciis vel theatris vel castris vel alio quodam hominum ingenti coetu confidentes, eorum quae dicta factave sunt alia vituperant alia laudant, ad utraque ingenti cum tumultu acrius vehuntur dum explodunt et applaudunt summo quodam strepitu et clamore, unde parietes quoque et loca resonantia maiorem duplo tumultum edunt: tunc adolescentem illum quo animo in hac turba esse censes? vel quam privatam disciplinam acclamationibus hisce putas obsistere, quo minus ab huiusmodi vituperationibus laudationibusque obruta eo protinus feratur quo fluctus hunc devehit, unde eadem quae et illi ut honesta approbabit, eadem quoque reprobabit ut turpia?
Nondum tamen maximam induximus necessitatem, quam operibus inferunt, non persuadentes verbis, praeceptores sophistaeque isti: an non cernis quod hominem illis non obsequentem infamia, iactura pecuniarum et mortis supplicio damnant? Quem igitur alium sophistam putas aut quos alios privatos sermones adversari istis et resistere posse? Quisque eorum qui privatim mercede homines erudiunt, quos sophistas et aemulos artium appellant, nihil aliud docendum putat quam multorum sententias in quibus consentiunt quoties congregantur, atque hanc sapientiam vocat: veluti si quis vasti cuiusdam animalis bruti, robusti admodum et ab homine enutriti, iras et cupiditates singulas observaverit, quave ratione adire hoc deceat qua attrectare, item quando vel ferocius esse vel mitius et a quibus causis tale fiat, voces item quas in singulis quisque solet exprimere; postquam vero de diuturna consuetudine percipit singula, sapientiam vocet et tanquam artem quandam collectam ad docendum se conferat, revera ignorans quae potissimum harum opinionum cupiditatumque honesta vel turpis, bona vel mala, iusta sit vel iniusta, sed quae necessaria sunt iusta nuncupat et honesta.
Num potest vulgus ipsum per se pulchrum, non antehac multa haec pulchra, attingere, vel non quidem esse singula haec quae putant multa, sed ipsam veram cuiusque naturam? Minime. Philosophus ergo vulgus esse non potest, atque necesse est ab eo philosophantes vituperari, et a quibusque populo placere volentibus. Nonne statim apud omnes talis in cunctis primus erit, praesertim si corpus natura nactus sit animo conforme? Volent igitur et domestici omnes et cives ad sua negotia peragenda hoc uti cum adoleverit: quare precibus, supplicationibus, honoribus, blandimentis praeoccupabunt futuram ipsius virtutem atque potentiam. Quid hominem tale arbitraris tunc effecturum, praesertim si ampla in civitate natus sit et in ea divitiis insignis ac genere, honesta praeterea forma sit atque procerus? nonne immensa spe elatum iri hunc censes, putantem se ad res tam Graecorum quam Barbarorum gerendas sufficere, unde et seipsum extollere, fastidioso habitu lasciviente inanique fastu et insana inflatum superbia?
Si quis homine sic affecto amice moneat, dicens mentem ipsum nequaquam habere, egere tamen, eam vero a nullo comparari posse nisi se eius adeptioni subiiciat, an facile illum tantis occupatum malis praestare moneti aures putas? Videsne haud ab re nos supra dixisse philosophicae naturae partes, si perversa adhibita sit educatio, causas esse quodammodo ut quis ab eo studio avertatur, quinetiam impedimento esse ea quae vulgo bona putantur, divitias scilicet et omnem huiusmodi supellectilem? Hic est, o mirifice vir, interitus et corruptio talis ac tanta naturae ipsius ad excellens officium optimae, quae quidem rara admodum accidit; atque ex huius ingenii sunt hi viri qui nefaria scelera patrant, privatim et publice. Exile vero ingenium nihil unquam vel privatim vel publice magnum efficit. Cum igitur ad philosophandum natura idonei ab hoc studio detorquentur, philosophiam imperfectam et desolatam destituunt, vitamque ipsi neque decentem neque veram ducunt; philosophiam vero tanquam a cognatis orbatam alii quidem ea indigni aggrediuntur, decorantque ipsam nimis, eamque afficiunt infamia.
Conspicientes profecto alii plerique homunculi sedem hanc vacuam quidem, praeclaris tamen cognomentis dignitateque illustrem, instar eorum qui e carcere ad templa confugiunt, libenter a rebus ad philosophiam profiliunt, quicunque praesertim in artificiolo suo excellunt: nempe philosophia, quanquam ita se habet, artibus tamen ceteris dignitate et magnificentia praestat, quam affectant plerique natura quidem imperfecti et ab operibus opificiis corpora laesi, sic et animos mechanicis ministeriis depressi atque confracti. An censes eos aspectu quicquam differre a fabro aerario, divite, parvo calvoque, qui e vinculis exiit balneoque se lavit et nova se veste tanquam sponsus ornavit, et filiam domini sui inopia pressi ducturus est? Quales ex his proles nasci putandum est, nisi vere spuria et abiecta? Necesse est omnino. Quales cogitationes opinionesque producere dicimus, nisi, ut nominare decet, sophismata, nihilque legitimum, nihil prudentiae verae conveniens?
Itaque pauci admodum restant homines, Adimante, qui digne in philosophia versentur: hi sunt qui, bona indole nati ac bene enutriti, vel exilio deprehensi otium ad philosophiam nanciscuntur, unde, philosophiae adversis occupationibus liberi, natura duce suis in studiis perseverant; vel quum magnificus quidam animus angusta in urbe natus reipublicae ipsius muneribus, ac multo magis reliquarum artium opificiis, pro naturae dotibus ad philosophandum se confert. Horum vero paucorum quicunque gustaverunt quam dulcis haec sit ac beata possessio, et insaniam plurimorum perspiciunt, quia videlicet nullus, ut breviter dicam, recte quicquam in rebus publicis agat, neque socius aliquis et adiutor reperiatur qui, cum defendendo iustitiam eum suscipiens, sospes evadat: sed tanquam homo in bestias incidens, cum nec una iniuste agere velit nec solus ipse omnibus feris possit resistere, ante pereat quam quicquam vel civitatem vel amicos iuvet, atque ita et sibi et aliis sit inutilis.
Haec, inquam, omnia quicunque diligenter animadverterit quietem agunt et sua duntaxat curant; ac velut in procella, dum et turba agitatur et venti perflant et offunditur pulvere caelum, intra parietes tuti permanent, aliosque intuiti nequitia involutos satis habituros se putant si puri ipsi ab iniustitia et iniquis facinoribus vixerint, et exactis vitae curriculis bona cum spe hilares piique decesserint. Haud parva certe hic egerit qui ita vitam transiget; neque maxima tamen, si nactus non fuerit convenientem sibi rempublicam: nempe in ea et ipse proficiet magis, et privata simul publicaque servabit.
Oportere aliquid inesse semper in civitate quod ratione reipublicae eandem habeat quam et tu legislator habebas dum leges conderes, dictum quidem est, sed non satis explicatum: quippe nos oratio vestra deterruit, obiiciens prolixam hanc et arduam demonstrationem fore, qua potissimum ratione civitas philosophiam suscipere debeat adeo ut non perdatur, nam, ut vere proverbio fertur, praeclara difficilia sunt. Adverte etiam nunc quam prompte et intrepide sim dicturus quod, contra ac nunc fit, civitatem oporteat studium hoc attingere. Equidem hoc tempore adolescentuli, quum statim a teneris annis inter rei familiaris quaestuariaeque negotia difficillimam huius studii partem, peritiam differendi, aggrediantur, paulo post discedunt, etiam qui sapientiae apprime studiosi fore existimantur; in senectute vero, exceptis paucis, multo magis quam sol Heraclitius extinguuntur, quum nunquam iterum accendantur. Contra omnino agendum: nam iuvenes ac pueros puerilem disciplinam philosophiamque tractare convenit, corporumque, quatenus adolescant firmenturque ad philosophiae ministerium, curam agere; procedente vero aetate, in qua anima iam perfici incipit, exercitationes augere; cum autem vires ex vetustate defecerint, tunc a civilibus militaribusque laboribus liberi, tanquam emeriti et immunes, ad votum vivant.
Arbitror tamen plurimos, quum haec audierint, promptius repugnaturos abs te minime persuasos, in primis Thrasymachum. Ne mutuae inter me et Thrasymachum benevolentiae insidieris: nam nuper amici effecti sumus, nec eramus antea inimici; neque vero antedesistemus quam huic et aliis persuadeamus. Quod autem multi his quae dicta sunt fidem non praestent nihil mirum: nunquam enim quod modo dictum est evenisse viderunt, neque virum quoad fieri potest virtute perfectum ac summopere factis et dictis tali quadam in civitate potentem unquam intuiti sunt. Ne usqueadeo vulgus culpes, o vir beate: nam si non contentionis studio sed amicis monitis, dissoluta philosophiae adversa calumnia, ostendas quos potissimum viros appelles philosophos, et ingenium ipsorum et studium, non te suspicabuntur eos dicere quos ipsi cogitant. Causa enim ob quam multitudo philosophiae iniquo animo fert, ii sunt qui, cum inepti ad philosophiam sint, eam professi, conviciis passim lacessunt et de hominibus obloquuntur, rem agentes philosophiae minime congruam.
Neque enim viro illi, o Adimante, qui omnem mentis aciem ad ea quae vere sunt direxit, otium superest quo negotia hominum inferiora respiciat, cumque illis pugnans invidiam sibi malevolentiamque confiet; sed ea quae semper eundem servant ordinem contemplatur, quae neque inferunt iniuriam neque patiuntur, omnia vero ornate et secundum rationem disposita sunt, atque haec imitatur seque his quam simillimum reddit; quare, quum philosopho divino atque decoro frequenter adhaereat, divinus ipse atque decorus, quoad homini possibile est, efficitur. Si ergo necessitate aliqua inducatur ut ea quae illic intuetur ad mores hominum privatim et publice transferat, neque se tantum sed et alios formet, nunquid inertem temperantiae iustitiaeque et universae popularis virtutis opificem fore ipsum existimas? Si sentiat vulgus vera nos de hoc perhibere, an philosophis succensebit, nobisque non credet dicentibus non aliter civitatem fore beatam quam si eam, qui divino utantur exemplo, pictores forment? Verum quem pingendi modum dicis? Cum pictores civitatem et mores hominum quasi tabulam quandam acceperint, in primis eam purgabunt, quod nequaquam facile est.
An non describere eos posthac putas reipublicae formam? Deinde agentes haec ad utraque frequenter respicient: ad illud scilicet quod natura iustum honestum et temperatum existit, atque iterum ad humana, et ad superioris illius exemplar humana disponent, ex hominum officiis naturam humanam contemperantes ad figuram eius quod Homerus quoque, cum in hominibus sit, dei speciem et imaginem similitudinemque appellavit. Partim ergo delebunt philosophi, partim rursus depingent, quousque humanos mores quam maxime fieri potest deo in amore coniunxerint: pulcherrima nimirum haec est pictura. An persuademus illis quos invehi in nos dicebas, talem esse rerumpublicarum pictorem eum virum quem supra laudavimus? De hoc quis ambiget, quin regum potentiumque virorum filii philosophi nascituri non sint? At vero, si unus natura sic instituatur civitatemque nactus obedientem, sufficiens est ad haec omnia perficienda quae nunc fidem non habent: nam si princeps aliquis leges et officia quae narravimus mandet, haud impossibile est cives his obsequi velle. Quod autem optima haec sint, siquidem possibilia, satis supra disputatum est.
Postquam vix tandem finem his imposuimus, ad reliqua iam pergendum, qua ratione videlicet quibusve disciplinis et studiis instructi erunt huius nostrae reipublicae servatores, et qua in aetate singuli singula exercebunt. Diximus, si memoria tenes, amatores eos civitatis esse oportere, in voluptatibus doloribusque probatos, atque ex hoc dogmate neque laboribus neque metu periculorum neque mutatione alia dimoveri; eum vero qui hoc nequeat abdicare oportet, at illum qui passim syncerus et incorruptus evadit, tanquam aurum in ignis examine comprobatum, gubernandae civitati praeficere muneribusque ornare et viventem et mortuum. Animadverte quam pauci tales erunt: illius siquidem naturae partes quam inesse illis oportere diximus una raro concurrunt, et ut plurimum disiunctae nascuntur. An ignoras quod iidem homines dociles, memores, ingeniosi, acuti, idque rebus praediti quae inde oriuntur, non sunt ac etiam fortes atque magnanimi, ut moderate tranquille constanter vivant? sed tales acuminis sui fervore quocunque contigerit proferuntur, stabilitatis omnis et gravitatis expertes; habitus autem ipsi animorum stabiles, in bello intrepidi, ut in iis immobiles sunt ita ad disciplinas tardiores et hebetes.
Nos autem principem oportere diximus utrorumque optima ratione participem esse; quod raro admodum eventurum. Examinare igitur futuri principis ingenium oportet in laboribus, timoribus, voluptatibus; addimus praeterea oportere illud in disciplinis plurimis exercere, ut pateat nunquid maxime ipsius doctrinae percipiendae sit compos an deficiat potius. Verum quam maximam doctrinam vocas? Saepe audisti boni ideam esse maximam disciplinam, qua quidem et iusta et alia, si utuntur, utilia et conducibilia fiunt: atque hoc fere dicere me velle scito, et illud praeterea, quod ipsam non sufficienter agnoscimus; sin vero ipsam nescimus, etsi ipsa alia quam maxime noverimus, scito nullam ex aliis nobis utilitatem fore, sicut neque prodesse nobis quicquam quod sine bono possideremus. An maius quid esse putas, sine possessione boni alia omnia possidere, quam sine boni ipsius et pulchri intelligentia cetera intelligere?
Pluribus vero bonum voluptas videtur, elegantioribus sapientia. Qui sapientiam bonum existimant, si interrogentur quaenam potissimum sit sapientia, coguntur tandem boni sapientiam dicere: quam ridicula responsio, qui, cum nos vituperent quod ignoremus bonum, de bono rursus nobiscum tanquam intelligentibus illud loquantur, aiuntque bonum esse sapientiam boni, quasi noverimus quid ipsi dicant cum boni nomen pronuntiant. Qui vero bonum voluptatem esse definiunt nunquid minus errant? coguntur enim fateri voluptates esse malas, et eadem igitur bona esse et mala. Nonne et hoc perspicuum, quod quae iusta et honesta videntur, etiam si non sint, multi prompte parant agere possidereque et videri hominibus haec habere; nemo autem satis habere se putat si qua bona duntaxat videantur possideat, sed quae revera bona sint omnes quaerunt, opinionem vero in his quisque contemnit? Bonum quidem anima omnis expetit, eiusque gratia agit omnia, augurans esse aliquid, dubitat tamen, neque exploratum habet. An circa id, cum tale sit ac tantum, similiter caecos esse debere dicemus illos praestantissimos in civitate viros, quibus universa committimus? Minime omnium.
Verum tu, o Socrates, utrum bonum ipsum dicis esse scientiam vel voluptatem vel aliquid aliud praeter haec? Cetera, o vir felices, quid ipsum bonum sit in praesentia dimittamus: est enim, ut mihi videtur, praesentem supra contemplationem; quid autem appareat boni ipsius filius, quique simillimus ei sit, si vobis placet dicam. Hunc ergo ad praesens patrem boni ipsius filiumque accipite: cavete tamen ne inscius ipse vos decipiam, vanam reddens de filio rationem. Multa quidem pulchra et multa bona et singula similiter esse dicimus et oratione distinguimus; atqui et ipsum pulchrum et ipsum bonum inducimus, ac similiter in omnibus quae ut plura ponebamus rursus ponimus secundum ideam unam cuiusque tanquam una sit; et haec quidem videri dicimus non autem intelligi, ideas autem intelligi non videri. Nunquid animadvertisti quam perfectissimum sensuum auctor vim fabricaverit ad id quod videre et id quod videri dicimus? Praesente oculis visu ipsisque ad spectandum directis, praesente item colore, nisi adsit et genus tertium proprie ad naturam aptum, neque visus videbit quicquam neque videri colores poterunt. Quidnam id esse dicis? Quod tu lumen vocas.
Quem potissimum deorum caelestium huius causam putas, cuius lumen efficit ut et visus noster quam optime cernat et oculis obiecta cernantur? Nempe de sole interrogas. Visus sol non est, neque oculus cui inest visus sol est, sed ex omnibus sensuum organis id maxime solis infusum servat; sol igitur visus non est, causa vero est ipsius visus, quum ab eo prospicitur. Hunc me vocare boni filium dicito, quem ipsum bonum in se secum genuit comparatione consimilem, ut quemadmodum ipsum in loco intelligibili ad intellectum et ea quae intelliguntur se habet, sic et iste in loco visibili ad visum se habeat et ad ea quae videntur. Oculi, quoties non ad ea vertuntur quorum colores diurnus fulgor illuminat, sed ad illa quae nocturnis radiis attinguntur, caecutiunt hallucinanturque et prope caeci esse videntur; quoties vero ad ea quae sol illustrat perspicue cernunt, iisdemque ipsis in oculis esse visus apparet. Sic et de animo cogita: cum ad id fertur quod veritate splendore que illustratur, intelligit cognoscitque, et mentem habere videtur; cum vero ad id quod tenebris est permixtum, quod generatur atque corrumpitur, obtunditur acies eius opinionesque versat varias, ac mentis expers esse videtur.
Illud igitur quod veritatem illis quae intelliguntur praebet, et intelligenti vim ad intelligendum porrigit, boni ideam esse dicito, scientiae et veritatis quae per intellectum percipitur causam. Cum vero adeo pulchra duo haec sint, cognitio scilicet ac veritas, si bonum ipsum aliud quam ista et pulchrius aestimabis recte putabis: et quemadmodum lumen ac visum solis speciem quandam habere existimare decet, solem vero ipsum esse nequaquam, ita cognitionem et veritatem boni ipsius speciem habere aliquam, esse vero ipsum minime; augustior enim est ipsius boni maiestas. Solem quidem dices iis quae videntur non modo videndi praebere potentiam, verum etiam generationem augmentum nutritionem, cum ipse tamen generatio non sit: atque ita bonum iis quae cognoscuntur dare non modo ut cognoscantur, sed esse insuper et essentiam elargiri, cum ipsum essentia non sit, sed supra essentiam dignitate ipsam et potentia superans. Tum Glauco ridens, Aedepol, inquit, mirabilis hic excessus. Huius certe tu causa es, qui me compulisti ad ea quae mihi de hoc viderentur aperienda.
Cogita duo haec esse, et unum quidem in genere locoque intelligibili regnare, alterum in visibili: habeas species duas, visibile scilicet et ipsum intelligibile. Perinde ac si acceperis lineam in duas inaequales sectam portiones, et utramque rursus partem simili ratione diviseris, ita visibile genus et intelligibile alterum in duo rursus secundum claritatem et obscuritatem utramque distingue. In genere visibili portio una imagines continebit (voco autem imagines primum umbras, deinde simulacra quae in aquis apparent et quae in corporibus densis laevibus lucidis); portio vero altera comprehendet ea quorum hae similitudines quaedam sunt, animalia videlicet quae apud nos sunt et plantas et universum fabricae genus. An tu praeterea secundum verum et non verum distinguas genus hoc, quemadmodum se habet quod opinione fingitur ad id quod scientia noscitur, ita simulacrum ad illud cuius est simile?
Considera iterum intelligibilis sectionem. Unum quidem ipsius genus est quod inquirit animus his utens velut imaginibus quae prius divisa sunt, compulsus ex positionibus non ad principium sed ad finem procedere; alterum vero, quod excogitat animus ex suppositione procedens ad principium non suppositum, nec imaginibus utens, sed in ipsis speciebus per ipsas progrediens. Qui circa geometriam et arithmeticam et cetera generis eius versantur supponunt par et impar et figuras ac tres species angulorum et horum similia, et de his positis tanquam manifestis rationem nullam exigendam putant, atque hinc incipientes ad illud tandem perveniunt quod quaerebant; quanquam a formis quae in aspectum cadunt utuntur déque illis verba faciunt, non ad eas mentem dirigunt sed ad illa potius quorum ista simulacra sunt, ad quadrangulum ipsum et diametrum, non ad ea quae scribunt: speciebus quidem hisce quas describunt figurantque, quarum et umbrae sunt et in aquis imagines, tanquam imaginibus quibusdam utuntur, affectantes illa conspicere quae non aliter quam cogitatione percipiuntur.
Hanc generis intelligibilis speciem dicebam, de cuius investigatione cogi animum suppositionibus uti, ad principium non euntem, utpote qui supra suppositiones ascendere nequeat, utaturque imaginibus his quae ex inferioribus fiunt. Alteram igitur intelligibilis partem ad illud referre me scito, quod ipsa ratio per demonstrandi facultatem attingit, dum suppositiones non pro principiis habet sed revera pro suppositionibus accipit, tanquam gradus quosdam, donec ad principii non suppositi naturam, universorum principium, pervenerit; quo attacto, rursus quae illi adhaerent apprehendens, ita ad finem usque descendit, nullo prorsus sensibili utens, sed ipsis speciebus per ipsas atque in ipsas, et in ipsas demum desinit. Intelligo, sed non satis: moliris enim quod ad principium haeret a demonstrationis scientia speculari, illud esse clarius quam ex illis scientiis quae artes appellantur, in quibus pro principiis suppositiones habentur, quas qui ista considerant cogitatione quidem, non sensibus intueri coguntur; quoniam vero non a principio ascendunt sed ex suppositionibus indagant, intellectum circa hoc habere tibi nequaquam videntur, licet cum principio intelligibilia sint.
Videris mihi geometricarum et similium rerum habitum cogitationem potius appellare quam intellectum, quasi cogitatio inter opinionem et intellectum medium teneat. Atque ad has quatuor proportiones quatuor itidem animi affectiones accipe: intelligentiam quidem ad supremum ipsum, ad secundum cogitationem, ad tertium fidem, ad postremum vero assimilationem sive imaginationem. Haec praeterea invicem alterna ratione proportionis ordina, ut ita haec claritatem participent quemadmodum illa, circa quae sunt, veritatem. Intelligo equidem, et quod dicis admitto, et ut iubes ita dispono.
Liber VII
Post haec naturam, inquam, nostram, quod ad eruditionem et ruditatem attinet, tali quadam imagine tibi fingito. Finge animo subterraneum, specus instar, domicilium unum, cuius ingressus longissimus versus lumen in antrum totum pateat; in eo homines nutritos a pueritia, cervicem et crura ita devinctos ut et immobiles permanere cogantur et ad anteriora solum prospicere, capita vero vinculis astricta circumagere nequeant. Post tergum autem superne ac procul ignis fax suspensa sit, interque ignem et vinctos homines via superior paulo, secusque paries sit constructus exiguus, sicut plerumque praestigiatoribus septa quaedam, super quibus sua miranda demonstrant, coram spectantibus opponuntur. Cogita rursus homines intra parietem ferentes vasa varia supra parietem eminentia, statuasque hominum et aliorum animalium lapideas et ligneas imagines modisque variis fabricatas; atque, ut consentaneum est, qui haec circumferunt partim sileant, partim loquantur. Quam portentosa haec figmenta sunt, quamque mirabiles captivi! At similes isti nobis sunt.
Nam primum quidem putas istos aliud quicquam vel suiipsorum vel proximorum hominum videre praeter umbras quae ab igne in adversam speluncae partem cadunt? Nihil aliud, quando nunquam in vita movere capita potuerunt. Quid autem eorum quae circumferuntur, nonne umbras duntaxat? Si ergo invicem loqui liceret, nonne umbras rerum nominibus appellandas esse putare eos credamus? Quod si echo ex adversa parte carceris resonaret, quoties praetereuntium aliquis loqueretur, putasne ipsos alium quenquam quam transeuntium umbras loqui existimaturos? Omnino igitur isti nihil verum esse nisi fabricatarum rerum umbras arbitrarentur. Contra vero nunc animadverte qualis foret eorum a vinculis solutio ignorantiaeque curatio. Nempe si quis eorum solveretur cogereturque repente surgere, collum vertere, ambulare, lumen ipsum aspicere, doleret protinus, nec propter splendorem intueri posset illa quorum umbras ante cernebat. Huic si quis nugas hactenus spectavisse dicat, nunc autem rebus veris esse propinquiorem veriusque inspicere, ac praetereuntium quemque monstrans quid sit quaerat, nonne vacillaturum putas arbitraturumque veriora esse quae ante cernebat quam quae nunc ostenduntur?
Et si coegerit eum lumen aspicere, nonne dolore oculorum affectum iri, ita ut fugiens ad illa se vertat quae intueri potest, eaque vere clariora esse quam quae monstrantur existimet? Si vero quis eundem per aspera atque ardua sursum traheret violenter, neque permitteret quicquam aspicere antequam ad solis lumen extraxisset, nonne dolere ipsum et aegre ferre dum raperetur, et cum ad lumen evectus fuerit oculos splendore fusos haerere, nihilque ex his posse conspicere quae vera nunc ab hominibus existimantur? Consuetudine igitur primum opus, si supera inspecturus sit: umbrasque primum facilius intuebitur, post haec in aquis hominum ceterorumque imagines, ipsa vero deinde; quae in caelo sunt et ipsum caelum nocte facilius contemplabitur, dum astrorum et lunae lumen spectabit, quam si solem ipsum die solisque fulgorem intueatur. Atque ita demum solem ipsum suspiciet, neque iam in aquis et aliena in regione simulacra ipsius spectabit, sed ipsum secundum seipsum in sede propria speculabitur, et qualis sit cognoscere poterit.
Animadvertet tandem ipsum esse qui tempora et annos temperat, qui omnia regit quae sub caelo sunt, qui omnium quae ante ab ipsis visa sunt modo quodam est auctor. Quid si habitationem pristinam memoria repetat et illorum hominum sapientiam atque vincula, nonne eum beatum se locum mutatione existimaturum, illos autem miseraturum? Vel quod ait Homerus malle, in alieno scilicet rure servi alicuius extorris mancipium effici, et quidlibet perpeti potius quam opinionibus istis illudi et in ea miseria versari? Arbitror equidem quaecunque alia potius quam vitam eiusmodi electurum. Tum hoc considera: si hic rursus descendat et sedem quam antea nanciscatur, nonne, cum repente a sole discesserit, tenebris offundetur? At si umbras illas discernere oporteat déque ipsis disceptare cum illis qui perpetuis vinculis pressi sunt, proferendaque sententia sit eo ipso tempore quo oculi ipsius hallucinantur antequam acies expurgetur (quod quidem non brevi fiet), an non risum concitabit, diceturque corruptis reversus esse oculis, nunquamque ad supera contendendum esse? et eum qui solvere et sursum ducere conetur, si deprehendere possent, protinus occidendum?
Tota haec imago, o amice Glauco, referenda est ad illa quae supra dicta sunt: carcer quidem is ad eam quae cernitur oculis mundi machinam; fax vero ignis in specu ad solis potentiam; postremo si ascensum ad supera eorumque conspectum ad eum qui ad intelligibilem regionem tendit ascensum retuleris, non aberrabis. Nempe arbitror in ordine ipso intelligibili boni ideam supremam existere, vixque videri; si autem visa fuerit, asserendum eam omnibus omnium quae recta et bona sunt causam esse, cum ipsa in loco visibili lumen creaverit et luminis auctorem, in ipso vero intelligibili regnet ipsa veritatemque et mentem protulerit: quam nosse necesse est omnem quicunque sana mente quicquam vel privatim vel publice acturus sit.
Age et hoc considera, num mireris quod hi qui huc descendunt nolint humana tractare, sed ipsorum mentis acies semper ad supera dirigatur. Probabile quippe id est, si quidem superiorem imaginem sequitur. Mirandum putas, si quis a divinis spectaculis ad humana haec mala prolapsus ineptior sit ad agendum, rideturque, praesertim si antequam praesentibus tenebris assuescat, dum adhuc caligat, cogatur vel in iudiciis vel alibi de iustis umbris aut statuis illis, quarum umbrae hae sunt, certare, déque eorum qui iustitiam ipsam nunquam viderunt persuasione disserere? Verum si mente quis habuerit, recordabitur duobus modis et duabus ex causis turbari oculos consuevisse, et cum ex lumine ad umbram descendimus et cum ex tenebris in lucem prodimus; eodemque modo affici animum arbitrabitur, quoties turbatum viderit et ad aliquid cernendum hebetiorem; ideoque haud temere in risum prorumpet, sed diligenter inquiret utrum a lucidiori vita descendens novis tenebris obruatur, vel ab insipientia plurima ad fulgidum spectaculum surgens sub corusco nimium splendore deficiat.
Non est talis eruditio qualem aliqui praedicant: pollicentur enim animo scientiae prorsus experti se scientiam tradituros, quasi oculis caecis visum. Praesens autem ratio nobis innuit hanc in animo cuiusque inesse vim et instrumentum quo res discitur: perinde ac si oculum impossibile esset aliter quam una cum toto corpore ad clarum obiectum ex obscuro convertere, ita tota mente ab eo quod fit usque ad id quod ens dicitur circumagere oportere, donec quod clarissimum est (hoc autem ipsum bonum esse dicimus) possit speculando ferre. Ad hoc igitur ipsum eruditio competens erit facultas quaedam animi dirigendi, quo ipsius oculus quam facillime et efficacissime convertatur; quae huic oculo aciem visumque non dabit, sed eum, cum visum quidem habeat neque tamen recte conversus sit neque quo decet aspiciat, convertere omni machinatione contendet.
Cetera quae virtutes animae nuncupantur in hoc virtutibus corporis similia videntur, nam cum natura non insint, paulatim consuetudine et exercitatione comparari videntur; sapientia vero maxime omnium divinior quaedam virtus existit, quod vim quidem suam nunquam amittit, ab ipsa vero circumductione utile et conferens an inutile rursus noxiumque evadit. An nondum animadvertisti quam acute videt celeriterque discernit illorum animula qui, licet mali sint, tamen sapientes habentur, ea ad quae conversa est, tanquam aciem habeat nequaquam hebetem, sed pravitati servire coacta sit, atque idcirco quo acutius inspicit eo plura peragit mala? Quod si ab hoc ingenio statim a pueritia amputentur quae generationis affinia, ceu plumbea pondera, quae comestionibus et huiusmodi voluptatibus libidinibusque inhaerentia mentis aciem ad inferiora deorsum trahunt, confestim expeditus eius intuitus et ad ea quae vera sunt conversus, idem ipse in eisdem hominibus tam acute illa discerneret quam haec quibus in praesentia est intentus.
Nonne probabile ac necessarium ex praedictis neque hos homines et veritatis ignaros rempublicam sufficienter administrare, neque eos qui semper in studiis litterarum versati sunt? propterea quod illi quidem finem sibi certum non proposuerunt in vita, ad quem respicientes oportet omnia agere quaecunque agant et privatim et publice; hi autem haud sponte tractabunt civilia, existimantes se etiam hac in vita a negotiis humanis semotos in beatorum insulis habitare. Nostrum igitur, qui condidimus civitatem, erit officium optimas hominum naturas impellere ad eam quam supra diximus maximam disciplinam, bonumque cognoscendum, adeo ut et sursum ascendant; ac postquam ascenderint, ne ipsis (quod nunc conceditur) permittamus ut in eo studio permaneant neque velint rursus ad homines istos quasi carcere clausos descendere, neque laborum istorum honorumque, seu viliores seu pretiosiores fuerint, participes esse.
An ipsis iniuriam inferemus, eosque deteriorem vitam subire cogemus, cum frui meliore possint? Oblitus es, o amice, hoc legislatori curae non esse, ut unum quoddam genus in civitate in primis sit beatum, sed ut tota civitas; id quod ciues persuasione et vi conciliat, facitque ut mutuo sese adiuvent communemque pro viribus utilitatem colant. Considera itaque, Glauco, quemadmodum philosophos qui apud nos reperiuntur iniuria nulla afficiemus, sed cum cogemus ut eos aliorum curam gerere iure in hunc modum dicemus: quod videlicet quicunque in aliis civitatibus philosophi reperiuntur, merito administrandae reipublicae labores refugiunt, quia in qualibet civitate ipsi fere sua sponte nascuntur Republica non curante; et par est ut quod per se nascitur, cum nulli pro alimentis acceptis sit obnoxium, nulli exhibeat nutrimenti mercedem. Nos autem vos tam vobismet quam reliquis civibus, tanquam in apum examine duces ac reges creavimus, melius perfectiusque quam apum reges eruditos, aptioresque ad utramque curam suscipiendam.
Descendere ergo vicissim debetis singuli in aliorum hominum coetum, et ad obscura inspicienda assuefieri: nam cum assuefacti fueritis, multo acutius illa cernetis quam qui in iis quotidie obversantur, et quaelibet simulacra et quorum sunt agnoscetis, qui revera noveritis quae honesta, iusta, bonáve sint. Atque ita nobis una ac vobis civitas quasi vigilantibus recte sentientibus coletur, non tanquam somniantibus, quemadmodum nunc plurimae habitantur ab his qui de umbris inter se decertant déque principatu tanquam maximo bono contendunt. Veritas autem ita se habet: civitas profecto in qua cives ad expetendos magistratus minime ambitiosi sunt optime et procul a seditionibus permanet, contra vero quae aliter affectos habet cives. An renuent monitus nostros alumni, cum haec audierint, nolentque vicissim singuli civitatis administrationem suscipere, ceteroquin magna ex parte secum invicem in puro vivere?
Nam vagas ad eam non tanquam ad bonum, sed tanquam ad necessarium, accedet eorum quisque, contra ac illi qui nunc in singulis civitatibus dominantur. Nempe sic res habet, o amice: si vitam inveneris eorum qui magistratibus praefuturi sunt ipsis magistratibus meliorem, tunc primum tibi optime instituta civitas elucebit; in ea siquidem sola vere divites dominabuntur, non auri dico, sed cuius oportet virum beatum divitem esse, vitae probae atque prudentis: sin autem inopes bonisque propriis vacui ad Rempublicam accesserint, bona ut illinc rapere cupientes, civitas illa felix esse non poterit. Nam ubi de principatu contenditur, cum proprium hoc sit et intestinum bellum, tum eos qui ita pugnant tum reliquam civitatem perdit. Habes aliquos qui civiles honores spernant praeter veros philosophos? Non per Iovem. Magistratus igitur dandi tunc hominibus imperii minime cupidis; alioquin rivalitas inter aemulos orietur. Quos enim alios ad custodiam civitatis induces praeter eos qui optime haec intelligunt, per quae rite civitas colitur, habentque et honores alios et vitam civili praestantiorem?
Vis ergo nunc inquiramus quo pacto tales in civitate viri evadant, et qua ratione eos aliquis in lumen educat, quemadmodum ab inferis ad deos ascendisse aliqui memorantur? Hoc, ut videtur, non erit testae revolutio, sed animae circumductio, a nocturno quodam die ad eius quod vere est contemplationem: quem quidem ascensum veram philosophiam esse dicemus. Quaenam igitur erit, o Glauco, disciplina per quam animus ex his quae fluunt ad ea quae vere sunt reducatur? Gymnastica circa id quod augescit et deficit versari videtur, nam incrementum corporis et decrementum considerat: haec ergo non erit ea quam quaerimus disciplina. Genus illud musicae quod supra narravimus consuetudine moribusque custodes erudiebat, praebens secundum harmoniam compositionem et concinnitatem quandam potius quam scientiam: cognitio vero talis cuiusdam boni, quale tu nunc investigas, in ea nulla prorsus existit. Caeterum, o beate Glauco, quaenam talis erit facultas? artes enim mechanicae illiberalesque omnes esse quodammodo visae sunt. Age, si nihil ab his seorsum accipere possemus, aliquid saltem ex iis quae per omnia discurrunt accipiamus. Quidnam? Commune scilicet illud quo omnes utuntur artes cogitationes atque scientiae, quod cuique in primis necessario est discendum: leve hoc et puerile, cognoscere scilicet unum, duo, tria, quod summatim numerum et computationem voco.
An non ita natura comparatum est ut omnis ars atque scientia cogatur horum particeps fieri? Nonne res bellica etiam? Ridiculum ducem Agamemnonem fuisse tragoediae ostendunt: an ignoras quod se profiteretur numeri inventorem, asseritque apud Troiam belli acies ordinasse navesque et reliqua omnia numerasse, quasi horum numerus ante fuisset incognitus et Agamemnon, ut videtur, neque quot pedes haberet agnoverit, siquidem erat computationis ignarus? Necessariam ergo numerorum cognitionem militi esse dicemus, ut et numerare et computare valeat. An tibi in hac disciplina videtur quod mihi venit in mentem? Videtur natura ex eorum numero esse quae ad intelligentiam homines elevant; cumque talis sit ut omnino mentem ad essentiam attollere possit, nemo tamen, ut decet, hac utitur cognitione. Animadverte obsecro quemadmodum mecum ipse genera rerum ita distinguo ut quaedam ad intelligentiam ducant, quaedam minime: ea porro mentem minime provocant quaecunque in contrarium simul sensum non incidunt; quae vero incidunt in contrarium provocant, postquam sensus non hoc magis quam contrarium monstrat, sive eminus seu cominus intueatur.
Hos tres esse digitos dicimus, pollicem, indicem ac medium: digitus quidem esse similiter quisque eorum apparet, atque ad hoc nihil interest sive medius offeratur sive postremus, albus seu niger, crassus aut tenuis; in omnibus enim huiusmodi non cogitur animus intelligentiam ad disceptandum provocare, quod e multis sit digitus, neque enim aspectus simul significavit digitum aliud esse quam digitum. Ipsorum vero magnitudinem et parvitatem nunquid aspectus satis cernit, nihilque ad eum refert sive in medio quaedam illorum iaceant sive in extremis? eodemque modo crassum et tenue, mollitiem et duritiem tactus ipse? At alii sensus nunquid imperfecte talia quaedam declarant? nam primum sensus qui ad durum attinet cogitur et ad molle pertingere, animoque ita renuntiat quasi idem et molle et durum esse senserit; necessarium igitur in rebus huiusmodi animum dubitare quid significet huic sensui hoc grave, quid leve, si grave leve et leve grave significat. Absurde profecto hae ad animum interpretationes deveniunt ac considerationem indigent: merito igitur in his animus nititur rationem et intelligentiam provocare, nunquid unum aut duo sint singula quae nuntiantur.
Hinc ad sciscitandum protinus incitamur, quid magni sit, quid parvi; atque ita aliud quidem intelligibile, visibile aliud nuncupavimus. Quid vero numerus et unum, utro in genere tibi esse videatur? Si enim sufficienter ipsum per seipsum inspicitur, aut alio quopiam sensu unum comprehenditur, haudquaquam ad essentiam mentem deducit, quemadmodum de digito diximus; sin autem aliquid semper contrarium illi simul suboritur, adeo ut nihil magis unum quam contrarium videatur, disceptatore ac iudice iam indiget, cogiturque in ea animus dubitare atque perquirere, et movens in seipso intelligentiam sciscitari quidnam unum ipsum est. Atque hoc pacto unius disciplina et cognitio ex eorum numero erit quae attollunt animum convertuntque ad eius quod vere est contemplationem: simul nanque ipsum ut unum cernimus et ut multitudinem infinitam. Haec itaque disciplina ex earum genere erit quas quaerimus, militi quidem cognitu necessaria ad acies ordinandas, philosopho autem ut e fluctibus generationis emergat essentiamque attingat. Convenit igitur persuadere illis qui maximis civitatis muneribus functuri sunt ut se ad computandi scientiam conferant, neque leviter eam attingant, sed persequantur quoad ipsa mente ad numerorum naturam contemplandam pervenerint, non vendendi emendique gratia tanquam mercatores, sed et ad bellum instructi sint, faciliusque animum a generatione ad veritatem essentiamque convertant.
Hoc unum sit positum: post hoc quod huic proximum est consideremus, num Geometriam dicis? Hanc ipsam. Quatenus enim ad bellicam rem confert (ad castra ponenda, regionem occupandam, colligendas turmas vel spargendas, et ad omnem digerendi exercitus rationem), permultum interest Geometriae sive aliquis sit an non; ad haec utique exigua quaedam Geometriae particula sufficit. Inquirendum est autem utrum diuturnius studium conferat ad ideam boni facile dignoscendam: conferunt vero ad hoc omnia quae animum illuc convertunt ubi est essentiae beatissimum. Profecto nobis hoc non negabunt quicunque vel paululum Geometriae gustarunt, quin haec scientia contra omnino se habeat quam de ea loquuntur qui in ipsa versantur: ridicule enim et quasi coacti saepe loquuntur, nam velut operatores operisque gratia verba faciunt, quae et quadrare aiunt et producere atque addere, cum doctrina haec omnis cognitionis gratia quaeratur, eius scilicet quod semper est, non eius quod et oritur quandoque et interit. Geometria igitur eius quod est semper cognitio est; attollet igitur ad veritatem animum atque ita ad philosophandum praeparabit cogitationem, ut ad supera convertamus quae nunc contra quam decet ad inferiora deiicimus.
Quam maxime igitur praecipiendum est ut qui praeclarissimam hanc habitant civitatem nullo modo Geometriam spernant, nam et praeter ipsius propositum haud exigua sunt, quae tu circa rem bellicam commemorabas, et ad disciplinas omnes facilius perdiscendas interest omnino attigeritne Geometriam aliquis an non. Hanc ergo doctrinam secundo loco discendam iuvenibus proponamus; an tertio in loco ponemus Astronomiam? Retrogrediamur potius, nam non recte quod Geometriae sequitur accepimus: quia post planum statim solidum illud, tertium, capere debemus, quod est circa cuborum augmentum atque id quod profunditatis fit particeps. Sed haec, o Socrates, nondum reperta videntur. Huius rei causae sunt, quia nulla in civitate haec honorantur, et cum inventu difficilia sint haud ardenter quaeruntur, et qui ista perquirunt duce indigent, sine quo minime reperient. Quartum igitur in loco ponamus Astronomiam, tanquam adsit ea facultas quae nunc fuerat praetermissa, si modo in civitate suscipiatur.
Astronomiam, in cuius laude paulo ante immorabar, non eo modo quo nunc tractant qui philosophiae ipsam iungunt extollendam censeo, ad inferiora enim animi oculos deiicere mihi videntur. Constat enim quod si quis laquearia variis coloribus depicta suspiciens aliquid perceperit, eum non oculis intueri sed intelligere arbitraberis: reor enim nullam aliam disciplinam ad supernam inspectionem animum excitare nisi eam quae circa essentiam et id quod videri non potest versatur; quod si quis sursum intuens aut conversus deorsum sensibile aliquid percipere studet, discere ipsum nequaquam assevero, scientiam enim adipisci hunc nego. Existimandum est has quae in caelo sunt varietates, quandoquidem in loco visibili sunt, si cum ceteris eiusmodi comparentur optime intergerrimeque dispositas, sin autem cum veris longe deficere: veras inquam varietates et motiones, quibus ipsa quae vere est velocitas et ipsa quae vere est tarditas in vero numero verisque figuris omnibus et inter se feruntur et quae insunt ferunt, quae quidem ratione et cogitatione comprehendi possunt, visu vero nequaquam. Coelestium igitur varietate utendum est velut exemplo quodam ad supernarum rerum contemplationem; problematibus itaque utemur ut in Geometria, et quae in caelo sunt dimittemus, si modo ita percepturi sumus Astronomiam ut quod in nobis sapientiae compos natura existit utile ex inutili efficiatur.
Quemadmodum ad Astronomiam oculi, sic ad harmonicum motum videntur aures fabricatae, unde et has invicem esse germanas scientias et Pythagorei putant et nos assentimur. An ignoras quod circa harmoniam tale aliquid agant? nam dum concentus et tonos qui percipiuntur auribus metiuntur et comparant, irrito labore quemadmodum Astronomi voces conterunt, aures menti praeponentes. Non eos potius, sed illos de harmonia dicemus rogandos qui numeros eos sectantur qui in concentibus ad aures pertinentibus insunt, sed ad investigandum inde transeunt qui consonantes numeri sint qui non, et quam ob causam utrique sint tales. Rem egregiam narras, et utilem ad boni ipsius pulchrique indaginem, quae si aliter quaeratur fit prorsus inutilis. Arbitror autem supradictorum omnium tractationem, si mutuam ipsorum communionem cognationemque attigerit investigaveritque qua secum ista invicem ratione cohaereant, ad ea quae expetimus conducturam: sed magni est quod iubes. Ignoramusne haec omnia ipsius legis quam discere decet initium esse? nondum enim dialectici de his rebus differere tibi posse videntur.
Nisi quis et accipere possit et reddere rationem, nunquam sciet quicquam eorum quae esse dicimus cognoscenda. Nonne haec iam lex est quae per differendi artem ostenditur, quam, ratus intelligibilis cum insit, ea vis imitatur aspectus quam supra diximus ad ipsa iam animalia sese convertere et ad stellas et ad ipsum denique solem? Haud secus cum quis ad differendum se confert absque sensibus omnibus, ratione duntaxat ad ipsum quod est quodlibet nititur, neque desistit iter prius quam ipsum quod est et bonum intelligentia ipsa perceperit, tunc demum ad finem intelligibilis ipsius ita pervenit ut ille alter ad visibilis finem ascendit. Nonne dialecticum hanc progressionem vocas? Atqui quemadmodum solutio illa a vinculis conversioque ab umbris ad simulacra ac lumen, et ex antro ad solis lumen exitus, ipsum quod in corporali et visibili regione omnium fulgentissimum cernere docuit, ita omnium supradictarum artium studium deducit animum per ea quae vere sunt, ad aliud quoddam lumen tanquam ad solem, habetque vim quandam excolendi id quod est in animo praestantissimum et contemplationem eius quod in ordine rerum est optimum.
Sola differendi facultas homini, in his quae diximus recte nobis dicentibus, ordine certo circa unumquodque quid ipsum sit invenire conatur: siquidem ceterae artes aut opiniones hominum cupiditatesque respiciunt, vel ad generationes et compositiones; reliquae vero, Geometria scilicet eiusque comites, circa ipsam essentiam quodammodo somniant, syncere autem quicquam ab illis cernere impossibile est tantisper dum suppositionibus utuntur easque ratas habent ut illarum rationem reddere nequeant. Dialectica vero sola, sublatis suppositionibus omnibus, ad ipsum principium pergit ut compertum habeat, ac revera animi oculum caeno barbarico obrutum paulatim sursum trahit ac ducit, tanquam adiutricibus ac ministris quibusdam utens his artibus quas narravimus. Placet igitur, quemadmodum supra, primam partem vocare scientiam, secundam cogitationem, tertiam fidem, postremam imaginationem; et ambo illa simul intelligentiam, haec autem ambo simul opinionem; et cogitationem quidem circa generationem, intelligentiam vero circa essentiam esse. An non dialecticum vocas eum qui rationem cuiuslibet capit essentiae? Videtur tibi doctrinis omnibus dialectica velut apex esse praeposita, nec ullam doctrinam ulterius ac eminentiorem reperiri, sed hic iam doctrinarum omnium esse finem.
Restat deinceps aperiendum quibus distribuendae hae disciplinae sint et quomodo. Recordaris in primo illo delectu quales delegerimus principes: nam et gravissimos homines et fortissimos esse eligendos, et quoad fieri potest speciosissimos; neque solum quaerendi sunt homines generosi atque graves, sed qui insuper eas habeant naturae dotes quas disciplina haec exigit, acumen scilicet facilitatemque ingenii ad doctrinarum perceptionem; quaerendus etiam vir memoria valens, integerrimus, tolerantissimus, nam quae alia censes libere labores corporis subiturum tamque arduum doctrinae meditationisque studium ad finem usque prosecuturum nisi qui optima natura sit praeditus? Principio ad labores suscipiendos claudus esse non debet quisquis est philosophiae amator, hoc est animo veritatem amante, mendacium odiente: an non et quoad veritatem similiter mancum eum ponemus qui voluntarium quidem mendacium odit, involuntarium vero mendacium facile tolerat? Quinetiam circa temperantiam, fortitudinem, magnificentiam et reliquas virtutis partes non minus animadvertendum est: quoniam, si haec non observanda quinam legitimus sit qui spurius, et privati quidem amicis Rempublica vero principibus mancis et spuriis ad quodcunque istorum contigerit utuntur.
Nam si homines quo ad corporis ac mentis habitum integerrimos ad tantam doctrinam exercitationemque ducemus atque erudiemus, et ius ipsum nobis minime succensebit, et civitatem servabimus; sin aliter affectos homines ad ista ducemus, contraria faciemus omnia, et philosophiam multo magis dedecorabimus. Hoc autem ne nos fugiat, quod illa quae ad Arithmeticam et Geometriam omnemque doctrinam pertinent quae dialecticam antecedere debent, pueris tradenda sint, atque is docendi modus accipiendus quo minime coacti ad discendum esse videantur: non decet enim liberum quenquam cum servitute disciplinam aliquam discere, quippe ingentes labores corporis vi suscepti nihilo deterius corpus efficiunt, animo vero nulla violenta disciplina est stabilis. Ergo non tanquam coactos pueros in disciplinis, o vir optime, sed quasi ludentes enutrias, ut magis ad quod quisque natura sit aptus possis agnoscere. An non recordaris nobis in superioribus dictum eos etiam spectandi gratia in castra ducendos, et si tuto id tentari possit propius admovendos, ut catulorum instar sanguinem incipiant degustare?
In his igitur omnibus, tam laboribus quam disciplinis et timoribus, qui se acutissimum semper praestabit in numerum seligendus est, in ea aetate qua a necessariis exercitationibus soluti sunt: in hoc enim tempore (sive biennium sit seu triennium) facere aliud nequeunt, labor enim ac somnus disciplinis adversi sunt. Post id tempus, quicunque ex viginti annis ut ceteris praestantiores electi fuerint maioribus quam ceteri afficiendi honoribus; et quae disciplinae illis in pueritia sparsim oblatae fuerunt, una his iam in conspectum referendae, ut ipsam disciplinarum inter se cognationem et ipsius quod vere est naturam aspiciant. Hac experientia cognoscitur maxime qui ad dialecticum optime a natura est institutus, qui non: nempe quisquis ad hoc dignoscendum est perspicax dialecticus est, qui vero hebes nequaquam. His igitur animadvertes oportebit eos qui apprime talem se in ipsis reperient, stabiles in disciplinis, constantes in bello, in aliis officiis perseverantes, postquam trigesimum annum impleverint, ex electis praeelectos in maioribus honoribus constituere, et ipsa differendi facultate diligenter examinare quis eorum poterit, sine oculorum aliorumque sensuum ministerio, ad ipsum quod vere est cum veritate transcendere.
In quo maxima, o amice, opus est cautione. Non animadvertis quantum nunc malum circa differendi peritiam contingat? iniquitate prorsus abundant. Veluti si quis suppositionibus permultis in deliciis a nobili familia nutriatur, inter adulatores complurimos adultus autem persentiat quod ex eis quos parentes existimat natus non fuerit, veros tamen genitores nusquam reperiat: vaticinari potes qualis huic animi affectus futurus sit erga adulatores et erga eos qui ipsum supposuerunt; nam dum suppositionem ignorabit, magis eos honorabit quos parentes et propinquos existimat quam assentatores; sin autem rem ipsam agnoverit, hos minus colet, assentatoribus vero propensius obsequetur. Sunt nobis a pueritia opiniones de honestis iustisque officiis, sub quibus tanquam parentibus educati sumus: his paremus, has prae ceteris honoramus. Si dialectica vis aggressa aliquem ita affectum interroget quid honestum sit, ac respondisset id quod ex legislatore perceperat, ratio confutet crebrisque redargutionibus eo deducat ut opinetur illud non magis honestum esse quam turpe, parine illa posthac honore prosecuturum putas? ex iusto igitur fiet iniquus.
Ut igitur miserabilis hic eventus vitetur, triginta annos nati duntaxat caute admodum dialecticis argumentationibus degustent: neque enim latet quod, cum primum adolescentuli disputationis artificium gustant, eo protinus quasi ludo quodam ad refellendum utuntur, eosque qui confutant alios studiose sectantes ipsi quoque alios redarguunt, ac distrahendis lacerandisque proximis catulorum more delectantur; cum vero plures convicerint et a pluribus convicti fuerint, eo confestim deveniunt ut ex pristinis opinionibus ratam nullam habeant, atque ex his et ipsi et omnis philosophia apud alios calumniam reportant. At vir natu grandior ab hac insania diligentius declinabit, ac hominem investigandi veritatis gratia differentem imitabitur potius quam eum qui iocandi causa versutiis incumbit, disputandique studium ex infami reddet illustrius. Siquis igitur disputationi diligenter assidueque det operam, nihilque agat aliud nisi quod vicissim quandoque ad gymnasium corpus exerceat, huic ad perceptionem huiusmodi anni quinque sufficient.
Deinde ad antrum illud erunt iterum deducendi, cogendique eos principatus assumere qui ad bellum spectant, ut usu rerum ab aliis non superentur; atque in his quoque examinandi sunt, utrum constantes permaneant dum quoquoversus trahuntur, an nutent. Quot annos istis ascribis? Quindecim. Quum vero ad quinquagesimum annum pervenerint, quicunque integri inter eos rebusque gestis et scientiis praecellentes apparuerint, ad finem iam perducendi sunt, cogendique ut animi radium ad supera dirigentes ipsum quod omnibus lumen praebet suspiciant; quumque ipsum bonum noverint, exemplo illius freti civitatem privatosque seque ipsos per omnem sequentem vitam, et singula vicissim, exornent. Ac plurimum quidem in philosophia versentur, cum vero magistratus accersentur in civilibus negotiis invigilent, sigillatimque gubernent reipublicae gratia, ita ut non tanquam bonum aliquid et optandum ministerium sed necessarium munus exequi videantur. Atque ita, quum alios similiter ipsi instruxerint, eos vicissim reipublicae custodes relinquent, ipsi vero in beatorum insulas transmittentur: monumenta vero illis et sacra tanquam daemonibus, si Pythius oraculo confirmaverit, publice dicabuntur, sin minus, saltem ut beatis atque divinis.
Mirificos prorsus, o Socrates, principes quasi sculptor figurasse videris. Et mulieres quoque, o Glauco: ne enim arbitreris magis me de viris quam de mulieribus fuisse locutum, quaecunque videlicet natura aptae ad haec officia sunt, siquidem pariter in omnibus, ut narravimus, cum viris communicabunt. Num concedis nos de republica omnia non quasi pro desiderio effinxisse, sed pro veritate locutos, difficilia quidem factu, possibilia tamen, ac duntaxat ratione qua diximus, quando scilicet homines revera philosophi, vel unus vel plures, nacti in civitate potentiam praesentes honores despicient illiberalesque eos existimabunt, ipsum autem quod rectum est et honores qui ab eo proficiscuntur plurimi facient, maximum vero et summopere necessarium quod iustum, et huic ministrantes idque adaugentes civitatem suam rite disponent? Quo pacto? Omnes quicunque in urbe decem annos impleverint in agros transmittent, filios autem ipsorum suscipientes, procul ab his moribus quibus hodie parentes utuntur, moribus legibusque suis educabunt; atque ita celerrime atque facillime ea civitas et respublica orietur quam supra diximus, beatamque fore et genus hominum in quo condita fuerit plurimum iuvaturam. Nonne ergo abunde tum de hac civitate tum de homine eius persimili iam nobis dictum est? Constat plane, et quod quaeris finem mihi iam habere videtur.
Liber VIII
Convenimus de civitate et viro illi simili, quem bonum et iustum esse diximus: nam etsi optimam descripsimus, recordaris quod nihil eorum quae nunc possident alii esse ab aliquo possidendum statuimus, sed tanquam belli athletas atque custodes, in mercedem custodiae annua ab aliis alimenta suscipientes, eos oportere et se et civitatem tueri. Sed postquam haec absolvimus, repetamus iam unde huc digressi sumus, ut per eadem rursus proficiscamur. Dixisti, si haec recta sit respublica, ceteras aberrare; reliquarum vero rerum publicarum species esse quatuor, de quibus verba facere oporteret, earumque defectus inspicere et homines ipsarum similes declarare, ut eos omnes intuiti, et quis optimus sit vir quis pessimus declarantes, consideremus nunquid vir optimus felicissimus, pessimus autem sit miserrimus, an se res aliter habeat. Sunt enim quas dico illae quae et nomina habent, ipsa videlicet quae a multis laudatur Cretensis et Laconica; secunda vero ea quae paucorum potentia nominatur, plurimis plena malis; item quae ab hac differt plurimum eamque sequitur, gubernatio popularis; et generosa illa tyrannis, ab his omnibus diversa, civitatis extremus morbus.
Si gubernationum species quinque sunt, privatorum quoque animorum affectus quinque erunt. Virum certe similem optimae gubernationi vidimus, quem bonum et iustum recte asseruimus; deteriores deinceps narrare decet: contentiosum ambitiosumque hominem secundum Lacedaemonium reipublicae institutum, praeterea paucorum imperii cupidum, et popularem hominem, et tyrannicum, ut iniustissimum discernentes cum iustissimo comparemus, perfecteque dignoscamus quomodo summa iustitia ad summam se iniustitiam habeat, quo ad hominis iusti vel iniusti beatitudinem miseriamve pertinet. Quoniam vero, sicut coepimus, in rebus publicis mores facilius animadvertere quam in privatis personis, quia illic magis patent, ita et nunc in primis consideranda est ambitiosa respublica (cuius nullum habeo nomen praeter ambitiosam potentiam et principatum), post eam virum talem; deinde paucorum potentiam talemque virum; postea multitudinis gubernationem et hominem popularem; demum tyrannide pressam civitatem, et inde tyrannicum cognoscentes animum.
Age itaque explicare conemur quo pacto ex optima gubernatione ambitiosum imperium nascatur. Hoc simpliciter verum est, omnem rempublicam ex eo quod dominatur mutari, quando in ipso seditio oritur; dum vero secum ipsa consentit, etiam si valde exiguum sit, mutari impossibile est. At quonam pacto, o Glauco, civitas haec nostra e suo statu movebitur, principes inter se diffidebunt? An vis imitantes Homerum Musas oremus ut nobis explicent qua ratione seditio primum incidat, dicamusque ipsas tragicorum ritu, nobiscum veluti pueris iocantes, ita loqui ut dum nugantur serio agant et magnum quiddam loquantur? Difficile quidem est ita constitutam civitatem e suo statu moveri; verum cum omne quod genitum est corruptioni sit obnoxium, talis etiam constitutio semper manere non poterit sed solvetur. Illi vero quos ad civitatis gubernationem educavistis, quamvis sapientes fuerint, nihilo magis vestri generis fecundam vel sterilem generationem ratione una cum sensu assequentur, sed latebit eos opportunitas generandi, et plerumque cum non opportunum fuerit gignendis filiis operam dabunt.
Est autem ei quod divinitus generandum est circuitus quem numerus continet perfectus; humanae vero geniturae is est in quo primo augmentationes superantes et superatae, tres distantias atque quatuor terminos accipientes, similandi et dissimilandi et crescentium et decrescentium cuncta correspondentia et comparabilia invicem effecerunt; quorum sesquitertia radix quinario coniuncta duas harmonias praebet ter aucta: unam quidem aequalem aequaliter, centum centies; alteram vero aequalis quidem longitudinis sed oblongiori, centum quidem numerorum ex diametris comparabilibus invicem quinarii (indigentibus uno ex singulis, duobus vero qui invicem dici nequeant), centum vero cuborum trinitatis ipsius. Universus autem hic numerus geometricus talem auctoritatem habens ad potiorem deterioremque generationem vim habet: quod si civitatis vestrae custodes ignoraverint nec opportuno in tempore sponsas sponsis coniunxerint, haudquaquam ingeniosi felicesve pueri inde nascentur.
Ac licet maiores ipsi eos constituant principes qui inter illos praestantiores fuerint, tamen, quia indigni erunt parentum successione, in ipsis magistratibus subiectos negligent, neque musicae curam ut decet habebunt neque gymnasticae, unde iuvenes nimis erunt a musica alieni. Ex his autem principes constituentur negligentiores quam decet ad examinandum genera illa quae apud Hesiodum et quae apud nos referuntur, aureum scilicet genus, argenteum, et aeneum atque ferreum; quoniam vero mixtum erit argento ferrum et aes auro, dissimilitudo et inaequalitas discors exorietur, quae ubicunque nascuntur bellum semper et inimicitias pariunt. Cum vero iam coalescere coeperit, utraque genera ferentur, ferrum quidem et aes ad quaestum agrorumque et domorum possessionem aurique et argenti copiam, aurum vero et argentum ad virtutem statumque pristinum; pugnantia vero invicem in medium tandem convenient, ut divisis agris et domibus privatim quaeque possideant, illi vero qui ante ab eis servabantur tanquam liberi amici et nutritores in servitutem redigantur, et velut subditi atque servi belli custodiaeque ipsorum curam gerere compellantur.
Haec gubernatio inter optimates et paucorum potentiam erit media, et cum in eam fuerit permutata, partim priorem rempublicam imitabitur, partim paucorum potentiam, partim etiam quiddam sui proprium obtinebit. In priorem quidem imitabitur in eo quod principes honorabuntur, et milites ab agricultura mechanicisque artibus et aliis quaestibus abstinebunt, et communia fient convivia, gymnasticique ludi et belli certamina frequentabuntur. Sui autem ipsius propria talia quaedam habebit: quod sapientes metuet ad principatus admittere, quia non simplices neque integerrimos huiusmodi viros sed mixtos possideat, et animosiores potius simplicioresque homines ad gubernandum asciscet, qui ad bellum potius quam ad pacem nati videantur, dolosque et machinamenta belli plurimi faciet semperque pugnabit. Atqui pecuniarum cupidi erunt isti, quemadmodum in paucorum potentia, et tenebris obruti aurum et argentum rusticius honorabunt, utpote qui aeraria propriosque thesauros habeant quibus ista recondant, ac circumsepta domorum ceu propria in quibus multa cum mulieribus et aliis pro libidine erogabunt: nam in rebus propriis parci magis erunt quam deceat, in alienis autem propter libidinem profusiores.
Respublica igitur ex malo bonoque mixta est, prae ceteris autem in ipsa, propter animositatis iracundiaeque imperium, contentionis ambitionisque studia invalescunt. Quis igitur secundum hanc rempublicam vir, quomodo efficitur, qualis existit? Contumaciorem sane esse eum necesse est, et a musica quodammodo alieniorem, musicae tamen cupidum, et audiendi quidem studiosum, rhetoricum vero nequaquam; adversus servos agrestis erit, haud servos despiciens quemadmodum vir mediocriter virtute institutus, erga liberos autem mitis, erga principes obediens maxime, sed principatus et honorum avidior, oportere existimans non arte dicendi sed rebus potius bellicis civilibusque excellere et ceteris praeesse, cum sit et gymnasticae et venationis admodum studiosus. Pecunias iste in iuventute contemnet, quo vero senescet magis eo magis pecunias diliget, ex eo quod avarae naturae sit particeps neque sit integer ad virtutem, quia optimo custode caret, ratione scilicet et operatione musicae commixta, quae sola cum adest per omnem vitam virtutem in eo qui praeest servat.
Efficitur autem hic talis in hunc modum: cum iuvenis aliquis filius est patris boni, in civitate non bene gubernata habitantis, honores principatus et iudicia fugientis et reliquam huiuscemodi negotiorum curam, libenterque se subiicientis ut labores vitet. Quando scilicet matrem audit aegre ferentem quod maritus magistratibus minime fungatur et idcirco inter alias mulieres se exceptam habeat, tum indignantem quoties virum aspicit pecuniis cumulandis minime studere, neque pro illis vel privatim vel publice contendentem: ad haec omnia negligentiorem, talemque ut secum ipse vivat ut plurimum, uxorem vero nec aspernantem quidem; multa profecto talia famuli quoque de talibus garrire solent. Cum haec adolescentulus audit, rursusque patris sermones audit et studia videt prae ceteris diversa, ab utrisque attractus, a patre quidem rationalis eius vis fovetur, ab aliis autem concupiscendi et irascendi natura; quapropter, cum non malo sit ingenio natus, mala tamen ceterorum consuetudine usus, in medium ab his tractus, mediae cuidam potentiae contentiosae iracundaeque se subiicit, fitque vir elato animo gloriaeque cupidior.
Habemus itaque secundam rempublicam virumque secundum. Quae vero huiuscemodi rempublicam sequitur, paucorum est potentia, eam dico institutionem in qua magistratus a census aestimatione tribuuntur, in qua divites dominantur, pauperibus vero nulla reipublicae est communio. Quo pacto a gubernatione ambitiosa in hanc transgressio fit? Vel caeco id perspicuum est: aerarium illud cuiusque auro plenum talem perdit rempublicam, nam primum novos sumptus reperiunt et ad ea leges deducunt quibus neque ipsi neque mulieres ipsorum obtemperant; deinde alter alterius exemplo et aemulatione perciti, effusius ad pecunias cumulandas delapsi, quanto pretiosius aestimant tanto virtutem existimant viliorem. An non ita virtus a divitiis discrepat, quasi utraque in lance staterae sint posita, semperque in contrariam partem declinet? Quando igitur in civitate divitiae ac divites honorantur, virtus probique viri despiciuntur; incenduntur ad ea studia omnes quae in honore sunt, eaque frequentant; ita ex victoriae honorisque cupidis quaestus et pecuniarum avidi tandem efficiuntur, divites laudant et ad magistratus evehunt, pauperes vero despiciunt.
Lege etiam statuunt principatus fines, ubi maior est pecuniarum copia ibi maiorem, ubi minor minorem, prohibentque aliquem imperare qui non ad certum aliquem censum pervenerit: haec autem vi armisque efficiunt, aut postquam metum incusserint talem constituerunt rempublicam. Sed quinam reipublicae modus, quive defectus sunt quos eam habere dicebamus? Principio qualis sit praescriptus hic in ea terminus aspice: siquis in navis gubernatione a census aestimatione gubernatores eligat, pauperem vero, licet gubernandi peritiorem, haudquaquam admittat, ut male navem ducant; eodem pacto in civitate, multo etiam magis, quoniam haec gravissima est gubernatio. Quid autem, nunquid levius? Quod necesse est non unam hanc sed duas esse respublicas, unam quidem pauperum, divitum alteram, et homines intra moenia eadem habitantes sibi invicem semper insidiari. Sed neque hoc pulchrum est, bellum gerere non posse, quia coguntur, sive populo utantur armato eum formidare magis quam hostes, sive non utantur, in ipso proelio paucorum potentiae studiosi videri, ac pecunias in eum usum erogare detrectabunt utpote homines avari. Et quod supra vituperavimus, ut iidem homines diversis simul officiis occupentur, terram colant, pecunias cumulent, militent, nullo modo recte fit.
Vide utrum horum malorum haec prima sit gravissima quod patitur: ut liceat cuiquam sua omnia, alteri vero illius omnia comparare, atque ei qui alienavit habitare in civitate cum nulla civitatis pars exstet, neque nummularius neque opifex neque eques neque armiger, sed pauper et egenus passim cognominetur. An vis dicamus, quemadmodum in favo fucus ortus examinis apum morbus est, ita et hominem huiuscemodi domi natum pestem reipublicae fore? Nonne volatiles fucos omnes sine aculeis deus fecit, hos autem terrestres partim sine aculeis partim diris armatos aculeis? Et ex his qui aculeos non habent inopes tandem in senectute fiunt, aculeis autem instructi sunt hi qui vocantur malefici: constat ergo in civitate ubi mendicos vides et fures inesse clam, et crumenarum sectores ac sacrilegos et horum omnium scelerum architectos; in civitatibus quae reguntur a paucis egenos inesse vides, omnes fere exceptis principibus, et maleficos in ea multos aculeis ipsis armatos quos diligentia ac vi principatus detinent. Ob pravam igitur educationem et disciplinae defectum et iniquam reipublicae dispositionem homines ibi tales evadunt.
Constituta iam nobis sit ea respublica quam paucorum potentiam vocant, a census aestimatione principes eligens; post haec investigemus quo pacto vir aliquis similis istius efficiatur, et postquam similis est effectus qualis sit. Hac ratione maxime ex ambitioso in paucorum imperii cupidum transit: quando ibi adolescens aliquis primo patrem imitatur eiusque vestigia sequitur, deinde ipsum aspicit ut qui in civitatem tanquam in scopulum offenderit, subito ex culmine dignitatis prolapsum, seipsum suaque omnia dispergentem, sive post imperatoris et ducis sive alterius magistratus dignitatem in iudicium ab insidiatoribus tractum, a calumniatoribus circumventum, oppressum, honoribus et patrimonio spoliatum. Ille haec intuitus atque perpessus, amisso patrimonio, propter formidinem confestim ex animi throno ambitionem illam et audaciam deiicit, et humilior propter paupertatem factus se ad quaestum convertit, et angusto admodum animo aride nimium et parce vivens seque in obeundo negotio vexans pecunias congregat. An non huiuscemodi hominem existimas in ea animi sede avaritiam et lucri cupiditatem locare, atque in se magnum aliquem regem fingere, ornamentisque regiis exornare, coronis, balteis, fibulis, ense Persico?
Huic rationalem vim et animositatis ardorem, humi hinc inde depositum, servire cogit, et nihil aliud inquirere permittit quam unde ex paucioribus pecuniis plurimae congregentur; hanc autem nihil aliud mirari et colere quam divitias atque divites, neque dignitatem ex re alia quam ex pecuniis quaerere. Nulla certe alia mutatio est usqueadeo velox et vehemens et iuvene ambitioso in senem cupidum. Confideremus utrum reipublicae similis sit: principio in eo quod pecunias multi facit similis erit; quinetiam in eo quod parcior est et operi intentior, solasque necessarias cupiditates explet, ceteris vero sumptibus nequaquam indulget, sed alias appetitiones tanquam supervacuas cohibet. Aridior itaque et squalidior vivit, undique summa parsimonia rem familiarem augens, thesauro intentus, quos quidem homines vulgus probat: an non hic erit vir illi reipublicae similis? Pecunia itaque maxime honoratur et ab omni civitate et ab hoc; neque enim hic disciplinae applicuit animum, neque enim caecum sibi ducem praeposuisset.
Hoc autem animadverte: nonne fucorum naturae similes cupiditates ob disciplinae defectum inesse dicimus, partim mendicas partim maleficas, vi quidem ab alia diligentia detentas? Scin quo inspiciens ipsorum maleficia cernes? Ad orphanorum tutelas, et siquid ipsis tale contingit quo licentiam plurimam ad iniuriam nanciscantur. An non id constat, quod in aliis commerciis vir talis in quibus probus habetur, aequitate quadam vitae ceteras cupiditates pravas quae in ipso sunt cohibet, non alicui obtemperans quia non praestet, neque ratione mansuefaciens, sed necessitate ac metu circa reliquam substantiam contremiscens? Enimvero, o amice, in multis reperies, quando aliena insumere oportuerit, fuci persimiles cupiditates; ita ut non secum ipse concordet ille, sed duplex quidam sit, alteris cupiditatibus alias ut plurimum cohibens meliores deterioribus: itaque honestior quidem talis est quam multi, verae autem et concordis animae virtus longe ipsum effugit.
Post haec investigandum videtur quo pacto popularis gubernatio constituatur et quae sit eius conditio, ut eandem in tali homine conditionem recognoscentes eum in iudicium deducamus. Nonne hunc in modum ex paucorum potentia in popularem gubernationem civitas permutatur, ex eo quod cives optimum esse proposuerunt ut quam ditissimi sint? Quia principes in ea propter divitias dominantur, prodigalitatem et perniciem dissolutorum iuvenum lege prohibere negligunt, ut emptionibus et foenoribus eorum usurpantes bona opulentiores honoratioresque evadant. Constat impossibile esse in civitate divitias honorare simul et temperantiam possidere, sed necessarium est ad alterius aestimationem alterum semper istorum negligi. Quum igitur in paucorum potentia iuventutis educationem negligunt permittuntque ad libidinem vivere, cogunt saepenumero homines non ingenerosos ad paupertatem redigi: sedent isti in civitate aculeis armati, partim alieno aere gravati, partim ignominia afflicti, partim utrisque malis oppressi, insidiantes illis quos sua noverunt possedisse, atque idcirco res novas quotidie moliuntur.
Homines autem avari, dum lucro incumbunt, hos non animadvertere videntur, et reliquorum insuper ut quisque maxime cedit, maxime argento immisso vulnerantes, et patri natos foenoreque plurimum reportantes, fucis egenisque hominibus civitatem replent. Ita instituti, quoties congrediuntur invicem principes ac subditi, sive in itineribus sive in alio communi commercio, vel navigantes una vel militantes, vel in ipsis periculis sese invicem spectantes, nullo modo in his pauperes a divitibus despiciuntur, sed frequenter homo pauper, macer, cute sole duratus, cum in acie ad opulentum collatus est in umbra molliter enutritum atque obeso corpore oneratum, eumque inspicit anhelantem et anxium, nonne censebit ignavia ceterorum viros huiusmodi divites fieri, alterque alteri ubi privatim convenerint narrabunt locupletes illos crassosque homines pretii nullius esse? Popularis gubernatio fit, quando pauperes superantes divites partim necant partim in exilium pellunt, reliquos autem cives iure aequo reipublicae honoribus muneribusque afficiunt, atque ut plurimum in ea sorte magistratus obtingunt.
Quaenam erit horum civium vita, qualis gubernatio? Constat enim quod vir talis popularis aliquis apparebit. An non primum liberi erunt omnes, civitasque libertatis plena summaque licentia, pro libidine omnia omnes audebunt? Ubi autem licentia, ibi quisque arbitratu suo vitam instituet, omniformisque erit reipublicae pulcherrima: atque ut pallium variis depictum coloribus speciosissimum esse videtur, ita civitas illa diversis ex moribus varia pulcherrima prorsus apparet, ac perinde ut pueri et mulieres varietate distinctis opificiis et spectaculis delectantur, sic multi propter hanc varietatem pulcherrimam arbitrantur. Atqui facile est in hac civitate rempublicam quaerere: quoniam omnia rerumpublicarum genera propter licentiam habet, ac videtur necessarium illum qui rempublicam instituere cupit, popularem civitatem ingressum, eam reipublicae constitutionem quae magis placeat sibi deligere, quasi rerumpublicarum nundinas adeuntem, atque ita eligentem civitatis modum statuere.
An non dulcis haec prima fronte atque divina videtur vita, ut neque cogaris in hac civitate magistratibus fungi nec etiam si ad id sufficias, neque parere si nolis, neque bellum gerere aliis bellum gerentibus, neque pace agere agentibus aliis nisi id placeat, vel etiam si qua te lex imperare vetet et sententias ferre, nihilominus et imperes et sententias feras in iudicio, modo tibi hoc visum fuerit? Quid autem mansuetudo damnatorum quorundam? nonne hac in civitate vidisti homines morte vel exilio condemnatos nihilominus urbem incolere ac prodire in medio, et saepe quasi nemo id videat aut curet instar heroum quorundam per urbem incedere? Indulgentia vero ipsius nimia, et sine ulla observatione negligentia eorum quae nos dicebamus rem ipsam honestantes quando civitatem constituebamus, quod videlicet nisi forte quis excellenti sit ingenio praeditus nunquam vir praeclarus evadet nisi a prima pueritia statim honestis sese exerceat ludis: ea propemodum negligentia nihil pensi habet, ex quibus studiis aliquis se ad civilia conferat, sed honorat siquis duntaxat ametur a vulgo. Eritque, ut apparet, dulcis respublica et sine duce, ac varia, aequalitatem quandam similiter aequalibus inaequalibusque distribuens.
Contemplare quisnam vir talis privatim sit, et quemadmodum efficiatur. Nonne ita maxime accidit, ut avari patris et paucorum potentiae cupidi filius aliquis sub parentis moribus nutriatur, hic vi voluptates suas coercens quaecunque ad sumptus alliciunt, non ad lucrum, quae quidem voluptates non necessariae appellantur? Necessariae merito vocantur quas amovere non possumus, et quae cum percipiuntur nos iuvant, has enim ambas quaerere naturam nostram necessarium est; non necessariae vero quae removeri possunt siquis assuescat a teneris, quae cum adsunt nihil afferunt boni, immo plerumque nocent. Cupiditas comedendi cibique et obsonii usque ad salubritatem et bonam corporis valetudinem necessaria est, qua sine ipsa vita non sufficit et quia utilis; sin autem nihil confert superflua appetentia, tum etiam coerceri a teneris potest, obstat autem et corpori et menti ad prudentiam temperantiamque, merito non necessaria nominabitur. Quem fucum paulo ante nominavimus, hunc esse dicebamus qui voluptatibus et cupiditatibus non necessariis est mancipatus; verum qui necessariis, parcum et paucorum potentiae cupidum.
Rursus dicamus quemadmodum ex paucorum potentia popularis efficitur. Videtur hoc pacto ut plurimum fieri: quando iuvenis, ut modo diximus, nutritus ruditer et aride nimium, fucorum mel gustat, adhaeretque ardentibus vehementibusque animalibus quae possunt omniformes et varias voluptates undique comparare; hinc oritur ea mutatio qua iste ex paucorum potentia in popularem transit. Quemadmodum civitas mutabatur dum extrinsecus praesidium alterutri partium praestaretur a simili simili, ita adolescentis mutatur ingenium, dum externarum cupiditatum species cognata et similis alteri cupiditatum speciei earum quae in eo sunt suffragatur: et si quod auxilium oligarchico in eo, vel a patre vel a domesticis, alis monentibus increpantibusque, feratur, seditio et reluctatio et pugna in ipso ad seipsum tunc nascitur. Interdum populari conditio paucorum statui cedit, et nonnullae cupiditates partim intereunt partim exciduntur, pudore aliquo in animo iuvenili exorto, unde rursus excolitur.
Rursus praeter eas quae exciderunt cupiditates aliae coalescentes, cognata propter insitiam paternae educationis, multae vehementesque fiunt; trahunt porro ad se familiaritates et consuetudines, ac dum clam serpit magnum excrescunt in numerum. Tandem iuvenilis animi arcem occupant, praesentientes vacuam esse doctrinarum, honestorumque officiorum et verarum insuper rationum; quae si abest, his amicis subsidium aliquod laboranti meliori animi eius parti submittatur, superbae petulantesque rationes claudentes regii in eo muri portas, neque subsidium ipsum admittunt, neque legatos privatorum senum monitus excipiunt, sed ipsae proelio superant: pudore quidem appellantes fatuitatem, in exilium turpiter expellunt; temperantiam vero ignaviam vocantes conviciantesque eiiciunt; modestiam quoque in moribus et in sumptibus moderationem tanquam rusticitatem et illiberalitatem penitus detestantur et fugant, dum cum multis fucis utilibusque cupiditatibus insolentiam, anarchiam, prodigalitatem, impudentiam, splendidas, ingenti caterva coronatas deducunt, applaudentes: dum petulantiam quidem ingenuam educationem, licentiam vero et anarchiam libertatem, prodigalitatem magnificentiam, impudentiam fortitudinem vocant.
Vivit deinceps talis, nihilo magis necessariarum quam supervacuarum voluptatum gratia erogans pecunias labores exercitationes: veluti aequaliter singulis impertit se, ei quae forte tum incidit velut magistratui summo imperium sui committens, dum exigua expleatur, et rursus alteri nulla neglecta. Non admittit veram rationem neque in custodiae suae arcem admittit, siquis dixerit voluptates partim esse bonarum honestarumque cupiditatum, partim malarum, et illas exercendas esse, has cohibendas, sed omnibus his annuit similesque omnes esse et pariter honorandas affirmat. Vivit in dies ut incidit, praesentibusque cupiditatibus obsequens: dum alias ebrietati modulationibusque indulget, alias aquae potu contentus est et inedia, interdum vero gymnasticis studiis se exercet, nonnunquam remisso et socordi animo torpet, quandoque philosophiae attingit studia, saepe se ad rempublicam confert, et prosiliens in medio quidquid obtulit sors et dicens et faciens; ac si quandoque milites admiratur ad eos fertur, sin mercatores ad hos rursus, neque ordine ullo aut necessitate vitam suam dirigit, sed iucundam et liberam et beatam hanc vitam appellans assidue colit; multorum hominum mores in se continet, et ut civitatem illam, ita hunc varium atque multiplicem felicissime vivere arbitrantur.
Reliquum est ut de praeclara illa republica viroque praeclaro dicamus, tyrannide atque tyranno. Quonam pacto ex populari oritur tyrannis? Eadem ratione ex populari potentia tyrannis oritur qua ex paucorum potentia popularis: nam quod sibi cives in paucorum potentia tanquam bonum proposuerunt, per quod et paucorum potentia inolevit, id erat divitiarum copia; quod autem in populari bonum censetur, eius cupiditas inexplebilis ipsam quoque pervertit. Quid in ea potissimum bonum dicis? Libertatem: nam istud in populari civitate censetur praeclarissimum, eaque insatiabilis cupido, ceterorumque officiorum negligentia, hanc mutat rempublicam cogitque tyrannide indigere. Quando videlicet popularis civitas sitiens libertatis malos pincernas nanciscitur et ea profusius qua decet se ingurgitans debacchatur, et principes velut indignantes et parum permissos accusans punit, nisi mites admodum fint; eos vero qui principibus parent serviles et pretii nullius homines appellat; principes vero subditis pares et subditos principibus laudat: necesse est hanc infitam obedientiae impatientiam licentia, o amice, et in privatis et in publica protendere.
Atque haec infesta obedientia in privatas usque domos irrepit, denique etiam ad bruta animalia: pater filio fit similis filioque metuat, et filius patri sit par neque vereatur parentes neque metuat; advena civis aequetur, et magister discipulos timet eisque blanditur, discipuli praeceptores spernunt, et iuniores senioribus se aequant; senes vero una cum iunioribus se confidentes verbisque et operibus adversantur, ne severi imperiosique videantur; servi empta mancipia nihilominus libera sunt quam emptores; equi et asini tales redduntur, qui assuefacti libere in obvium quemque impetum faciant nisi cesserit. Ad summam, excessus omnis verti penitus in contrarium consuevit, in temporibus, in arboribus, in animalibus, et in republica maxime: nam nimia libertas in nimiam servitutem converti consuevit et privatim et publice; ex hac igitur libertate gravissima et maxime agrestis servitus oritur.
At non hoc, ut arbitror, ipse quaerebas, sed quinam morbus idem in paucorum potentia popularique gubernatione innatus eam in servitutem redigit. Dicebam otiosorum et prodigorum hominum genus partim fortius et virilius esse partim ignavius, et illud quidem ducere hoc sequi, quos drones in superioribus fucis comparavimus, illos quidem aculeis instructos, hos vero aculeis carentes; isti in quacunque republica nascuntur eam turbant, quemadmodum pituita ac bilis corpus. Vide igitur ut horum trifariam popularem civitatem dispertiamur: unum quidem hoc genus in ea propter licentiam non minus quam in paucorum potentia nascitur; est ita, sed acrius in illa, quia ibi contemptum est et a magistratibus repellitur, in populari autem id genus omne ex aceptis praesidet, et quod in eo acerrimum est agit, ceteri vero quietius circa tribunalia insidentes susurrant; alterum est genus quod ex universa multitudine semper egregium est, qui apud nos divitissimi naturaque ordinatissimi evadunt; ex his copiosissimum mel fucis exprimitur. Tertium genus est populus, quotquot manibus laborant et a rebus publicis abstinent, parum admodum possidentes, qui plurimi sunt et potentissimi in populari republica quoties congregantur.
Congregari autem ille non sustinet nisi quatenus mellis aliquid sit particeps; assidue quidem partem habent, dum principes auferentes a divitibus opes egenis distribuunt, plurimum tamen ipsi retinent. Coguntur vero hi qui spoliantur defendere se, in concione apud populum dicentes et pro viribus agentes; accusantur a fucis, etiam si nihil rerum novandarum cupiant, tanquam populo insidiati et paucorum potentiae studiosi; tandem cum vident populum non sponte sed per inscitiam a calumniatoribus seductum conari ipsis iniuriam inferre, tunc revera paucorum potentiae studiosi evadunt, haud ultro, sed hoc malum fucus ille stimulans ac pungens ingenerat. Accusationes igitur, litigia, iudicia inter eos oriuntur. Nonne populus unum aliquem pro defensore creare suumque nutrire et magnum efficere consuevit? Hoc constat, tyrannum ex hac radice praetoria nasci, neque aliunde pullulare.
Quaenam origo mutationis ex praetore in tyrannum? Nonne quando is qui praeest in tyrannum incipit transire, quod circa templum Lycaei Iovis in Arcadia fabula refert: quod quisquis humana viscera, unius alteriusve victimarum visceribus aliis incisa, gustaverit, lupus ex homine fieri cogitur? Eodem modo is cuius imperio vulgus obtemperat, cognato non abstinet sanguine, sed falsis criminibus aliquos in iudicium trahit, et iniusta se cede cruentat, gustans linguam impuram ac prophanam sanguine proximi, alios pellit alios necat, debita interim abolere et agros distribuere pollicens: nonne necesse est eiusmodi hominem vel ab inimicis interfici, vel tyrannum fieri et lupum ex homine? Hic adversus opulentos seditiosus efficitur; et si in exilium pulsus iterum redierit inimicis, tyrannus perfectus revertitur. Quod si eum calumniis pellere nequeunt, vel occidere clamque morti tradere conantur; hinc illa solita tyrannis postulatio sequitur, ut populum roget custodes aliquos corporis, ut auxiliator populi salvus sit, salus a plebe perquiratur.
Dant itaque hoc plebs de illo viro sollicita, de se autem nimis secura, custodes corporis multos. At quum hoc videt vir ille qui pecuniis abundat, cui certe iam oraculum Croeso datum fuit, ne fugiat neque moretur neque timidus de his videatur: hinc illa solita tyrannis postulatio satisfit. Quum hoc impetraverit, primum quidem omnibus arridet, salutat, amplexatur, tyrannum se negat, promittit multa et privatim et publice, libertatem agro alieno distribuit, populoque et familiaribus suis denique omnibus mansuetus se mitemque simulat. At cum primum externos hostes partim sibi conciliaverit partim extinxerit, rebus iam pacatis, statim ut populus duce indigeat bellum aliquod semper excitare consuevit; et ut populus impensas faciat, ut quotidiano victu converti cogantur, minusque adversus tyrannum insidias meditentur. Quin etiam, siquos agnoverit liberalis esse ingenii talesque ut imperium eius recusaturi videantur, ut ad eos extinguendos occasionem habeat, omnes hos hostibus obiicit: his de causis necesse est tyranno nova bella semper movere.
Talia faciens odiosus magis ac magis civibus fit; nonne quidam eorum qui una cum ipso ad principatum ascenderunt libereque loquuntur, increpantes ea quae fiunt (quotquot fortiores sunt), tyranno reprehendentur, ut civitas purganda sit? At ille contraria facit medicis: hi enim quod deterrimum est a corpore abstergunt, ille vero quod optimum est relinquit, et quod deterrimum tollit. Acute igitur inspicere illum oportet, quis fortis, quis magnanimus, quis prudens, quis dives sit, et his inimicus futurus est, eosque purgabit, donec talibus civitatem purgaverit: egregia sane purgatio, contraria medicorum purgationi. Beata nimirum necessitate adstrictus, ut quae illi praecipit cum plurimis improbis vivat, et ab iis etiam odio habeatur, vel omnino non vivat. Quanto vero hoc cives oderint magis, tanto pluribus fidelioribusque satellitibus indigebit: mercede pellectis, qui ex aliis gentibus undique advolant; quin etiam servos quosdam civibus ablatos liberos faciet et in satellitium suorum munerum asciscet, et hi praeclaram tyranni possessionem fidelissimi sunt.
At tamen talibus utitur, amissis prioribus. Atqui mirantur eum amici tales conversanturque cum eo novi cives, boni autem viri oderunt ac fugiunt: non temere igitur tragoedia sapiens artificium esse videtur, atque in ea Euripides excellere; quod profunda mente cecinit, sapientes tyrannos esse, sapientum consuetudine; tyrannidem enim tanquam rem divinam extollit, aliaque permulta. Enimvero poeta tragicus, utpote sapiens, ignoscet nobis, et illis qui perinde ac nos rempublicam administramus, si eos in nostra republica non admitemus, tyrannidis scilicet laudatores. Ceteras vero civitates circumeunt, turbam congregantes egregiisque grandibusque et probabilibus vocibus quibus pretium non deest in tyrannidem et popularem statum res trahunt. Quibus autem alit hunc exercitum tyrannus? Sacras imprimis opes, dum eae sufficiunt quae venduntur, consumet, dum leviora exigit a plebe tributa; quum vero hae defecerint, a paternis aletur, ipse et collegae contubernalesque et scorta.
Audiet tyrannus patri vim inferre, et si non obtemperet, eumque amplius enutriri, quum aequum esse ut adultus filius a patre amplius enutriatur: dicatque, haud quum esse ut adultus filius a patre, sed contra a filio pater, neque te ad hoc eum creasse, ut adulto iam filio pater ipse servias eiusque servi, ipsum nutrias, et ipsius servos et alios undique confluentes eius asseclas: verum populus, qui filium genuit ipsum amicosque eius nutrit, ita cogitur. Quid si succenseat populus, dicatque haud quum esse ut adultus filius a patre amplius enutriatur, atque ut praeclari et boni existimantur in civitate, hunc pre se ipsius liberitate, atque ita iubeat populusque illum e civitate eiusque amicos perinde ac pater filium domo, una cum debacchantium turba depellit? Agnoscet per Iovem tunc demum populus qualis ipse sit, et quale beluae filium genuerit atque educaverit, tum quanto ipse debilior potentiorem eiicere tentet. Patricida ergo dici esse tyrannum, durumque senectutis educatorem: atque, ut videtur, haec proprie est tyrannis; utque fertur, populus servitutis liberorum hominum fugiens fumum in flammam servilis dominationis incidit, loco ingentis illius et importunae libertatis durissimam acerbissimamque servorum servitutem subiens. Ita nimirum accidit. Sufficienter igitur a nobis dictum est quo pacto tyrannis ex populari gubernatione nascatur, et nata quum est qualis sit.
Liber IX
Deinceps considerandum restat qua ratione vir tyrannicus ex populari fiat, qualisque sit, et nunquid vir ducat miseram an beatam vitam. Nondum tamen sufficienter distinxisse videmur quot sint et quales cupiditates, ac nisi id constet obscurior erit eius quod quaerimus inquisitio. Earum voluptatum cupiditatumque quae non necessariae sunt, videntur mihi quaedam legibus repugnantes omnibus inesse, legibus autem et melioribus cupiditatibus pariter cum ratione castigatae in quibusdam hominibus vel omnino obsolescere vel adeo reprimi ut rarae admodum exiguaeque reddantur, in aliis autem vehementiores frequentioresque evadere. Quae potissimum istae sunt? Quae in somnis saepius excitantur, cum dormientibus ea pars animi quae mentis et rationis particeps est sopita languet, illa autem in qua feritas quaedam est atque agrestis immanitas, cum sit immoderato obstupefacta potu atque pastu, exultat in somno, et immoderate iactans omnia sibi visu obiicit: ut aut cum matre corpus miscere videamur aut cum quovis alio, vel homine vel deo, saepe belua, atque etiam trucidare aliquem et impie cruentari, multaque facere impure atque tetre, cum temeritate atque impudentia.
Qui vero salubri et moderato cultu atque victu quieti se tradiderit, et ea parte animi quae mentis et consilii est agitata atque erecta saturataque bonarum cogitationum epulis, eaque parte animi quae voluptate alitur neque inopia enecta nec satietate affluenti (quorum utrumque praestringere aciem mentis solet), illa etiam tertia parte animi in qua irarum existit ardor sedata atque restincta, duabus animi temerariis partibus compressis, ut illa tertia pars rationis et mentis eluceat, tunc visa quietis occurrent tranquilla atque veracia. Id summatim cognoscere volumus: unicuique inesse speciem quandam cupiditatum diram, agrestem atque iniquam, atque etiam in his qui inter homines maxime moderati videntur, quod in somnis fit manifestum. Recordare qualem virum esse diximus popularem: erat is qui ab ineunte aetate sub parco nutritus est parente, qui lucri cupiditati indulsit solum, ceteras vero non necessarias sed ludi ornatusque comites sprevit; conversatus deinde cum elatioribus viris plenisque libidinibus, declinare coepit ad petulantiam omnem, eorumque mores paternae parsimoniae odio; cum vero ingenio meliore esset quam corruptores, utrinque distractus mediam nactus est utriusque animi affectionem.
Pone rursus huius iam natu grandis filium, primis ab annis paternis moribus imbutum; ponas eadem huic accidere quae patri contigerant, ut ad omne trahatur flagitium et scintillantis vitae licentiam, quam tamen qui eum ducunt integram nominent libertatem; pater autem aliique domestici istis mediis cupiditatibus suffragentur, alii item opem suggerant. Ubi vero iam speraverint vehementes illi incantatores nutritoresque tyrannidis adolescentem se non aliter continere posse, amorem in eo aliquem quibusdam machinationibus excitent, praesidem tutoremque otiosorum et ad libidinem illi subministrantium desideriorum, alatum ingentemque fucum. Quando vero circa ipsum susurrantes aliae aliae referunt cupiditates, nidore, unguentis, coronis ac mero resolutisque convictuum talium voluptatibus, coalescere prorsus aliuntque desiderium illud, atque ita fuco aculeum addunt: tunc iam hic animi tyrannus furore stipatus percitus est, siquas intra se frugales adhuc opiniones cupiditatesve offenderit, protinus extirpat expellitque, quousque temperantia omni animo eiiciat, seque nova insania repleat.
Egregie tyrannici viri refers originem. Nonne et olim hac de causa amor tyrannus esse dictus est? Videtur. Et ebrius vir, o amice, nonne tyrannicum gerit animum? Quinetiam furiosus et extra se positus non solum hominibus sed et diis imperare contendit, speratque se id consecuturum. Tyrannicus igitur vir efficitur quando vel natura vel studiis vel ambobus temulentus amorique obnoxius furiosus evadit. Vivit autem quo pacto? Post haec festis indulgent, comessationibus, circulis atque congressibus, scortis, ceterisque huiuscemodi omnibus, hi quorum tyrannus Amor intus animi incolens penetralia regit omnia. Itaque multae profecto diesque noctesque vehementes cupiditates multorum indigae pullulant; et cito igitur siqui proventus exstiterint consumuntur. Quando vero deficiunt omnia, necesse est cupiditates vociferari atque conqueri, eos autem veluti stimulis quibusdam perculsos libidinibus, praesertimque amore aliarum, iactari efferique, et quod vel fraude surripi vel vi eripi possit explorando, depraedari.
Coguntur plane: num quemadmodum suae voluptates ipsius adultae pristinas exuperarunt, et quae illarum erat usu pauperiores ipse iustum esse censebit, ut iunior plus habeat quam parentes, et ab eis auferat, et si portionem suam consumpserit paterna insuper eroget? Cur non? Quod si parentem illi nequaquam permiserint, principio furari eosque decipere aggrediatur, deinde, si tum non poterit, rapiet iam vimque parentibus inferet. Ac si pater materque eius restitant repugnentque, nunquid eos verebitur, atque ita se continebit ut nihil agat tyrannicum? Patri quidem ac matri fic affecti hominis timeo: per Iovem, o Adimante, nunquid gratia nuper amatae cupiditatis amicam iam olim necessariamque matrem, aut gratia speciosi alicuius amici aut amatae florentis senem patrem, et amicorum omnium antiquissimum, tibi vir talis videtur verberibus obiecturus, eosque illis subiecturus, si eandem in domum induxerit? Quam beatum esse videtur tyrannici filium genuisse! Quid vero cum parentum facultates ipsum deficiunt, in eoque iam erit examen confertissimum voluptatum?
An non primo parietem alicuius perfodiet domus, vel nocte serius cuiuspiam pallium rapiet; deinde etiam templum aliquod expoliabit; atque in his omnibus eas quas olim a pueritia de honestis et turpibus habuerat opiniones, illae quae nuper servitutem exierunt, tanquam satellites stipantes amorem, una cum eo iam superabunt, quae quondam dormiente ipso per insomnia tantum solvebantur, cum adhuc sub legibus paternisque praeceptis populari in seipso fuit instructus: tandem amoris tyrannide irretitus, qualis prius erat in somnis raro, talis perpetuo erit vigilans. Nam caede impia nulla abstinebit, nec ingluvie, nec facinore: sed tyrannice in ipso amor omni cum licentia ac transgressione vivens, utpote qui solus sit dominus, subiectum sibi hominem tanquam civitatem impudenter ad omnia rapiet: unde et seipsum et turbam suorum satellitum nutriet. Tyrannicus ergo vir, o Adimante, talis est, et privatim et publice infidus, iniustus, expertem benevolentiae, impium, omnisque nequitiae fomitem ac receptaculum se praebens.
Talis igitur in vita misere vivit: amici nemini est unquam, semper autem dominans alicui vel alicui serviens, libertatem vero ac amicitiam veram nunquam ingenium tyrannicum gustat. Nonne tales infidos iure nominabimus? Quinetiam iniustos quam maxime fieri necesse est, si modo in superioribus recte quale sit iustitia inter nos concessimus. Concludamus igitur: qui fit vir pessimus, est qui talis est vigilans qualem somniantem figuravimus. Talis utique fit quisquis cum natura tyrannicus maxime sit, ut solus dominetur assequitur, et quanto diutius in tyrannide vivit, eo magis et talis est. Quisquis iniustissimus apparet, miserrimus apparebit; et qui diutissime maximeque iniquissimus revera est et fuit, et maxime ac diutissime tyrannidi oppressae similis. Popularis vir populari, ceterique similiter: quemadmodum se habet civitas ad civitatem virtute et felicitate, ita vir quoque se habet ad virum.
Verum beatitatis atque miseriae eodem modo an iudicas? neque vero tyrannicae civitatis speciem solum tyrannum respicientes, aut ad eos paucos qui cum eo sunt, sed ut decet omnem penitus civitatem ingressi lustremusque ipsam, et ad cuncta conversi oculis feramus sententiam. Probe admones, et sane inter omnes constat nullam civitatem tyrannide pressa esse miseriorem, nullamque rege bene gubernata beatiorem. Si idem circa viros observari iubeam, num recte praecipiam? Videlicet ut censeam ei iudicium permittendum qui cogitatione possit tyranni mentem irrepere, ac mores penitus introspicere, neque ut quasi pueri exterius intuens obstupescat, dum tyrannicam illam aspicit pompam et speciem ad quam illi fese apud eos qui externa spectant effingunt, sed perspicaciter iudicet. Si in his maxime omni tragico apparatu instructa perspicitur, rursusque ad beatitudinem miseriamque pertinet, nunquid recte iubere? Recte admodum.
Visne fingamus et nos ex eorum numero esse qui iudicare possint, atque illis adhaeserint, ut aliquem habeamus qui ad ea quae interrogamus respondeat? Volo equidem. Age, memoriam repetens et civitatis et viri, atque ita sigillatim vicissimque utriusque affectus animadverte: principio liberam civitatem tyrannicam dices an seruam? Maxime omnium servam. Attamen in ea dominos ac liberos inspicis: planum, sed exiguum quiddam istud; universum vero, ut ita dicam, in ipsa et praestantissimum genus turpiter ac misere servum. Sigitur civitati tyrannicae vir similis, necesse est in illo eundem reperiri ordinem, multaque illiberalitate ac servitute eius animum opprimi, easque animi partes servire quae praestantissimae sunt, exiguum vero partem, eamque pessimam, dominari. Necessarium. Quod porro? Servum an liberum huiuscemodi animum vocabis? Servum. Atqui serva et tyranno subdita civitas minime quae vult agit: nec tyrannicus animus minime quae vult efficiet, ut sic de toto animo dicam, sed stimulo semper percitus violento, perturbatione poenitentiaque redundabit; divesne an pauper esse necesse est? Pauper.
Animi quoque tyrannici medicum tamen et inexplebilem necesse est esse, et metu vero sollicitari, lamentationibus praeterea suspiriaque fletu et angustiis ceteris in illa civitate frequentius te reperturum: in homine quoque alio talia plura inesse putas quam in eo qui tyrannica gerit anima furore percitus cupiditatibusque? Nullo pacto. Ad haec respiciens omnia, ceteraque genera, civitatem tyrannicam civitatum omnium esse miserrimam iudicasti. Verum de viro rursus tyrannico quid ais, quoties eadem haec animadvertis? Longe cunctorum dico hunc esse miserrimum. Hoc non recte dicis: nondum hic est, sed talis maxime quem describis is qui non agit privatam vitam, sed est infelix, et forte quadam eo deducitur ut tyrannide potiatur. Nosti quod hi qui fecuri cum familia vivunt neque famulos metuunt; quid enim metuerent? Nihil. Quod si quis deorum virum unum cui quinquaginta vel plura mancipia sint educat in civitate una cum uxore ac liberis, constituatque in solitudine, cum rebus suis omnibus, atque mancipiis, ubi liberorum hominum nullus ferre huic auxilium possit, quali eum et quanta formidine vexatum iri existimas, ne forte mancipia ipsum et filios et uxorem interimant?
Cogitur penitus vel ita facere vel perire: cogitur enim adulari quibusdam blandiri, pollicerique multa, et manumittere, cum sibi nihil opus sit; assentator suorum munerum ipse adulator erit. Quid si alios adhuc deus in ea regione disposuerit proximos illi complurimos qui nequaquam sustineant ut alter alteri dominetur, ac si quem deprehenderint sibi dominium vindicantem, supplicio extremo afficiant? Deteriorem adhuc eius condicionem fore censeo, in omni vallo includatur. An non tali quodam in carcere clausus est tyrannus, natura talis exsistens, qualem in superioribus explicavimus, multis videlicet diversisque timoribus et amoribus agitatum? Cum vero ingenio sit appetente avido, huic soli neque egredi usquam licet, neque inspicere ea quae liberis hominibus lubitum est, sed intra aedium parietes formidolosus veluti mulier commoratur, invidens civibus aliis foras extra moenia spatiari, et bonis quibusquam frui. An non eo huiuscemodi malo plura insuper incurrit virile, qui male seipsum gubernans, quem tu modo miserrimum iudicabas tyrannicum, haudquaquam privatam vivit, sed forte tunae vi quadam ut tyrannidem exercere cogitur?
Tyrannus revera, o amice Glauco, miserabilis omnino haec est condicio, duriorque vita est hominis nacti tyrannidem, ea vita quam tu supra durissimam dicebas. Est autem re ipsa, quamvis alicui non videatur, vere tyrannus vere servus, extremaeque adulationi servitutique adstrictus, nequissimorum hominum adulator; qui appetitus suos explet nunquam, sed plurimis indigentem semper, atque inopem revera, siquis penetralia animi ipsius inspexerit, pavore quinetiam perpetuo territus, et solicitudine angustiaque vexatus, si modo civitatis statu cui praefuit ipse sit similis. Similis autem exsistit. Praeter haec viro huic illa etiam tribuemus quae antea memoravimus: quod necesse fit eum et esse prius, et postea multo magis cum tyrannidem est adeptus, invidum, infidum, iniustum, expertem benevolentiae, impium, omnisque nequitiae fomitem; ex hisque cunctis esse miserrimum, atque alios etiam quibus adhaeret similes reddere. Nullus mentis compos hic contradixerit.
Age, quemadmodum iudex omnia circumspiciens de singulis iudicat, ita tu in praesentia profer, qui in iudicio primus sit beatitudine, qui secundus, ceterosque gradatim qui in numero quinque sint: regium, deinde timocraticum, oligarchicum, popularem, atque tyrannicum. Facile iudicium istud: nam velut ingrediens, ita choros quasi virtute praeditos et pravitate iudico, beatitudine, et huic contrario inter se comparo atque iudico. Num praeconem conducemus, an ego haec potius pronuntiabo, Aristonis filium iudicasse virum optimum et iustissimum esse beatissimum, eumque esse qui maxime omnium regium seque ipsum regentem; pessimum vero et iniustissimum esse miserrimum, talemque eum esse qui maxime tyrannus sit, seque ipsum et civitatem tyrannide premat? Ita sit promulgatum. Nunquid adiiciam, hosne lateant sic affecti homines sive non lateant homines pariter atque deos? Adiice.
Una quidem haec demonstratio est; secundam vide num quid habeat momenti. Quaenam ista? Postquam sicuti civitas tribus in species dividitur, ita et cuiusque anima trifariam dividitur, ut arbitror, atque hinc demonstratio secunda nascetur. Cum tres animae partes sint, tres quoque voluptates esse videntur, sua cuiusque partis propria; cupiditates quoque totidem et principatus. Partem unam qua homo discit dicimus, alteram qua irascitur; tertiam vero propter varietatem uno non potuimus proprio ipsius vocabulo nominare, sed ex eo quod in se continet maximum vehementissimumque, concupiscibile appellavimus, propter vehementiam earum cupiditatum quae ad cibum potumque et venerea rapiunt, et ea quae ista sequuntur; lucri quoque amantem, quoniam pecuniis maxime huiusmodi cupiditates explentur. Si igitur eam contentiosam ambitiosamque appellabimus, nunquid recte? Rectissime. Atqui partem illam qua discimus, constat cuique omnem ad veritatem investigandam semper anniti, pecuniarumque et gloriae minimam curam habere; itaque tertium hoc discendi cupidum et philosophum nominabimus.
Triplex hominum genus prima genera esse, philosophum, contentiosum, avarum. Voluptatum quoque species tres hisce subiectas, cuique suam, et unumquemque istorum seorsum interroges quae vita istarum dulcissima sit, suam quisque ceteris anteponet: avarus quidem lucri ipsius comparatione honorum vel disciplinarum oblectamenta nullius existimabit, nisi quid forsan ad argentum conferant; ambitiosus autem voluptatem quae percipitur ex pecunia gravem et molestam putat, rursusque eam quae discendo percipitur, quia doctrina honore non affert, famam et nugas existimat; philosophus vero ceteras voluptates flocci pendentem, dum eas ad iuge discendi gaudium, quo ipse fruitur, investigando veritate comparat, ceteras autem non necessarias vocantem. Quando istae tres voluptates litem inter se habent, quemadmodum cuiusque vitae in contentionem venient, non de hoc quod est honestius aut turpius vivere, vel melius, aut deterius, sed de suavioris pacatioris vitae statu, qua ratione discernemus cuius sit sententia verior?
Qua re iudicare oportet, quaecunque recte diiudicanda sunt? Nonne experientia, prudentia, ratione? An habet quispiam aliquibus melius iudicare? Attende igitur: cum tres sint, quisnam trium maxime expertus est omnes quas narravimus voluptates? Verum avarus discendo qualis sit veritas, magis tibi videtur expertus discendi iucunditatem, quam philosophus lucri an potius? Permultum interest: philosophum namque necesse est et voluptatem alterius a pueritia degustasse; avarum autem haudquaquam necesse est in veritatis investigatione quanta inest oblectatio percepisse, expertumque fuisse, immo vero si nitatur non facile istud assequetur. Longe igitur auctus philosophus, utrarumque voluptatum experientia praestat: longe; ambitiosus vero nunquam magis imperitus est voluptatis quam ex honore percipitur, quam philosophus eius quae ex prudentia. Honor quidem omnes eos sequitur, si proposito sibi officium exsequantur, et fortis et sapiens; quapropter omnes quanta perveniat ex honore voluptas usu ipso intelligunt: quanta vero sit in veritatis contemplatione suavitas, solus philosophus sentit.
Quantum ad experientiam attinet, optime philosophus prae ceteris iudicat; quinetiam una cum prudentia solus est expertus. Praeterea organum illud per quod iudicandum est, non avari aut ambitiosi, sed philosophi est instrumentum: per rationes enim esse disciplinarum diximus iudicandum, et rationes per philosophiae sunt instrumenta. Si divitiis lucroque optime unumquodque iudicaretur, quae laudaret vel improbaret avarus, necesse esset haec esse verissima; honore vero, victoria, fortitudine, quae ambitiosus ac vir bellicosus iudicaret, necesse est quae philosophus ratione vir studiosus laudat, esse verissima. Quare cum tres voluptates sint, voluptas partis eius animi qua discimus erit utique suavissima, eiusque dulcissima vita in qua haec pars dominatur. Nempe philosophus, apud quem vere iudicandi est auctoritas, suam laudat vitam; quam vero secundam esse vitam? Eam scilicet ambitiosi: nam ea propinquior est regiae quam avari; tertia vero avari ipsius.
Haec quidem duo a iusto contra iniustum invicem ita succedentia: tertium vero Olympicorum ritu, servatorique et Olympio Iovi tribuens, contemplare nullius praeterquam prudentis voluptatem veram prorsus existere, neque synceram, sed umbratilem atque inanem, ut ego ex sapientium aliquo audisse mihi videor, atque hic erit gravissimus iniusti casus atque ruina. Verum quo pacto illud ais? Ita certe inveniam, te respondente perquirens: dic obsecro, nonne dolori contrariam dicimus voluptatem? Ponimus. Et cum medium sit, quietem vacationemque animi ab utroque? Dicis. Meministi qualia esse solent aegrotantium verba, dum morbo laborant: qualia dicis? Nihil esse dulcius sanitate, sed eos latuisse aiunt, quam dulce id sit, antequam aegrotarent. Recordor equidem. Necnon acerbissimis doloribus vexatos homines exclamantes audis, nihil esse dulcius quam ea afflictione vacare? Audio. Quietem igitur illam modestam existimabunt orto dolore quies; nam et cum laetari quis desinit, voluptatis cessationem illam modestam existimabit.
Quod ergo neutrum est, fit utraque: et cum medium sit, quietem vacationemque animi ab utroque, nonne quies tum laetari tum aegrotare videbitur? Ita nimirum. Quo pacto igitur recte invenimus iucundam esse quietem, vel tristem acerbam esse? Nullo. Istud igitur non est, sed apparet, et si modesta quidem confertas iucundum, fi ad incundum vero molestum, et nihil sanum est in his voluptatibus circa dolorem comparatis: praestigiis quibusdam proveniunt. Sic monstrat ratio: voluptates quae dolorem nullum sequuntur, ne saepius id in praesenti in putatione iam natura comparatum existimes, ut voluptas quidem doloris, dolor vero voluptatis privatio sit; quae circa odoratum fiunt, hae namque nullo prius antecedente dolore reperto ingentes proveniunt, et cum cessant, dolor eas nullus sequitur. Ne credamus igitur doloris cessationem puram voluptatem esse, neque dolorem voluptatis absentiam: at vero earum quae per corpus ingrediuntur in animum voluptates dicuntur, ferme maximae quaeque ac plurimae tales sunt, ut doloris liberationes sint.
Et qua circa hae putabimus, eodem modo se habent: nonne fames, et sitis et cetera generis eiusdem, vacuitates quaedam sunt corporis ipsius habitudinis? Ignorantia vero et imprudentia vacuitas quaedam est habitus animi. Impletur autem et illud, dum alimento capit, et hic dum intelligentiam. Quaenam repletio verior, utrum ea per ea fit quod magis verius reale sunt, an quae per alia? Quae per ea quae magis vera. Quaenam censes purioris esse substantiae, num cibi, potus, obsonii, alimentorumque quorumcunque genera, an verae opinionis species, scientiaeque et mentis, summatimque universae virtutis? Quod inhaeret semper simili immortalique, et etiam tale, longe praestat illud quod alimento vacat, illud quod mortale, et in tali quodam efficitur cognatum. Essentia utique rei semper similis aequali magis est quam scientiae particeps; minus veritatis. Si igitur quod magis est et magis vere est, ipsumque est et minus, fallaciorisque et falsioris voluptatis fit particeps. Necesse est.
Homines igitur prudentiae virtutisque expertes, et epulis rebusque similibus dediti, deorsum feruntur, rursusque ad mediam usque pervenerint, et circa hoc per omnem vitam oberrant: super haec vero emergunt nunquam, et quod vere lutum est, nequaquam suspiciunt, ad supera evehunt, neque vera ulla re quidoque fruuntur, neque stabile puramque gustant voluptatem, sed veluti pecora humum prona spectant, ventrique obedientes pascendo coeundoque aetatem conterunt, prosque his rebus uberius potiundis calibus inter se et cornibus ferreis, unguibusque decertant, sese invicem ob inexplebilem libidinem trucidantes, utpote qui neque veram ac firmam sui parte, neque pabulis veris implent. Quemadmodum Stesichorus Troianos de imagine ipsius invicem decertantes (veram ignaros Helenae), necessario et omnino ita id se habere, quod vere ipsius ascendere natura non potuerunt.
Idque vere iuxta naturam recte est, eaque animi pars in qua est philosophia, procul ab omni seditione conspirant, tunc eveniet ut quaeque pars officio suo fungatur et iusta sit, et proprias sibi voluptates atque optimas, adde quoad fieri potest verissimas consequatur; longissime autem intervallo seiunctae illae visae cupiditates illae amore ardentes atque tyrannicae. Tyrannus igitur a vera et propria voluptate procul admodum erit; rex autem illi quam proximus. Scin quanto vivit tristius rex tyranno? Cum tres cupiditates sint, et una quidem legitima fit, adulterina ac spuria duae, adulterinarum tyrannus suprema fortius fastigia, dum legem fugit et rationem, et servuis quibusdam et satellitibus voluptatibus se comiscet, et qua longissimo intervallo a regia laetitia fit fugiendum, haud facile aliter, nisi forsitan hunc in modum expressi possit.
Tertius ab homine paucorum imperii cupido apparuit; medius namque erat oligarchicus, vir tertius est popularis. Ita est: cum tertio itaque voluptate, quod ad veritatem quidem attinet, simulacro post illum congreditur, si vera in superioribus diximus. Sic est dicendum. Quinetiam paucorum potentiae deditus tertius a rege fit, si in eodem optimatem ac regem locamus. Tertius utique a rege tyrannus voluptate distat; planum itaque simulacrum secundum longitudinis numerum tyrannus voluptate distat: secundum potentiam vero et tertium augmentum, manifestum est quanto discrepet intervallo. Si quis converso ordine quanto voluptatis veritate superat rex tyrannum, peracta multiplicatione inveniet regem vita dulcedine superare, tyrannum vero septingentesies vicies novies iustius et iniustius vita quoad voluptatem atque dolorem cumulavisse: verus hic certe et conveniens vitis hominum numerus, siquidem ipsis conveniunt dies, noctes, menses, et anni. Atqui si in tantum voluptate bonus iustusque vir malum et iniustum exsuperat, mirum certe est quanto etiam magis ornamento, decore, virtuteque exuperabit.
At enim postquam huc disputando devenimus, repetamus quae a principio dicta sunt, ex quibus ad ista delati sumus. Imaginem animae verbis figuremus, ut qui illa dixit, qualia dixerit, recognoscat. Finge figuram unam bestiae variae admodum, et capita in orbem multa habentis, partim bestiarum domesticarum, partim agrestium, quae et permutare et producere ex se haec omnia possit. Vnam praeterea his adiunge superne leonis formam; huic unam insuper hominis; et amplissimam quidem primum fit, angustius vero secundum atque tertium. Coniunge igitur haec tria, ut ad unum conficiendum invicem cohaerescant. Circumpone extrinsecus ipsis hominis unius imaginem, ut illi qui nequeat interiora inspicere, sed exterius duntaxat cernat operimentum, unum animal, homo scilicet, videatur.
Dicamus iam ei qui asserit prodesse homini iniuste agere, iuste vero re nequaquam prodesse, cum nihil aliud afferre, nisi prodesse illi ut bestiam illam multiplicem pascat et leonem, hominem vero fame perire permittat atque enervet, usque adeo ut propter imbecillitatem trahatur quocunque cetera illa rapiunt, neque alterum cum altero mansuefaciat, immo sinat singula se invicem morsibus lacerare, ac pugnantia se mutuo devorare. Ergo si quis dicat officia iusta prodesse, agenda dicendaque monebit ex quibus homo ille interior summam potentiam consequatur, feraeque illius pluribus capitibus redimicae tanquam colonus curam habeat, domestica quidem capita fovens, irrigans ac nutriens, agrestia protinus amputans, dum leonis naturam ad hoc adiuvere accipit communiterque curat omnia; et invicem mutua benevolentia sibi conciliat. Profecto haec ait, qui iustum laudat: omni itaque ratione qui iusta laudat vera loquitur, qui vero iniusta mentitur.
Nam et quo ad voluptatem, et quo ad decus, et quo ad emolumentum, iusti laudator vera pronuntiat; vituperator autem neque veri quicquam affert, neque novit quod improbat. Nullo modo ut mihi quidem videtur. Hominis itaque opprobria sunt, quando quis cuius partis optimae speciem natura sortitus est imbecillam, adeo ut bestiis quae in eo sunt dominari non possit, sed colere tantum studeat. Nonne ut huiusmodi vir a tali quodam duce regatur, a quali et optimus quisque regitur, servum ipsum esse debere dicimus optimi viri divinumque in seipso imperatorem habentis; neque ad subiecti iacturam parere illum debere superiori censemus, quemadmodum de subditis omnibus Thrasymachus existimabat, sed quia praestat cuique divino sapientique principi subiici, maxime quidem si talem in seipso principem habeat, si non habeat principi huic saltem exteriori, ut omnes simus quoad fieri potest consimiles et amici, eidem principi subiecti?
Perspicuum ex lege fit, quod tale quiddam ipsius est consilium, cum omnibus civibus aeque prospiciat; tum illud etiam in pueris imperium ostendit, quo prohibentur sui iuris esse tantisper dum, quemadmodum in civitate Rempublicam constituamus, optimamque ipsorum partem colentes, ex optima nostri parte exterioris huius principis loco similem quendam in ipsis custodem sibiipsi imperantem creemus, ac tunc demum liberos esse permittamus. Qua igitur ratione, o Glauco, prodesse alicui asseremus iniuste vel intemperanter vel turpiter aliquid facere, ex quibus operibus deterior erit, dum pecunias ampliores aut aliam quamvis potentiam consequetur? Nulla. Nonne qui latet etiam fit deterior? hominis autem deprehensi castigatique pars illa ferina sedatur et mansuescit, mansueta vero pars liberatur; et animus totus in naturam optimam restitutus, eo pretiosiorem sumit habitum (temperantiam et iustitiam cum prudentia adipiscens) quam corpus cum robur et formam cum sanitate consequitur, quo anima est corpore pretiosior.
Quamobrem quicunque mentis est compos, huc omnem instituet vitam: in primis eas disciplinas plurimi faciet quae talem animum ipsius efficient, ceteras autem spernet; atqui neque corpus colet et nutriet ut ferinae irrationalique voluptati indulgeat, neque ad sanitatem id referet, neque studiose id quaeret ut robustus vel sanus sit vel formosus, nisi una cum his colat et temperantiam, ita ut corporis harmoniam propter animi consonantiam moderetur, siquidem revera futurus sit musicus. Neque vulgi aestimatione commotus, ordinem concordiamque in pecuniis possidendis cumulandisque mirabitur in infinitumve augebit, infinitis malis obnoxius; verum ad interiorem sui Rempublicam semper respiciens cavebit nequid in ea loco sui moveat propter vel indigentiam vel copiam pecuniarum; atque ita gubernans tum in augendis tum in erogandis pecuniis pro viribus aget. Quin et honores eodem referet: nam eos duntaxat gustabit ex quibus meliorem evasurum se sperat, eos autem et privatim et publice fugiet quibus deturbari posse quandoque praesentem animi sui statum veretur.
Nunquam rem ergo volet publicam administrare? Immo per canem, sed in ipsa suiipsius civitate, non tamen in patria forsitan, nisi sors quaedam divina contigerit. Intelligo equidem, quod ea in civitate dicis quam nos condidimus in praesentia, quae et verbis solum, in terris vero nusquam ut arbitror exstat. At forte in caelo illius exstat exemplar, conspicuum ei qui et intueri voluerit et seipsum ad illud, cum intuitus est, instituere: nihil autem refert sive uspiam sit sive erit; quae enim illius officia sunt aget solum, quae alterius sunt nequaquam. Consentaneum est.
Liber X
Et sane multa alia de civitate quam instituimus considerans, maxime mihi videtur recte eam constituisse; id quod praesertim de poesi dixerim, ut ullam quae in imitatione consistit poesim non recipiamus. Prae ceteris enim nunc est perspicuum, ut mihi videtur, nihil tale a nobis esse recipiendum, postquam singulae seorsum animi distinctae sunt species. Quomodo illud ais? Ut apud vos dicam quod sentio (neque enim vos me coram tragicis imitatoribusque poetis accusabitis), corrupta videntur mihi haec esse eorum qui, cum imitationes istas audiunt, mentem non habent, qua potissimum quales hae fabulae sint discernant. Quorum ista? Dicendum quidem, etsi amicitia quaedam et reverentia a pueritia mihi erga Homerum contracta me detinet: etenim insignium istorum mentium tragicorum dux et magister primus extitisse videtur. At veritati virum non censeo praeponendum; quare quod institui dicendum est.
Nunquid explicare mihi potes omnino quid imitatio sit? Neque enim ego satis quid sit intelligo. An igitur ego intelligam? Nihil ut mihi mirum esset. Nam saepe contingit ut qui hebetiore sunt acie nonnulla prius intueantur quam qui acutius cernunt. Est ut dicis. Solita illa nostra ratione consideremus: speciem unamquamque ponere solemus de quibuslibet pluribus, quibus idem nomen imponamus. Ponamus utique nunc quoddam: ut quod, plures lecti sunt atque mensae. Sed idea earum rerum duae sunt, una lecti, mensae altera. Solemus autem dicere, supellectilis utriusque artificem, sic opus huius affabricare, fit in idea illam intuens, unum quidem lectos, mensas alterum, quibus ipsi utimur, ceteraque similiter; nullus enim artifex ideam ipsam fabricat. Quo enim pacto? Vide praeterea nunquid talem aliquem voces artificem. Qualem? Qui facit omnia quotcunque unusquisque artifex eorum sui manibus operatur. Potuerit narras vir miram atque mirabilem.
Non integram eius vim expressi. Forte vel multo magis mirabere, si expressero. Nempe iste artifex non solum omnia potest supellectilia fabricare, sed etiam quaecunque ex terra nascuntur efficit, et animalia omnia atque seipsum, terram quoque, caelum, ac deos, et quaecunque in caelo sunt et sub terris apud inferos, peragit. Dic obsecro, nunquid nullo modo huiusmodi artifex esse tibi videtur, vel quodam modo istorum omnium faber esse, quodam modo vero non esse? An non advertis hac omnia te quodam modo efficere posse? Quisnam hic modus? Haud difficile, potes enim passim et celeriter omnia facere: speculum accipe, passimque circumferas; solem protinus facies, et quae in caelo sunt, terramque, omnia ceteraque animalia, supellectilia, plantas, et quaecunque nuper commemoravimus. Imagines istorum quidem, res ipsas minime. Opportune, inquam, in praesens respondisti; talis videtur faber et ipse pictor. Sed ipsum dices haudquaquam facere revera quae facit, quanquam etiam pictor quoque lectum facit. An non facit quidem ille apparentem, lectum vero non facit quod lectum est.
Quid si lectum quod est non facit, haud sane quod vere est, sed tale aliquid quod vere est non tamen verus lecti faber, aut aliorum artificiorum opus. Si quis dixerit, aberrabit. Non videtur igitur in disputationibus hisce versantibus mirum, si et hoc ad veritatem est tenue. Vis in istis itaque investigemus quis imitator sit? Tres in natura ipsa exsistunt: unus quidem qui in natura ipsa est, quem deum dicemus, ut arbitror, effecisse; alter lectum quem faber conficit; tertius vero quem pictor. Pictor itaque, lecti faber, et deus, tres sunt lectorum specierum praefidentes. Deus igitur sive quod nolebat, sive quia aliqua necessitas inerat, non plures sed unum in natura ab ipso lectum fieri, ita solum ipsum verum lectum effecit, qui faber est id quod lectus est. Cum intelligeret deus, vellet enim verus esse auctor veri lecti, non autem lecti cuiusdam auctor quidam, unum duntaxat natura progenuit. Vis ergo hunc, huius plantatorem vel tale aliquid appellemus? Par est, quandoquidem natura et hoc et alia omnia fecit.
Fabrum vero nonne lecti opificem? Et imitatorem nonne eius quod isti faciunt? Imitatorem vocas eum qui tertius a natura facit. Talis utique erit et tragicus, siquidem est imitator, tertius natura a rege et veritate; similiterque alii omnes imitatores. De imitatore quidem consentimus. Sed de pictore mihi dicas velim, utrum dicas ipsum imitari unumquodque quod est in natura, an artificum opera. Artificum opera. Quale qualia sunt, vel qualia apparent? hoc praeterea mihi discernas. Quomodo id ais? Sic: lectus sive ex obliquo, seu e regione cernatur, seu quovis alio modo, nunquid a seipso differt, vel nihil differt, aliter vero videtur? Apparet, differt autem. Animadverte et istud, quid in singulis intendit pictoris industria: utrum vel se habet res in singulis imitari, an quod apparet, ut apparet? Imaginis apparentis vel veritatis potius imitatio? Apparentis imaginis. Procul igitur a vero est imitatio, atque ut videtur, propterea omnia potest facere, quia exiguum quoddam cuiusque attingit, idque simulacrum.
Quemadmodum pictor pingit nobis coriarium, fabrum, et opifices alios, cum nihil in artibus his intelligat, verumtamen si peritus sit pictor, expressam fabri ipsius imaginem, quam procul ostendet, pueros dementesque homines ita decipiet, ut verus esse faber illis appareat. Caeterum, o amice, hoc in huiuscemodi omnibus cogitandum: quoties aliquis nobis de hoc ipso nuntiat, se scilicet homini occurrisse in omnibus artibus erudito, perfectissimeque prae ceteris intelligenti quaecunque alius quivis intelligat, huic protinus respondendum quod fatuus est, et in magnum quendam praestigiatorem incidit, cuius imitatione deceptus est: idcirco enim illum virum sapientissimum quod ipse nequiverit scientiam ab inscitia, et imitationem ab ipso re discernere. Verissime loqueris. Nonne posthac tragoediam discutere decet, ducemque ipsius Homerum? postquam a nonnullis accipimus tragicos poetas artes omnes intelligere, humanaque omnia tam ad virtutem quam ad vitium pertinentia, necnon et divina: etenim poetam bonum oportere, si recte quae componit sit tractaturus, eorum habere scientiam, aut nihil posse componere.
Quare perpendere debemus, utrum eos laudantes imitatoria poetarum opera dum aspiciunt deceptisint, eorumque opera dum aspiciunt haud plane perfentiant tertio gradu a veritate, faciliaque factu, etiamque homini veritatis ignaro: an revera poetae boni intelligant ea de quibus vulgo bene loqui videntur. Discernendum omnino. Si quis posset ambo perficere, et id quod in imitatione cadit et simulacrum, nunquid cum putas in simulacris fingendis immoraturum, idque opus sibi in vita tanquam optimum pro posito praestabit? Minime. Nempe si veram eorum quae imitatur peritiam habeat, multo magis operibus ipsis quam eorum imitationibus incumbet, conabiturque multa et praeclara opera sui monimenta posteritati relinquere, satiusque censebit ut ipse aliis laudetur, quam ut semper aliorum operum sit laudator. Homerum quemvis poetarum interrogantes, siquis eorum medicus revera fuerit, non solum verborum medicum spectantium imitator, quosnam vel veterum vel recentium sanos poeta reddiderit, quemadmodum Aesculapius; aut quos reliquerit artis medicinae discipulos, quemadmodum ille posteros: sed neque ab his de aliis artibus sciemus.
At vero de maximis illis ac praeclarissimisque rebus quas tractat Homerus, bellis, imperiis, rebusque publicis, et hominum disciplinis, par est ita eum interrogare: o amice Homere, si non es a veritate tertius, fingivae virtutis imaginem, quem imitatorem in superioribus definivimus, sed es secundus, potebasque narrare quae studia homines vel meliores vel deteriores privatim publiceque efficiant, dic obsecro, quaenam civitas per te rectius disposita extiterit, quemadmodum Lacedaemon per Lycurgum, perque alios multos multae et parvae civitates et amplae? Cuius potissimum vrbis homines legum te optimum praedicant conditorem, et beneficia in se tua commemorant? Te vero quis praedicabit, et qualem? Nullus, ut arbitror. Quod praecipue bellum Homeri temporibus ipso consultore vel duce feliciter expeditum commemoratur? Nullum. Praeterea quae viri huius tanquam in rebus sapientis iuncta ad officia vitae et artis aptissima referuntur, ut Thaletis Milesii et Anacharsis Scythae? Nihil tale.
Si minus publice, at saltem privatim, quibusnam Homerus ipse dum vixerit disciplinae dux dicitur extitisse, qui et eius consuetudine delectati sint, et posteri etiam his temporibus vitam Pythagoream celebrent, inter ceteros illustres habeantur? Neque tale quid rursus de Homero narratur: dicitur enim negligentior in eum fuisse, dum sub hoc ipso videretur. Profecto si revera poterat Homerus instruere homines, ac reddere meliores, vtpote qui in his rebus non imitationis tantum erat, verum etiam intelligere posset, cur non multos sibi comparavit amicos? cur non vivens honoratus est, cur non amatus? Homerum autem si cum Hesiodo (illorum temporum hominem) si quidem poterat illi quicquam iuvare eos ad virtutem, nunquam permisissent oberrare tam diu carmina passim decantantes, sed potius magis hos quam aurum complexi fuissent. Si igitur poetam dicemus, ab Homero incipientes, virtutis imaginum imitatores esse, ceterorumque similiter quaecunque ea canunt, veritatem vero nequaquam attingere.
Pictor, ut paulo ante diximus, coriarium pinget imaginem, cum ipse de coriaria nihil intelligat, et imago illa coriarius esse appareat illis qui per imaginem ipsam nequaquam intelligunt, sed a coloribus figurisque spectat. Prorsus. Haud secus poetam dicemus colores quosdam artium singularum nominibus verbisque exprimere, cum ipse horum nihil intelligat, sed imitari duntaxat, adeo ut his qui haec a verbis iudicant, bene dicere videatur, sive de coriaria, verum, rhythmoque et harmonia, sive de re militari, aut de quibuslibet aliis dicat. Usqueadeo natura quadam aures poetica ista demulcent: arbitror autem nosse te, qualia videantur haec opera poetarum, si musica coloribus spoliata considerantur. Animadvertisti enim unquam? Nonne perinde se habent ac facies eorum qui propter adolescentiam formosi potius sunt quam pulchri, quales aspectu fiunt postquam ipsos flos ipse reliquit?
Imitator simulacri auctor, rem ipsam haudquaquam intelligit, sed apparentem rei ipsius imaginem. Igitur imperfectum id relinquamus, sed quantum satis est contemplemur: imitator quod cuique videtur, hoc imitabitur. Verumtamen omne id quod utitur aliquo, peritissimum esse, et operis factori significare, qualia bona vel mala sint in usu eius quo utitur; quemadmodum tibicen tibiarum fabro ostendit, quae tibiae ad usum aptissimae sint ordinateque quales esse oportet facere, ille namque ministrum se praebet, neque id praecipiat: ille vero credens efficit. Igitur idem qui utitur instrumentum, factor quidem rectam habet fidem de pulchritudine et pravitate, adhaerens intelligenti, coactusque ab intelligente audire; vtens autem scientiam. Imitator vero num habebit scientiam ex usu eorum quae pingit, utrum pulchra fint et recta, vel contra, vel opinionem rectam, ex eo quod necessario intelligenti adhaereat, instruaturque, ab eo qua qua eque pingenda sint? Neutrum.
Ergo neque intelliget, neque recte opinabitur imitator circa eorum quae imitatur pulchritudinem aut contrariumve. Suavis igitur imitator, quoad sapientiam attinet, in iis quae facit; imitatio re vera ludus quidam est, neque serium quicquam: qui tragicam poesim iambis heroicisque carminibus tractant, imitatores vel prae ceteris esse, et imitatio haec tertio gradu distat a veritate. Ad quale igitur eorum quae in homine sunt pertinet? Magnitudo eadem eminus atque cominus conspecta non eadem videtur. Non. Eadem quoque obliqua et recta in aqua nobis et extra aquam aspicientibus, cavaque rursus et prominentia, propter visus circa colores errorem; videntur. Omnisque huiusmodi in anima nostra turbatio comperta est: quam quidem naturae nostrae debilitatem adumbrationis facultas, et praestigiatorum ingeniositas, reliquaeque machinatio aggressa, nihil magicae seductionis intactum relinquunt.
Mensurandi, numerandi, librandi disciplinae nobis opportuna fuit homini adiumenta, ne id in nobis praevaleat quod apparet maius vel minus, aut plus, aut gravius, sed quod numero, mensura, ratione deprehensum est. Atqui hoc rationalis animi partis est officium: huius ipsius pars saepenumero metiente indicanteque maiora vel minora alia, vel aequalia, contraria simul circa eadem haec nobis apparent. An non alias diximus fieri non posse, ut eadem vi animae simul circa eadem contraria opinemur? Ac merito diximus. Quod ergo repugnat isti, ignobilis aliqua nostri pars erit. Necesse igitur confestim exprimere volens, supra dicebam quod pictura et omnis imitandi facultas procul a veritate posita suum opus exercet, rursusque cum aliqua nostri parte, prudentiae prorsus experte, congreditur, et amicitiam contrahit ad sincerum verumque, nihil sani in se gignens.
Imitator igitur poesis homines aut vi aliquid aut sponte agentes existimantesque ex actionibus, haud plane perfentiunt; et in agendo secum ipse dissidet et pugnat. Imitatio poesis hominum bonum sibi aliquod esse vel voluptate; haud aliud quicquam. Ipsa imitatio circa eam ipsam cogitationis naturam, cui sese accommodat poetica imitatio, veniam videamusque num vile quiddam fit, an pretiosum. Si bonus vir bene aliquid agat aut sit aliquid sibi familiare, facilius quam ceteri feret; verum bonus vir non est expers doloris, sed moderabitur. Hoc mihi de ipso in praesentia dicas: vir bonus quando huiusmodi affectu praeditus est, sive cum in aliorum conspectu fit, sive cum solus est, multa dicere audebit quae pudore prohiberetur si quis audiret, multaque faciet quae conspici ab aliis nunquam vellet. Ratio igitur et lex bonum suadent, perturbatio vero ad dolores rapit, ratio et lex quietem agere, neque conqueri.
Ad eadem invicem contrariis motibus agitetur, necessario duo quaedam illa esse dicimus: alterum quidem legi obtemperare paratum est, utcunque iniuxerit; lex enim dictat optimum esse in adversis, quam maxime fieri potest, quietem agere, neque conqueri, quod incertum sit bonumne id sit, an malum quod accidit. Imitatio circa querulum mores, quae lamentationibus dimissis ratione corrigi solet, plurimam ac variam suscipit. Prudentem vero pacatumque morem, semper sibi eundem, neque facile imitari, neque imitatum ab aliis facile intelligi, praesertim festo in coetu et variis ex hominibus confluente, alienum namque affectum imitatio in eis exprimit. Imitatio vero ad hoc intendit, ut huic animi naturae suae sapientia placeat, sed vulgo fit placitura, sed querulum atque varium morem facile possit effingi: merito igitur imitationem poeticam, pictoriaeque imitationi simillimam, regione respondere dicemus, primo quidem quod vtraque vilia operatur, et veritatem ipsam non attingit.
Imitatio poetica vile quoddam cum vili procreans, perversam in cuiusque animi natura constitutionem inducit, dum illi animi parti blanditur quae sine mente est, neque maiora minorave discernit, sed eadem tum parva, tum magna existimat, ab eademque longe a veritate vehementer aliena. At enim si in civitate eos qui plurimum possunt improbos reddens, proderet civitatem, probos destrueret. Imitator perversum cuiusque animi inducit, dum illi animi parti blanditur quae sine mente est; ideoque ut in civitate iure eam in civitate legitime gubernanda nequaquam recipiamus, quoniam hanc animi partem suscitat atque alit, quam dum corroborat, rationis compotem vim disperdit. Solum hymnos in deos et bonorum virorum laudes duntaxat ex poesi in civitate admittere oportet: si autem voluptuosam musam in canticis et carminibus acceperis, voluptas in civitate ac dolor, pro illo quod semper optimum visum est, ratione scilicet et lege, dominabuntur.
Haec itaque in eam sententiam dicta sint nobis, quod merito e civitate poesim, quae talis sit, expulimus; sic enim ratio cogebat. Id quoque adiiciamus, ne rigiditatis nos rusticitatisque accuset, quod vetus quaedam exstat inter philosophiam et poeticam discordia. Verumtamen si dicatur, quod voluptatis ministra poesis imitatioque, si quicquam ad eam rationem afferre possit, ut in civitate recte instituta accipi debeat, libenter accipiemus, ut eius oblectamentis simul fruamur: ita enim haec ipsi conscii sumus. Enimvero quod verum videtur prodere nefas est. Veruntamen donec defendere se nequit ipsa, hanc nobis ipsi rationem veluti quandam incantationem adversus pericula imminentia muniamus, cautique ne deliciis amatoriis vulgique amoribus rursus irretiamur. Illud quoque sentiemus, non ita esse huiusmodi poesi studendum, quasi vera sit aut seriae cuiusque cavendum ab ea audienti cuique, interiorique animi sui republica metuenti.
Ingens porro, o amice Glauco, est certamen, bonum effici aut malum: quam ob rem neque pecuniarum gratia, neque honoris, neque potentiae, neque poetici ullius oblectamenti, iustitiam ceterasque virtutes negligere decet. Immensa dicis praemia, si quae maiora sint his quae rettulimus. Quid magnum brevi in tempore esse potest? Nempe omne hoc tempus a pueritia ad senectutem exiguum quiddam est ad universum. Immo vero nihil. Immortale igitur quid de tam brevi hoc tempore solicitari debet, an de toto? De toto certe. Sed quorum haec? An ignoras immortalem esse hominis animum, ab interitu liberam?
Non animadvertis immortalem esse hominis animum, ab interitu liberum? Per Iovem, inquit Glauco, ego non. Tu vero potes ostendere? Certe, et iniurius esse velim, puto autem et te id posse, neque id difficile. Mihi quidem difficile istud videtur; tu vero libenter audirem id quod negas esse difficile, declarantem. Audi iam. Bonum aliquid vocas et malum aliquid? Voco. Nunquid de his idem tibi quod et mihi videtur? Quid? Malum quidem omne quod dissolvit et corrumpit, quod vero servat et iuvat bonum. Bonum ne cuique aliquid et malum esse dicis? Veluti oculis lippitudinem, et toti corpori morbum, frugibus cibique aeruginem, lignis cariem et putredinem, aeri ferroque rubiginem: ferme in omnibus secundum naturam proprium cuique malum ac morbus? Quoties huiusmodi quicquam alicui accidat, deterius illud cui contigit efficit, ac denique totum dissolvit et perdit; proprium cuiusque malum suique particeps, quodlibet corrumpit. Ac nisi id corrumpetit, nihil aliud unquam corrumpet: neque enim quod bonum est aliquid destruxerit, rursus id quod nec bonum nec malum.
Si quid igitur tale est, et malum aliquod fit, quod ipsum deterius efficit, dissolvere tamen ipsum non valet, certe is naturaliter affectae rei nullius esse potest interitum. Estne aliquid quod animam pravam faciat? Ex maxime quidem ea quae commemoravimus, iniustitia, intemperantia, timiditas, inscitia. An quicquam ex his animam perdit? Atqui animadverte ne decipiamur, existimantes iniquum et insanum hominem, cum in flagitio deprehensus est, tunc ab iniustitia (quae animae vitium est) corrumpi. Sic age: nonne corpus proprium eius vitio, morbo videlicet, liquefacit, resolvit, eoque deducit, ut non sit corpus, ita quae paulo ante diximus omnia, proprio malo quatenus inhaeret, in quinante, esse perdunt? Nonne ita prorsus? Nunquid ergo eodem pacto eius iniustitia et reliqua pravitas, cum inest, sua ipsa praesentia dissipat ac tabefacit, quousque in mortem trahens a corpore separet? Nullo modo istud. At vero absurdum illud est, ut alienum vitium interimat aliquid cui proprium vitium non praebet interitum.
Attende, o Glauco: ex ipsa ciborum propria pravitate, quae vel vetustas est sive corruptio, non sane corpus eius vitio morbo scilicet perire dicemus; verum si corporis detrimentum eo cibo inducitur, nisi proprium defectum induxerit, dissipari posse nunquam existimabimus. Eadem ratione, nisi corporis detrimentum animae intulerit detrimentum, haudquaquam existimare debemus, ex alieno malo absque proprio pravitate, animam interire; neque alterius malo alterum dissipari. Aut igitur ne redarguamus, quoad non recte dicantur, nemo unquam ostendet morientium animas, propter mortem iniustiores effici. Cum vero proprium suum malum animam perdere nequit, nunquam malum ex alterius pernicie atque ab alio institutum, vitra id cui proprie accidit, vel animam, vel aliud quicquam dissolvet. Cum a malo sive proprio sive alieno interimatur, patet eam semper esse; si semper est, immortalem esse.
Hoc igitur ita se habeat; ac si ita se habet, animadvertas easdem semper animas fore: neque enim pauciores unquam erunt, cum nulla prorsus intereat; neque rursus plures, si enim immortalium quicquam plus efficeretur, ex mortali efficeretur, eruntque demum immortalia omnia. At vero id nequaquam existimamus: ratio nanque prohibet. Neque iterum arbitramur animam verissimam sui natura talem esse, ut varia, dissimilis atque differens in seipsa fit; haud facile et sempiternum esse quod ex pluribus constitutum est, neque optimam compositionem sortitum, ut nobis de anima nunc apparuit. Immortalem igitur esse animam et ratio praesens et aliae praeterea coniungere possunt. Siquis vero qualis ipsa revera sit inspicere cupit, haudquaquam intueri eam debet quemadmodum communione corporis malisque aliis inquinatam, sicut nunc intuemur, sed qualis, cum pura fuerit, diligenter ratione discernere.
Tunc demum veram naturam ipsius intuebimur, agnoscemusque utrum varia fit, an simplex, qualisve fit omnis eius conditio. Nunc autem vera de ipsa, qualis videtur in praesentia, diximus: non aliter vero eam spectavimus, quam multi marinum inspiciunt Glaucum. Illi siquidem non facile possunt Glauci antiquam considerare naturam, eo quod antiquae corporis partes partim fractae sint partim contritae, partim ab undis penitus dissipatae, plurimaque illi rursus inhaereunt conchylia, alga, lapides, ex quibus multo magis ferae quam suae prioris naturae vultum prae se ferat: ita animam non semper aspicimus malis innumeris inquinatam. Sed enim illuc oculos convertere decet, o Glauco: ad ipsius philosophiam, et circa illam oportet animadvertere quae attingit animus, et quibuscum consuetudinem inire affectat ac nititur, utpote quae cognata sit divino, immortali, ac sempiterno; qualisque praeterea futurus esset, si quando eiusmodi totus naturam sequatur, et per hunc affectum ex pelago quo nunc mergitur educatur, excussoque fabulo et oitreis quae ei nunc terra nutrito terrena lapidosa ac agrestia plurima inhaerescunt, in lucem prodeat.
Sed iustitiam ipsam animae optimum praemium esse comperimus, iusteque agendum esse monstravimus, sive Gyges habeat annulum, sive etiam Plutonis galeam: nunc quoque praeter haec nulla invidia prohibet, quominus iustitiae et universae virtuti ea praemia tribuamus, quae ipsa anima tam apud homines quam apud deos comparat, homini tam vivente quam defuncto. Nonne ergo restituetis mihi, quod in sermone mutuati estis? Dedi vobis iustum virum videri iniustum, iniustumque iustum; concedi enim fieri non posset, ut ita homines deosque laterent, tamen disputationis gratia placuit. Postquam iudicium peractum est, iam iterum postulo, ut exponatis quam iustitia mercedem et a diis et ab hominibus referat, ut a palma ab opinione et manifesta existimatione reportet. Reddemus. Si deos id non laterent, hic quidem a deo amabitur, ille odio habebitur, id quod principio confessi sumus. Deorum amico, quoad fieri potest, optima a diis tribuentur, nisi quid mali ex priori delicto ei necessitate quadam immineat.
Sic de iusto viro existimandum, sive paupertati, sive morbis, sive quibuslibet aliis eorum quae mala videntur obnoxius sit: huic demum vel vivente vel mortuo bonum aliquod ista conducere. Neque enim a diis unquam negligetur, quicunque iustus evadere virtutisque officiis, quoad homini licet, deo similis fieri conabitur. De iniusto autem contra existimandum. Apud deos igitur iusto viro haec dabitur palma. Apud homines autem nonne sic evenit, si vera fateri debemus? Callidi quidem homines et iniqui perinde faciunt ac cursores illi qui ab inferioribus currunt bene, a superioribus minime: nam primo celeriter exiliunt, tandem vero risum reportant, auribus demissis, ac sine corona discedentes; veri autem cursores ad finem perveniunt, adeptique praemium coronantur. Viris iustis similiter idem ut plurimum accidit: nempe in fine cuiusque actionis consuetudinisque ac vitae mercedem munusque ab hominibus referunt. Plerique enim ipsorum, quamvis ad tempus sua vitia celent, tandem in curriculi calce, quasi sint deprehenduntur, ridiculi prorsus evadunt; et in senio miseri a peregrinis et civibus obiurgantur, verberantur.
Haec itaque iusto viro praemia, mercedes et munera quae ei praeter ea bona quae ipsa in se iustitia continet, a diis et ab hominibus tribuuntur. Egregia valde haec sunt et certa; at enim haec et numero et magnitudine nihil sunt, si ad ea comparentur quae utrumque defunctum manent. Audienda sunt et ista, ut omnia sufficienter quae virique convenerint comprehendantur. Dicam vero, non quidem Alcini Apologum, sed praestantissimi viri fortis et probi, Eris Armenii genere Pamphylii, quem in praelio occubuisse contigit: sublatis decimo die cadaveribus ceteris iam corruptis, integer ipse incorrupto corpore repertus fuit, domumque delatus ut sepeliretur, duodecima iam a die obitu, dum pyrae impositus esset, revixit, et quae interim viderat retulit. Inquit ergo, postquam anima fuisset a corpore separata, una cum pluribus quendam in locum daemonium pervenisse, in quo terrae duos proximos vidit hiatus, duos item alios, e conspectu superne in caeli regione conspexit; inter hos vero hiatus iudices sedere.
Iudices, postquam animos iudicaverint, iustos quidem ad dexteram supra per caelum ascendere iubent, in adversa parte signa eorum quae iudicaverint suspendentes; iniustos contra ad sinistram inferre, omnia quae fecerunt in vita post tergum signa ferentes. Cum vero ad iudices ipse accessisset, illi aiebant respondisse, redire eum hominibus nuncia de his quae illic viderat oportere, iussissentque illum audire et intueri quaecunque eis in locis fierent diligenter. Videbat igitur illic per alterum caeli atque terrae hiatum digredientes animas, postquam iudicatae fuissent; per reliqua vero duo, ex altero quidem ascendentes e terra animas plenas squalore pulvereque, ex altero descendentes e caelo puras. Et eas quae semper advenerunt, tanquam longa peregrinatione fatigatas, libenter in prato, quod ibi est tanquam in conventu, recumbere, ac sese invicem quaecunque mutuam notitiam habuerint salutare; easque quae ex terra essent percontari eas quae e caelo de his quae illic, et eas vicissim de his quae apud illos, narrare.
Disserebant autem alternis, hae quidem cum fletu memoria malorum quae in praeterito sub terris itinere perpessae sunt, viderunt (esse autem iter illud mille annorum); illae vero e caelo descendentes narrare delicias pulchritudinisque ingens spectaculum. Multa quidem illa referre, quae longo ordine recitabat, prolixe nimium narratio: summam vero hanc esse dixit. Quoscunque alias iniurias intulissent, pro singulis poenas e quolibet decies reddidisse, id est, spatio annorum centum, qua si haec vitae humanae fit meta, ut animae decuplam iniuriae darent poenam: atque ita ut, si qui caedis multorum causa fuerint, civitatesque vel exercitus prodiderint, vel homines in servitutem egerint, vel alicuius alterius flagitii sceleris conscii fuerint, in his omnibus pro quolibet facinore poenas decuplas pendere. Atque iterum si qui beneficia quaedam contulerint, iustitiamque ac pietatem coluerint, eadem ratione praemia reportare.
Inquit enim se interfuisse, cum alium interrogaret quispiam, ubinam Ardiaeus magnus esset; hic autem Ardiaeus in quadam Pamphyliae civitate tyrannus fuerat, annis iam mille ab illo tempore exactis, qui senem patrem et maiorem natu fratrem occiderat, aliaque plurima impia scelera perpetraverat: cui respondisse, Non venit Ardiaeus, neque veniet. Hoc enim se inter alia dira spectaculum vidisse: cum prope os iam essent peracta omnia perpessi, illum exire vidimus, aliosque cum eo (omnes fere tyrannos, inter quos et privatos nonnullos qui magna scelera perpetraverant); quos cum ascendere iam se prope modum aufos hiatus ille minime permitteret, sed horride mugiebat quoties aliquis eorum tam incurabiliter affectus, vel nondum sufficienter purgatus, egredi niteretur.
Atque ibi feroces quidam viri aspectuque ignei, qui mugitum subito perpendebant, hos seorsum rapiebant; Ardiaeum scilicet et alios perfimiles manibus pedibusque et cervice devincti, prosternebant eos, excarnificabantque, et secus viam quandam ad exteriorem partem raptatos, tribulis lacerabant, praetereuntibus indicantes quae causa esset, et quod illi ob suam flagitiosam vitam in Tartarum proiicerentur. Ubi cum multa variaque eos terrerent, hic pavor vehementissime vexabat, cum in ascensu mugitus excitaretur, quo silente quisque libentissime ascendere videbatur. Esse autem post haec animae illae omni cum silentio ascendere; ac postquam septem dies in prato requievissent, oportere die octavo surgentes de illinc recedere, et quarto demum ad locum quendam pervenire, unde superne per totum caelum atque terram extensum videatur lumen tanquam columna recta, Iris simillimum, clarius tamen ac purius.
In id, post unius diei iter, venisse: vidisseque ibi, medio in lumine, extrema caelestium ligamina e caelo tensa; esse enim lumen istud caeli vinculum, quemadmodum triremem succincturae, atque ita circumferentia omnem esse contentam. Ex apicibus vero suspensum Necessitatis deae pensum, per quod omnes circuitus peragantur; cuius fusus quidem ac cuspis ex adamante, verticulum vero ex hoc aliisque generibus mixtum. Cuius natura huiusmodi fit: ut in uno quodam amplo concavo verticulo, per totum sculpto, aliud minus simileque insertum iaceat, ita congruens ut plerumque cadi qui invicem inseruntur; atque ita tertium et quartum, et alia quatuor, octo enim illa verticula esse, insertos invicem circulos, labia superne ostendentia, dorsum vero unius verticuli continuum circa fusum efficientia.
Octo igitur verticuli circulum: primum quidem extimumque latissimum esse; sexti autem secundum, tertii quartum, quartum octavi, quintum septimi, sextum quinti, septimum tertii, octavum secundi. Et primi quidem ac maximi circulum varium esse; septimi lucidissimum; octavi vero verticuli circulum colorem a septimo irradiante suscipere; secundi vero ac quinti similes invicem, illis aliquantulo flaviores; tertium sane colorem candidissimum possidere; quartum subrubrum; sextum vero secundum esse in albedine. Verticulum vero totum quidem in circuitu ferri, dum totum volvitur, septem interiores circulos motu contrario tardius circumagi; ex his celerrime octavum moveri; secundum vero tertium et quartum simul, quae quartum circumvolvere videantur; tertium vero motu tertio, ut quartum, quintum secundum: superne praeterea cuilibet circulo Sirenem unam cum globo delatam, vocem unam, tonum unum, edere; ex omnibus autem octo unam concinere harmoniam.
Alias tres Necessitatis filias, Parcas, aequali invicem intervallo, in thronis sedere, vestibus albis, capite coronato, Lachesim, Clotho, Atropon, quae ad Sirenum harmoniam canant: Lachesim quidem praeterita, praesentia Clotho, futura vero Atropon. Et Clotho quidem dextera manu tangentem fusi extimam circumferentiam circumagere, alternis intermissione quadam; Atropon vero sinistra interiores similiter; Lachesim denique vicissim utramque manu tangere. Cum vero venerint animae, statim oportere ad Lachesim accedere. Ubi ilico propheta aliquis primum ipsas in ordinem disponit; postea cum e Lachesis genu lota et vitarum exempla suscepit, aliquod sublime tribunal ascendens fatur: Oratio Lachesis puellae formosissimae, Necessitatis filiae. O animae unius diei, circuitus alterius initium, mortalis ac letiferi generis: non vos daemon sortietur, sed vos daemonem eligetis.
Qui prior sortem ceperit, prior eligat vitam, cui necessario inhaerebit. Virtus iniolabilis ac libera, quam prout honoraverit quis aut neglexerit, plus aut minus ex ea possidebit. Eligentis quidem culpa est omnis: deus autem extra culpam. Haec fatus, sortes super omnes fundit; eas qui bus quilibet eam rapit, qua super ipsum ceciderit. Neque licet cuipiam quotus ordine fit agnoscere, nisi cum ceperit. Post haec item exempla vitarum coram ipsis in pavimento disponit: multo plura quam quae hic ad praesens apparent. Esse vero hominum atque omnium animalium vitas omniformes: etenim in illis extare partim perpetuas, partim ad tempus, quae medio in spatio corrumpunt, in paupertatem delapsae, exilium et inopiam. Extare et praeclarorum virorum vitas, partim specie, decore, viribus, certaminibusque praestantium; partim maiorum prosapia et virtute nobilium. Et mulierum vitas eodem modo.
Animae vero ordinem et conditionem non inesse: eo quod necesse fit, ut aliam vitam eligens conditionis alterius efficiatur; cetera vero invicem, partim divitiis et paupertatibus esse commixta, partim morbis et sanitate, partim istorum medium obtinere. Ubi profecto, o Glauco, omne hominis cum sistit periculum. Quamobrem omni studio danda opera est, ut quisque, neglectis ceteris disciplinis, hanc quaerat, aliquando saltem reperire possit, et sciat vitam bonam a mala discernere, et quoad fieri potest, eligere meliorem; animadvertens quae nunc diximus omnia, quid coniuncta invicem vel disiuncta ad virtutem vel vitium conducant; ut, ad ipsam animae naturam respiciens, deteriorem eam appellans quae iniustiorem animam efficit, potiorem autem quae ad iustitiam ducat, reliqua vero contemnat: ita namque optimam electionem hanc esse vidimus et vivente et mortuo.
Hanc opinionem velut adamantinam firmam habere oportet ad inferos proficiscentem, ne quis illic divitiis malisque eiusmodi obstupefactus admiretur, neve in tyrannides aliasque actiones incidens, multa et insanabilia scelera perpetret, ipseque rursus deteriora perpetiatur; sed sciat semper istorum medium eligere, et fugere extrema in hac vita et in futura: ita enim quisque fit beatissimus. Et nuncius ille ostendebat quo pacto prophetam in edicto adiecisset: siquis postremo eligat tamen prudenter, constanterque vivat, vita occurrere expetenda non mala. Primus ne oscitanter eligat, ultimus ne despere. Cum haec dixisset, eum cui primo sors obvenerat, ilico inquit properantem tyrannidem maximam elegisse, ac propter inscitiam aviditatemque haud satis singula prius examinasse, et idcirco ignoravisse, quod in ea vita fato decretum erat, ut filios suos voraret, aliaque mala plurima sustineret.
Postea vero ubi per otium electam vitam considerasset, eiulasse electionemque noxiam deplorasse, quod non caussasset quae propheta praedixerat, neque seipsum tanquam malorum causam damnantem, sed fortunam daemonesque et reliqua. Erat autem ex eorum numero qui e caelo venerant, in priori vita in ordinata aliqua moderata vixerat, virtutemque usu quodam, absque philosophia tamen studiis adeptus. Hoc quoque consideratione dignum esse spectaculum dicebat, quomodo singulae animae singulas eligebant: miserabile quippe illud, ridiculum, visuque mirum, ut plurimum secundum vitae prioris consuetudinem eligere. Animam enim quae olim Orphei fuerat, vidisse cygni vitam odio mulieris generis eligentem, nolentem videlicet ex mulieribus a quibus occisus fuerat nasci; Thamyrae vero animam philomelae vitam elegisse. Cygnum etiam conspexisse, et humanae vitae electionem convertisse, aliasque musica animalia ut consentaneum est, similiter.
Quaedam etiam anima, cum oblatae fortes essent, leonis elegisse vitam: hanc vero Aiacis Telamonii fuisse dicebat, detestantem humanam naturam, quod iudicii illius (ubi pro armis cum Ulysse contendit) meminisset. Post hanc Agamemnonis animam propter aerumnas, odio humani generis, vitam aquilae assumpsisse. Atalantam autem, cui media quaedam fors contigerat, intuitam ingentes athletae honores, continere se non potuisse quin vitam athletae eligeret. Animam deinde Epei Panopei artificiosae mulieris naturam protinus migrasse; longe vero inter novissimas ridiculi Thersitae simiam induisse. Casu vero Ulyssis animae sortem ultimam advenisse dicebat: laborum interim memoria, ab ambitione cessantem, diuque prius quam eligeret circumeuntem, quaesisse privati hominis maximeque a rebus regendis alieni vitam; quam aegre tandem alicubi iacentem et ab aliis neglectam reperisse, dixisseque non aliam se vitam electuram, etiam si primam sortem nacta esset.
Ex feris item alias in homines transire animas videbat, et invicem commutari: iniustas quidem in feras agrestes, iustas autem mansuetorum animalium vitam capessere; omnesque misceri modo confusi mixtiones. Cum vitas omnes animae gradatim, ut fors dederat, elegissent, longo ordine ad Lachesim accessisse: hanc vero cuique daemonem quem ceperat vitae custodem electorumque operum executorem dedisse. Hunc imprimis ad Clotho animam ducere, et sub illius manu revolutioneque ac vertigine fusi destinatam quam quisque sortitus est sortem ratificare; deinde ad Atropon ducere, quae fila immutabilia redderet. Illinc deinde, sine respectu, sub Necessitatis throno transire; et cum vehementi calore et aestu in campum Letheum proficisci, arboribus et omnibus quaecunque terra nascuntur penitus destitutum.
Recumbere igitur ipsas adveniente nocte iuxta Amelitam fluvium, cuius aquam vas nullum continet. Atque ipsius aquae bibere aliquantulum cuique necessarium: eos autem qui prudentia minime ducti non habent, vitra quam deceat bibere; semper vero bibentem omnium oblivisci. Ubi vero ad mediam noctem accubuissent et dormirent, subito tonitru et terrae motu excitos repente alium alio sursum ad generationem consurgere, instar stellarum profilientes; se vero illius fluminis aquam bibere prohibitum fuisse narrabat. Quomodo autem in corpus redierit, ignorare; sed diluculo subito intuentem se ipsum pyrae impositum animadvertisse. Atque ita, o Glauco, servata est fabula, neque periit, nosque servabit, si ipsi parebimus; et Letheum, id est oblivionis fluvium, bene transibimus, nullaque macula animam inficiemus.
Quamobrem si sermonibus meis obtemperabimus, immortalem fore animam arbitrantes, taleque ut et mala possit et bona omnia sustinere, viam semper ad superiora ducentem sequemur, iustitiamque cum prudentia omni ratione colemus, ut et nobis ipsis simus, et diis amici, dum hanc ducimus vitam, et postquam virtutis praemia reportaverimus, tanquam potiti victoria et triumphis; et hic, et in millenario annorum itinere quo de diximus, feliciter habeamus.
